text:
ཕྲན་གྱིས་འདིར་གླེང་བའི«འཛམ་གླིང་རྒྱས་བཤད»བྱ་བ་ནི་༢༠༠༢ལོར་ཞང་ཀང་གྱི་ལིང་དཔེ་སྐྲུན་ཁང་གིས་པར་སྐྲུན་བྱས་པའི«མཁས་དབང་དགེ་འདུན་ཆོས་འཕེལ་མཆོག་གི་གསར་རྙེད་གསུང་རྩོམ»ཞེས་པའི་དེབ་ནང་བཞུགས་པའི་རྩོམ་ཡིག་རིང་པོ་དེ་ཡིན། རྩོམ་ཡིག་འདི་ལ་བལྟས་པ་ཙམ་གྱིས་དགེ་ཆོས་ཀྱི་ཕྱག་རྩོམ་ཞིག་མ་རེད་སྙམ་པའི་ཚོར་བ་སྟེར་མོད། དེབ་འདིའི་རྩོམ་སྒྲིག་པས་བརྟག་དཔྱད་ཡག་པོ་མ་གནང་བར་དགེ་ཆོས་ཀྱི་རྩོམ་ཡིན་ཤག་བྱས་ཏེ«གསར་རྙེད་གསུང་རྩོམ»ནང་བཅུག་འདུག དེ་ལ་འདི་ལྟར་ཞུ་འདོད་དེ། ང་ཚོས་ཤེས་བཞིན་དུ་དགེ་འདུན་ཆོས་འཕེལ་གྱི་རྩོམ་མ་ཡིན་པ་ཞིག་ཁོང་གི་གསུང་རྩོམ་ཁྲོད་དུ་བཅུག་ན་དེ་ཤིན་ཏུ་མ་འོས་པ་ཞིག་རེད་ལ། ཡང་། ང་ཚོས་མ་ཤེས་པར་ཁོང་གི་བརྩམས་ཆོས་མ་ཡིན་པ་ཞིག་གསུང་རྩོམ་ཁྲོད་དུ་བཅུག་ན་དེ་ལ་སུས་ཀྱང་གུ་ཡངས་གནང་ཆོག་པ་ཞིག་རེད། སྤྱིར་བཏང«འཛམ་གླིང་རྒྱས་བཤད»ཅེས་པའི་རྩོམ་ཡིག་འདི་ནི་དགེ་འདུན་ཆོས་འཕེལ་གྱི་བརྩམས་ཆོས་ཤིག་མིན་ནའང་དེས་མཁས་དབང་ཁོང་གི་མཚན་སྙན་ལ་ཅི་ཡང་མི་གནོད་དེ། «འཛམ་གླིང་རྒྱས་བཤད»ཀྱིས་མཁས་དབང་དགེ་འདུན་ཆོས་འཕེལ་གྱི་སྙན་གྲགས་རྒྱས་བཅུག་པ་ཞིག་མིན། ཡང་གཅིག་བཤད་ན། རྩོམ་ཡིག་འདི་འདྲ་དགེ་འདུན་ཆོས་འཕེལ་གྱི་གསུང་རྩོམ་ཁྲོད་དུ་བཅུག་ན་དེ་ནི་མཁས་དབང་ཁོང་གི་དགོངས་བཞེད་ཀྱང་མ་ཡིན་སྟབས། ཕྲན་གྱིས་གཤམ་དུ་དོན་དངོས་སུ«འཛམ་གླིང་རྒྱས་བཤད»ཀྱི་རྩོམ་པ་པོ་སུ་ཡིན་སྐོར་ཞུ་རྒྱུ་ཡིན་ལ། འདིར་དགོས་དབང་གིས«འཛམ་གླིང་རྒྱས་བཤད»ཀྱི་རྩོམ་པ་པོ་སུ་ཡིན་མ་ཞུས་གོང་རྩོམ་ཡིག་དེའི་ནང་རྩོམ་པ་པོ་ནི་དགེ་ཆོས་ཡིན་པ་བསྟན་མེད་ཚུལ་དང་། རྩོམ་ཡིག་དེ་དགེ་ཆོས་ཀྱི་གསུང་རྩོམ་ཁྲོད་དུ་ཇི་ལྟར་བྱུང་ཚུལ་སོགས་ཀྱང་རིམ་པ་དང་བཅས་ཏེ་ཞུ་རྒྱུ་ཡིན་ནོ། །
རྩོམ་པ་པོ་ནི་དགེ་ཆོས་ཡིན་པ་བསྟན་མེད།
«འཛམ་གླིང་རྒྱས་བཤད»ཅེས་པའི་རྩོམ་ཡིག་ནང་འཛམ་བུ་གླིང་འདིའི་གླིང་ཕྲན་རྣམས་ཀྱི་སྟེང་ཆགས་པའི་ཤར་ནུབ་རྒྱལ་ཁབ་ཁག་གི་ལོ་རྒྱུས་དང་། ཡུལ་སྲོལ། གོམས་གཤིས། ཟས་གོས་སོགས་མདོར་བསྡུས་སུ་བྲིས་ཡོད་པ་མ་ཟད། འཛམ་གླིང་འདི་གཡོ་བའི་རྒྱུ་མཚན་དང་། གཟའ་འཛིན་བྱུང་དོན། འཇིག་རྟེན་རིལ་མོའམ་ཟླུམ་པོ་ཡིན་པའི་རྒྱུ་མཚན། ད་དུང་སའི་གོ་ལའི་སྤྱི་འཁོར་དང༌་རང་འཁོར་གཉིས། དུས་བཞིའི་རྣམ་གཞག འཛམ་གླིང་གི་སའི་ཆགས་ཚུལ༌། གླིང་ཆེན་དྲུག རྒྱ་མཚོ་ཆེན་པོ་ལྔ་སོགས་ཀྱི་ས་དབྱིབས་ཀྱི་སྐོར་དང་༌། སའི་གོ་ལའི་ཐོག་འོག་གི་འཁྱག་རོམ་སོགས་ཀྱི་སྐོར་གླེང་འདུག འོན་ཀྱང་། བོད་དང་འབྲེལ་བའི་ལོ་རྒྱུས་དང་ཡུལ་སྲོལ་གོམས་གཤིས་སོགས་བྲིས་མེད་ནའང་། རྩོམ་ཡིག་འདིའི་མགོ་ན་བོད་དང་འབྲེལ་བའི་གནས་ཚུལ་རེ་ཟུང་མཆིས་ཤིང་། རྩོམ་མཇུག་ཏུ་ཕྱི་གླིང་གི་ཡེ་ཤུའི་ཆོས་སྤེལ་མཁན་དང་། ལྗོངས་རྒྱུ་པ། དམག་དོན་པ་ཁ་ཤས་བོད་ཡུལ་དུ་འབྱོར་བའི་ལོ་ཚིགས་སོགས་གསལ་པོར་བཀོད་འདུག
«འཛམ་གླིང་རྒྱས་བཤད»ཅེས་པའི་རྩོམ་ཡིག་འབྲི་མཁན་ནི་འཛམ་གླིང་སྤྱིའི་ལོ་རྒྱུས་དང་། ཚན་རིག བོད་བཅས་ལ་ཐུགས་རྒྱུས་ཟབ་པའི་ཕྱི་མི་ཞིག་ཡིན་པ་ལས་བོད་མི་ཞིག་མིན་པ་གསལ་པོ་རེད། དཔེར་ན། ‘‘འཛམ་བུ་གླིང་འདི་གཡོ་བའི་དོན་ནི། ཁྱེད་བོད་མི་རྣམས་ལ་ནན་ཏན་ཟེར་མཁན་གཅིག་ཀྱང་མི་འདུག’’[1] ཅེས་པ་དང་། ‘‘འཛམ་གླིང་རིལ་མོ་ལ་གནས་པའི་མི་ཐམས་ཅད་ཤ་མདོག་དབྱིབས་མི་གཅིག་པ་ཡིན་ཡང་། མི་རྒྱུད་གཅིག་འབྲེལ་ཡིན་ཞིང་། ཡིན་ནའང་ཡིད་ཆེས་པ་དེ་ར་སྤྲོད་བཏང་ཆོག་རྒྱུ་ལས་ཁྱེད་བོད་མི་ནས་ཟླ་བ་གཟའི་འཛིན་པ་ཟེར་བ་དང་།’’[2] ཞེས་པའི་ཚིག་ཕྲེང་འདི་གཉིས་ཀྱི་ནང་འབྱུང་བའི‘‘ཁྱེད་བོད་མི་རྣམས’’དང‘‘ཁྱེད་བོད་མི་ནས’’ཞེས་པ་ལྟ་བུས་རྩོམ་འདི་འབྲི་མཁན་ནི་བོད་མི་ཞིག་ཡིན་པ་བསྟན་མེད། དེ་བས་རྩོམ་འདི་དགེ་ཆོས་ཀྱི་ཡིན་པའི་སྒྲུབ་བྱེད་མི་རྙེད་ལ། ལྷག་པར་དུ་དགེ་ཆོས་ཀྱི་རྩོམ་གཤིས་དང་«འཛམ་གླིང་རྒྱས་བཤད»ཀྱི་རྩོམ་གཤིས་གཉིས་ཀྱང་གཅིག་མཚུངས་ཤིག་མ་ཡིན།
དགེ་ཆོས་ཀྱི་གསར་རྙེད་གསུང་རྩོམ་རྩོམ་སྒྲིག་པས«འཛམ་གླིང་རྒྱས་བཤད»ཀྱི་ཡིག་གཟུགས་དགེ་ཆོས་ཀྱི་ཕྱག་བྲིས་ཉིད་དུ་འདུག་པར་གསུངས་ཡོད་མོད། ཕྲན་གྱིས«གཏམ་རྒྱུད་གསེར་ཐང»དང«འཛམ་གླིང་རྒྱས་བཤད»དུ་འབྱུང་བའི་གནས་ཚུལ་རེ་ཟུང་ལ་གཤིབ་བསྡུར་བྱས་སྐབས་དེབ་དེ་གཉིས་ཀྱི་བཞེད་ཚུལ་དང་ལྟ་ཚུལ་རེ་ཟུང་མི་མཐུན། འདིར་དཔེ་མཚོན་གཅིག་དྲངས་ན། «འཛམ་གླིང་རྒྱས་བཤད»དུ‘‘ཕྱི་གླིང་བའི་མི་ནག་འཕྲོག་པ་ནི་ས་ཡ་གཉིས’’[3] ཞེས་པ་དང་། «གཏམ་རྒྱུད་གསེར་ཐང»དུ‘‘ཨ་ཕི་རི་ཀིའི་ཡུལ་གཅིག་པུ་ནས་ཀྱང་མི་ལྟར་བཟུང་བ་ཐེར་འབུམ་ལྷག་ཙམ་དང་། རྒྱ་མཚོར་གཡུགས་པ་གྲངས་ཀྱིས་མི་ལོངས།’’[4] ཞེས་གསུངས་པའི་གྲངས་ཀ་གཉིས་མི་མཐུན་ལ། ད་དུང«གཏམ་རྒྱུད་གསེར་ཐང»དང«འཛམ་གླིང་རྒྱས་བཤད»གཉིས་ཞིབ་ཏུ་བསྡུར་བ་ཡིན་ན་མི་མཐུན་པའི་ཆ་ཡོད་ཀྱང་འདིར་རེ་རེ་བཞིན་ངོ་སྤྲོད་བྱེད་པའི་དགོས་པ་མ་མཆིས་ཀྱང་། གང་ལྟར་གནས་ཚུལ་འདི་ལྟ་བུར་བརྟགས་ན་རྩོམ་ཡིག་འདི་དགེ་ཆོས་ཀྱི་ཡིན་མི་སྲིད་ལ། ལྷག་པར་དུ་ཁོང་གིས་རྩོམ་ཡིག་འདི་ལ་གཟིགས་ཡོད་མེད་ལའང་དོགས་པ་ཞིག་སྐྱེས་བྱུང་། གལ་སྲིད་དགེ་ཆོས་ལ་རྩོམ་ཡིག་འདི་རག་ཡོད་ཚེ། ཁོང་གིས‘‘འཇིག་རྟེན་ཟླུམ་པོའམ་རིལ་མོ’’དང«གཏམ་རྒྱུད་གསེར་ཐང»བརྩམས་རྗེས་ཐོབ་པ་ཞིག་རེད་སྙམ་མོད། ད་དུང་ཕྲན་ལ«མཁས་དབང་དགེ་འདུན་ཆོས་འཕེལ་མཆོག་གི་གསར་རྙེད་གསུང་རྩོམ»དུ་བཞུགས་པའི«འཛམ་གླིང་རྒྱས་བཤད»ཀྱི་མ་ཡིག་མ་ཐོབ་པས་དེའི་སྐོར་རེ་ཞིག་ཁ་ཚོན་གཅོད་ཐབས་བྲལ།
«འཛམ་གླིང་རྒྱས་བཤད»དུ་འཇིག་རྟེན་རིལ་མོ་ཡིན་པའི་རྒྱུ་མཚན་འགའ་གསུངས་ཡོད་ཀྱང་། དགེ་ཆོས་ལགས་ཀྱིས‘‘འཇིག་རྟེན་རིལ་མོའམ་ཟླུམ་པོ’’ཞེས་པའི་རྩོམ་ཡིག་ནང་འཇིག་རྟེན་རིལ་མོ་ཡིན་པའི་རྒྱུ་མཚན་དྲངས་མེད་པ་ལ་བརྟེན་ནས་ཁོང་གིས་ཚན་རིག་མི་མཁྱེན་པའི་སྡོམ་ཚིག་འགོད་མི་འོས་ཏེ། ༡༩༣༧ལོའི་དབྱར་གཞུང་ཞིག་ལ། དགེ་ཆོས་ཀ་ལོན་སྦུག་ཏུ་བཞུགས་སྐབས་ཁོང་ལ་རྡོ་སྦིས་དགེ་བཤེས་ཤེས་རབ་རྒྱ་མཚོ་ལགས་ཀྱི་འཕྲིན་ཞིག་འབྱོར་ཡོད་ཅིང་། དེའི་ནང་ཁོང་རྒྱ་གར་ཀ་ལི་ཀ་ཏ་བརྒྱུད་ནང་ལོགས་ལ་ཕེབས་རྩིས་དང་། དེ་བཞིན་ལམ་ཁར་རང་གི་སློབ་མར་འཕྲད་རེ་ཡོད་ཚུལ་གསུངས་ཡོད། དགེ་ཆོས་མཆོག་གིས་ཁོང་པནྡར་ལམབུ་(Pandara Lumb Hotel)བྱ་བའི་མགྲོན་ཁང་དུ་བསུས་ཤིང་། དེང་རབས་ཀྱི་ཤེས་ཡོན་དང་ལྟ་བ་སོགས་ལས་བརྩམས་འཛམ་གླིང་ལེབ་མོའམ་ཟླུམ་པོ་སྐོར་ལ་རྩོད་པ་བྱས་པའི་ལོ་རྒྱུས་ཡོད་པ་དང་། དེ་བཞིན་དུ་རྒྱལ་དབང་མཆོག་གིས་དགེ་ཆོས་ཀྱི་རྒྱ་གར་དུ་ལོ་བཅུ་གཉིས་ཀྱི་འགྲུལ་བཞུད་རྫོགས་ལ་ཉེ་བའི་སྐབས་སུ་བྲིས་པའི་འཕྲིན་ཡིག་དེ་ནི་ཧ་ལས་པ་ཞིག་ཡིན་པ་དང་། དེའི་ནང་དུ་ཁོང་གིས་ནང་ཆོས་དང་དེང་རབས་ཀྱི་ཚན་རིག་གི་སྡེ་ཚན་གང་མང་བར་ལ་ཕན་ནུས་ལྡན་པའི་བགྲོ་གླེང་གི་གླེང་སྟེགས་ཡོད་ཚུལ་བརྗོད་འདུག་ཅེས་སོགས་གསུངས་ཡོད་པས། ང་ཚོས་དགེ་ཆོས་ཀྱིས་ཚན་རིག་མི་མཁྱེན་པའི་སྡོམ་ཚིག་འགོད་པ་དེ་ད་དུང་རྒྱུ་མཚན་གྱིས་མི་འདང་བའི་གནས་ཚུལ་ལྷགས་ཡོད་པས། བརྗོད་གཞི་འདིའི་སྐོར་ལ་ཞིབ་འཇུག་བྱ་དགོས་སོ།།
དེ་ནས་ང་ཚོས་ཤེས་དགོས་པ་གཞན་ཞིག་ནི། «འཛམ་གླིང་རྒྱས་བཤད»ནང་འཁོ་ལོམ་འབོག་(Christophe Colomb 1451-1506)གིས་བྱང་ཨ་རི་རྙེད་ནས་ལོ་བཞི་བརྒྱ་སུམ་ཅུ་སོང་ཚུལ་དང་། སྔོན་གྱི་དུས་སུ་བྱང་ཨ་རི་དེ་ཨིན་ཇིའི་རྒྱལ་ཁབ་ཀྱི་མངའ་འོག་ཏུ་ཡོད་ནའང་། འཇོར་རྗེ ཝ་ཤིན་ཊོན(George Washington-1732- 1799)ཞེས་པའི་དམག་དཔོན་དེས་དབུ་ཁྲིད་དེ་ཨ་རི་ལ་རང་བཙན་ལ་ཐོབ་ནས་ལོ་བརྒྱ་དང་ཞེ་དྲུག་འགོར་བའི་ཚུལ་བསྟན་པ། ད་དུང་ཡུ་རོབ་ཀྱི་ ཡེ་ཤུའི་ཆོས་པ་ཨོ་སྒྲི་ར་ཁོ་སྡུ་ཕོ་སྒྲི་ནན(Odoric de Pordenone 1286–1331)ཟེར་བ་དེ་བོད་དུ་སྤྱི་ལོ་༡༣༣༢ལོར་སླེབས་ཚུལ་བྲིས་ཡོད་ཅིང་། ཇཱན་གྷུ་བྷར་(Jean Grueber ?-?) དང་བྷེལ་རྗམ་གྱི་ཨ་བྷར་ཊི་སྒྲོལ་བལ་(Albert d’Orville1621-1662)ཟེར་བ་གཉིས་ལྷ་ས་རུ་ཐོན་ནས་ལོ་ཉིས་བརྒྱ་དང་ལྔ་བཅུ་ལྔ་བདུན་སོང་བ། ཨིན་ཇིའི་རྒྱལ་ཁབ་ཀྱི་སྨན་པ་ཐའོ་མཱ མ་ནན་(Thomas Manning 1772 – 1840)ལྷ་ས་ལ་སླེབས་ནས༡༨༡༡ལོ་བརྒྱ་དང་བཅུ་གཅིག དེ་ནས་འཇོར་རྗེ བྷོ་གལ་(George Bogle 1746-1781)གཙང་དུ་སླེབས་ནས་ལོ་བརྒྱ་དང་བཞི་བཅུ་ཞེ་བཞི་སོང་བ་སོགས་བྲིས་ཡོད། འདི་དག་གི་ལོ་ཚིགས་གཞིར་བཞག་ན«འཛམ་གླིང་རྒྱས་བཤད»འདི་བརྩམས་པའི་ཕལ་ཆེར་༡༩༢༢ལོར་འཁེལ་ཞིང་། དོན་དངོས་སུའང་རྩོམ་པ་པོས་ལོ་དེར་རྩོམ་ཡིག་དེ་བྲིས་འདུག འོན་ཀྱང«འཛམ་གླིང་རྒྱས་བཤད»ཀྱི་རྩོམ་པ་པོས་བོད་དུ་འབྱོར་བའི་ཡེ་ཤུའི་ཆོས་སྤེལ་མཁན་འདི་དག་གི་ལོ་རྒྱུས་བརྗོད་སྐབས་གནས་ཚུལ་རེ་ཟུང་གི་ཐད་ལ་ནོར་འཁྲུལ་ཅུང་ཟད་མཆིས་མོད། བརྗོད་གཞི་འདི་དང་འབྲེལ་བའི་རྩོམ་ཡིག་ཅིག་ཕྱོགས་གཞན་དུ་བྲིས་ཡོད་པས་དེ་ལ་གཟིགས་པར་བྱའོ།།
མདོར་བསྡུས་ན«འཛམ་གླིང་རྒྱས་བཤད»བརྩམས་པའི་ལོ་དེ་ནི་སྤྱི་ལོ༡༩༢༡ཡིན་ཞིང་། སྐབས་དེར་དགེ་ཆོས་བླ་བྲང་བཀྲ་ཤིས་འཁྱིལ་དུ་བཞུགས་ཡོད། ཡོངས་གྲགས་སུ་ཁོང་སྤྱི་ལོ་༡༩༢༠ལོའི་ལོ་མགོར་དགུང་གྲངས་བཅོ་བརྒྱད་ལ་སླེབས་དུས་ཆོས་སྡེ་ཆེན་པོ་བླ་བྲང་བཀྲ་ཤིས་འཁྱིལ་དུ་ཕེབས་པ་དང་། སྤྱི་ལོ་༡༩༢༨ལོའི་དགུང་གྲངས་ཉེར་དྲུག་བཞེས་པའི་ལོ་སྟོད་ལ་ཆོས་སྡེ་འདི་དང་ཞལ་གྱེས་ཏེ་དབུས་ལྷ་ལྡན་ཞིང་དུ་ཕེབས་པ་ཡིན་པས། སྐབས་དེར་དགེ་ཆོས་ཀྱིས་རྩོམ་ཡིག་དེ་འདྲ་ཞིག་བྲིས་པའི་གནས་ཚུལ་དང་དཔང་རྟགས་ཅི་ཡང་མེད། དེར་བརྟེན། ང་ཚོས་རྩོམ་ཡིག་འདི་འབྲི་མཁན་ནི་དགེ་ཆོས་མིན་པ་གསལ་པོ་རྟོགས་ཐུབ་པ་ཞིག་རེད།
གསུང་རྩོམ་ཁྲོད་དུ་ཇི་ལྟར་བྱུང་ཚུལ།
«འཛམ་གླིང་རྒྱས་བཤད»ཅེས་པའི་རྩོམ་ཡིག་འདི་མཁས་དབང་དགེ་འདུན་ཆོས་འཕེལ་གྱི་བསྟན་བཅོས་ཤིག་མིན་ཚུལ་གོང་དུ་རོབ་ཙམ་གླེང་བ་དེ་ལྟར་ལེགས་མོད། འོན་ཀྱང་རྩོམ་ཡིག་འདི་དགེ་ཆོས་ཀྱི་གསུང་རྩོམ་ཁྲོད་དུ་སླེབས་དགོས་པའི་རྒྱུ་མཚན་ནི། སྤྱི་ལོ་༡༩༩༩ལོར་ཧོར་ཁང་བྱམས་པ་བསྟན་དར་ལགས་ཀྱིས‘‘འཛམ་གླིང་རྒྱས་བཤད’’དེ་དགེ་ཆོས་ཀྱི་གསུང་རྩོམ་སྐོར་ཞིག་དང་མཉམ་དུ་དགེ་ཆོས་ཀྱི་སྐུ་ཚ་གཡུང་དྲུང་རྒྱལ་ལགས་ལ་བསྐུར་ཡོད་ཅིང་། དེབ་འདིའི་རྩོམ་སྒྲིག་པས་རྩོམ་ཡིག་དེ་དགེ་ཆོས་ཀྱི་གསུང་ཡིན་མིན་ལ་བརྟག་དཔྱད་མ་གནང་བར་དགེ་ཆོས་ཀྱི་མཚན་ཐོག་ནས་༢༠༠༢ལོར་པར་སྐྲུན་བྱས་འདུག པར་དུ་བསྐྲུན་པའི་བསྟན་བཅོས་དེ་དག་ནི་དགེ་ཆོས་སྐུ་གཤེགས་ཁར་ཁོང་གིས་རང་གི་སློབ་མ་ཧོར་ཁང་བསོད་ནམས་དཔའ་འབར་ལ་གླེགས་བམ་ལྕགས་སྒམ་གང་གཏད་པ་དེའི་ཁྲོད་ཀྱི་བརྩམས་ཆོས་སྐོར་ཞིག་རེད་ལ། ཧོར་ཁང་བྱམས་པ་བསྟན་དར་ལགས་ཀྱིས་ཡབ་ཀྱི་ཁ་ཆེམས་ལྟར་སྔར་པར་སྐྲུན་མ་བྱས་པའི་དགེ་ཆོས་རིན་པོ་ཆེའི་གསུང་རྩོམ་འཕྲོ་མ་རྣམས་རྩིས་འབུལ་གནང་བ་དེ་རེད།
འོན་ཀྱང་། སྐབས་དེར་ཧོར་ཁང་བྱམས་པ་བསྟན་དར་ལགས་ཀྱིས་སྐུ་ཚ་གཡུང་དྲུང་རྒྱལ་ལ«འཛམ་གླིང་རྒྱས་བཤད»འདི་དགེ་ཆོས་རིན་པོ་ཆེའི་ལྗགས་རྩོམ་ཡིན་མིན་ཞིབ་དཔྱོད་གནང་བར་ཞུ་ཞེས་གསུངས་འདུག་ཀྱང་། «མཁས་དབང་དགེ་འདུན་ཆོས་འཕེལ་མཆོག་གི་གསར་རྙེད་གསུང་རྩོམ»ཞེས་པའི་གླེང་གཞིའི་ནང‘‘སྤྱི་ལོ་༡༩༩༩ལོར་ཐུགས་སྐྱེད་ཀྱི་ཁོ་ལག་ཤིན་ཏུ་ཡངས་པའི་ཧོར་ཁང་བྱམས་པ་བསྟན་དར་ལགས་ཀྱིས་ཡབ་ཀྱི་ཞལ་ཆེམས་ཇི་བཞིན་སྐུ་ཚ་གཡུང་དྲུང་རྒྱལ་ལགས་ལྷ་སར་གདན་ཞུས་ཀྱིས་མཁས་དབང་གང་གི་གསུང་རྩོམ་འཕྲོ་མ་ལྕགས་སྒམ་དང་བཅས་པ་རྩིས་འབུལ་གནང་བའི་ཁྲོད་ན«འཛམ་གླིང་རྒྱས་བཤད» «རྒྱ་གར་འཕགས་པའི་ཡུལ་དུ་ནང་བའི་མཆོད་རྟེན་དང་བཅས་གནས་མཆོག་བྱིན་ཅན་རྣམས་ཀྱི་བཤད་པ» «དབུ་མ་ཀླུ་སྒྲུབ་དགོངས་རྒྱན» (ཀླུ་དགོངས་དཔར་དུ་བཀོད་པའི་རྒྱུ་མཚན་དེབ་འདིའི་མཇུག་ཏུ་གསལ) «ཕྲ་བའི་རྣམ་དཔྱོད་ཀྱི་སྒོ་སྟོན་པའི་ཕྱིར་དུ་བློ་ཆུང་ལ་བཞད་གད་ཙམ་སློང་བ» «བྷ་བུ་མཐར་ཕྱིན་ལ་གནང་བའི་ཀ་བཤད» «དཔལ་ལེགས་ལྡན་ནག་པོའི་གླུ་»སོགས་གསེར་ལས་དཀོན་པའི་གསུང་རྩོམ་རྣམས་ཡོད་དོ།།’’[5] ཅེས་གསལ་བ་ལ་བལྟས་ན། ཁོང་གིས་རྩོམ་ཡིག་འདི་དགེ་ཆོས་ཀྱི་ཡིན་མིན་ལ་གཟིགས་མེད་པ་འདྲ་ལ། རྩོམ་སྒྲིག་པས་ཀྱང་རྩོམ་པ་པོ་དགེ་ཆོས་ཡིན་པ་ཐག་བཅད་ཡོད་པ་འདི་རེད། ད་དུང་ཁོང་གིས་རྩོམ་ཡིག་དེ་དགེ་ཆོས་ཀྱི་ཡིན་པའི་སྒྲུབ་བྱེད་དུ‘‘ཧོར་ཁང་བྱམས་པ་བསྟན་དར་ལགས་ཀྱིས་བཤད་དོ་ཟེར།’’[6] ཞེས་དྲངས་འདུག་ལ། རྩོམ་ཡིག་གཞན་ཞིག་ཏུའང‘‘༢༠༠༧ལོའི་དབྱར་ཁར་དེབ་དེའི་ཐོག་མའི་རྩོམ་སྒྲིག་པ་རྣམ་དཔྱོད་ཅན་རེབ་གོང་བ་རྡོ་རྗེ་རྒྱལ་ལ དོགས་གཞི་བཅར་འདྲི་ཞུ་སྐབས། ཁོང་གིས་འདི་ལྟར་གསུང་བྱུང་། དགེ་ཆོས་ཀྱིས་ངག་བཅོལ་ལྟར། ཧོར་ཁང་བསོད་ནམས་དཔལ་འབར་གྱིས་དགེ་ཆོས་རང་གིས་རྩོམ་པ་རྣམས་དང་། བསྡུ་རུག་བྱས་བ་རྣམས་སོ་སོར་ཕྱེས་ཏེ་སྒམ་གྱི་ནང་བསྡུས་ཡོད་པ་དང། རྩོམ་འདི་དགེ་ཆོས་རང་གི་ཕྱག་བྲིས་ཉིད་དུ་འདུག་ཅིང་། མཇུག་བྱང་དུའང་བྷ་མ་མིང་ཅན་གྱིས་ཞེས་བྲིས་འདུག་ཅེས་གསུང་སོང།’’[7]ཞེས་པ་ལྟ་བུའི་ལོ་རྒྱུས་མཐོང་རྒྱུ་འདུག
གང་ལྟར། «འཛམ་གླིང་རྒྱས་བཤད»འདི་དགེ་ཆོས་ཀྱི་གསུང་རྩོམ་ཁྲོད་དུ་བཅུག་པ་རེད་ལ། སྒོ་མང་མཁན་ཟུར་ངག་དབང་ཉི་མའི་གསུང་འབུམ་དུ‘‘ཨེ་ཐ་ལེ་ཡཱ་ཁོ་ལོམ་འབིག་གིས་མཛད་པའི་འཛམ་གླིང་རྒྱས་བཤད་སྐབས་བཟང་དབང་འདུས་ཀྱིས་བོད་སྐད་དུ་བསྒྱུར་ཞིང་། ་་་ ་་་ ’’ [8]ལྟ་བུ་བྲིས་ཡོད་མོད། དེ་ནི་མ་དག་པ་རེད་སྙམ། མཁན་ཟུར་རིན་པོ་ཆེ་ལགས་ཕལ་ཆེར་དུས་རབས་བཅོ་ལྔ་པའི་ནང་བྱོན་པའི་ཁུ་སུ་ཁྲོ་ འཁོ་ལོམ་འབོག (Christophe Colomb 1451-1506) ལགས་ལ་ནོར་ཡོད་པ་འདྲ་ལ། ཁོང་ནི་འཇིག་རྟེན་གྱི་ཁམས་ཟླུམ་པོའམ་རིལ་རིལ་ཡིན་པའི་གནས་ཚུལ་ཐོག་མར་གསུང་མཁན་དང་། ཡུ་རོབ་ནས་ཨ་མི་རི་ཀའི་ས་ཐོག་ཏུ་འབྱོར་མཁན་གྱི་ཡུ་རོབ་ཀྱི་མི་དང་པོ་དེ་རེད། དེ་བཞིན་དུ་སྐུ་ཞབས་མེ་ལྕེ་ལགས་ཀྱིས་ཀྱང‘‘དེབ་འདིར« འཛམ་གླིང་རྒྱས་བཤད »དང« རྒྱ་གར་འཕགས་པའི་ཡུལ་དུ་ནང་བའི་མཆོད་རྟེན་དང་གནས་མཆོག་བྱིན་ཅན་རྣམས་ཀྱི་བཤད་པ» «བཙོན་ནས་ཧོར་ཁང་ལ་གནང་བའི་ཕྱག་བྲིས» «བྷ་བུ་མཐར་ཕྱིན་ལགས་ལ་གནང་བའི་ཀ་བཤད»སོགས་སྔར་མཐོང་མ་མྱོང་བའི་གསུང་རྩོམ་དག་བསྡུས་འདུག་ལ། གཞན་ཡང་དགེ་འདུན་ཆོས་འཕེལ་མཆོག་གི་ཕྱག་བྲིས་བསྟར་མ་སྣ་ཚོགས་ཀྱང་བསྡུས་འདུག’’[9] ཅེས་གསུངས་ཡོད་པ་མཐོང་། ད་དུང་ལྗགས་རྩོམ་འདི་དགེ་ཆོས་ཀྱི་ཡིན་ཚུལ་བྲིས་པའི་དེབ་གཞན་ཡང་ཡོད་སྲིད་མོད། འདིར་དེ་དག་རེ་རེ་བཞིན་བཙལ་བའི་རྩོལ་བ་མ་བྱས།
ད་ཕན་དགེ་ཆོས་ཀྱི་གསུང་འབུམ་ཁྲོད་དུ་བཞུགས་པའི«འཛམ་གླིང་རྒྱས་བཤད»ཀྱི་སྐོར་ལ་དོགས་པ་སླེབས་མཁན་བྱུང་ཡོད་ནའང་། དོན་དངོས་སུ་རྩོམ་པ་པོ་འདིའི་བོད་མིང་ཙམ་ལས་ལོ་རྒྱུས་སོགས་འབྲི་མཁན་ཧ་ལམ་མ་མཐོང་། སྐུ་ཞབས་རྡོ་སྦིས་བློ་བཟང་ཡོན་ཏན་གྱིས‘‘འོ་ན་དགེ་ཆོས་ཀྱི་གསུང་འབུམ་ནང་གི་འཛམ་གླིང་རྒྱས་བཤད་འདི་དགེ་ཆོས་ཀྱི་གསུང་མ་ཡིན་ན༌། སུས་བྲིས་བ་རེད་དམ་ཟེར་ན༌། དགེ་ཆོས་མ་ཡིན་པའི་མཁས་བ་ཆེན་པོ་བོད་ཀྱི་ཡི་གེ་དང༌། ཁྱད་པར་ནུབ་ཀྱི་ལྟ་གྲུབ་ལ་མཁས་བ་ཞིག་གིས་རབ་བྱུང་བཅོ་ལྔ་བའི་མཇུག་ཏུ་བརྩམས་པར་ངེས་མོད༌། ཉེ་ལམ་མཐའ་ཅིག་ཏུ་འདིའོ་ཞེས་དཀའ་བ་ཤིག་ཏུ་སྣང་ཡང༌་། གོང་ཏུ་ཁྱེད་བོད་པ་ཚོར་ཞེས་བོད་མ་ཡིན་པ་འདྲ་བོ་ཤིག་དང་༌། རྗེས་སུ་ཡང་རྨའི་མིང་ཅན་གྱིས་སོགས་བྲིས་ཡོད་སོགས་ལ་བརྟེན་ན་བོད་རིགས་མ་ཡིན་པའི་མཁས་བ་ཆེན་པོ་ཡིན་ནམ་སྙམ།’’[10]ཞེས་གསུངས་འདུག་ལ། སྤྱི་ལོ་༢༠༡༥ལོར་སྐུ་ཞབས་ཚངས་དབང་དགེ་འདུན་བསྟན་པ་ལགས་ཀྱིས་བྲིས་པའི་རྩོམ་ཡིག་ཏུ‘‘སྒྲོལ་དཀར་བྲིས་ཐང་དང་འཛམ་གླིང་རྒྱས་བཤད’’ཅེས་པའི་རྩོམ་ཡིག་ཅིག་སྤེལ་བ་དེའི་ནང‘‘རྩོམ་པ་པོ་ནི་ཡེ་ཤུ་ཆོས་སྤེལ་མཁན་ཡིན་པའི་ཨ་རིའི་བུད་མེད་ཅིག་སྟེ་མིང་ལ་བསོད་ནམས་གཡང་འཛོམ་(འདི་མོའི་བོད་མིང་ཡིན་པ་ལས་ཨ་རིའི་མིང་མིན་པར་འདོད)ཟེར་བ་ཞིག་གིས་བསྒྲིགས་པ་དང་། འབའ་ཐང་བ་སྐལ་བཟང་དབང་འདུས་ནས་བོད་ཡིག་ཏུ་བསྒྱུར་བ་དང་། ས་ཁྲ་དང་དཔེ་རིས་རྣམས་ནི་སྐལ་བཟང་ཚེ་རིང་གིས་བྲིས་ཞེས་འཁོད་ཡོད་པ་མ་ཟད། དཔེ་ཆ་དེ་ནི་སྤྱི་ལོ་1922ལོར་དཔར་དུ་བཏབ་ནས་འགྲེམས་སྤེལ་བྱས་ཚར་འདུག’’[11]ཅེས་གསལ་མོད། རྩོམ་པ་པོའི་ལོ་རྒྱུས་སོགས་མི་གསལ་བས་གཤམ་དུ་དེའི་སྐོར་གང་ཐུབ་ཀྱིས་གླེང་བར་བྱའོ། །
«འཛམ་གླིང་རྒྱས་བཤད»ཀྱི་རྩོམ་པ་པོ།
ལོ་ཤས་ཀྱི་སྔོན་ནས་བཟུང་ཕྲན་གྱིས་བོད་དུ་འབྱོར་བའི་ཡེ་ཤུའི་ཆོས་སྤེལ་མཁན་ཚོའི་ལོ་རྒྱུས་བཙལ་འཚོལ་བྱས་པའི་བརྒྱུད་རིམ་ཁྲོད་དུ་བརྗོད་གཞི་དེ་འབྲེལ་གྱི་རྩོམ་ཡིག་འགའ་བྲིས་པའི་ཁུལ་ཡིན་མོད། བོད་མིང་ལ‘‘བསོད་ནམས་གཡང་འཛོམས’’ཟེར་བའི་ཡེ་ཤུའི་ཆོས་སྤེལ་མཁན་ཞིག་བྱུང་བ་ཁྱོན་ནས་མ་མཐོང་། མཁས་དབང་དུང་དཀར་རིན་པོ་ཆེའི་གསུང་འབུམ་དུ‘‘ཅོ་ནེའི་བཀའ་བསྟན་ཆ་ཚང་གཅིག་ཨ་རིར་གདན་དྲངས་པའི་སྐོར་ལ་ཇོ་སེབ་རོག་གིས་བྲིས་པའི‘‘འཛམ་གླིང་རྒྱས་བཤད’’བརྙན་དེབ་ཨང་༥༤པའི་ནང་དུ‘‘ཅོ་ནེའི་བླ་མ་ཚོའི་ཐུན་མོང་གི་འཚོ་བའི་གནས་ཚུལ’’ཞེས་པ་དེར་གསལ་ཡོད་སྐད།’’[12] ཅེས‘‘འཛམ་གླིང་རྒྱས་བཤད’’འབྲི་མཁན་འདི་ལྟ་བུ་བྲིས་ཡོད་པ་མཐོང་ནའང་། ཁོང་ནི་དགེ་འདུན་ཆོས་འཕེལ་གྱི་གསུང་རྩོམ་ཁྲོད་དུ་བཞུགས་པའི«འཛམ་གླིང་རྒྱས་བཤད»འབྲི་མཁན་དེ་མིན་པ་རེད། ཨ་རི་བ་དེའི་མིང་ལ་རྗེ་ཎེ་ཌི (Janet Elliott Wulsin 1894–1963) ཟེར་ཞིང་། དུས་རབས་ཉི་ཤུ་པའི་དུས་མགོར་ཨ་མདོ་ཅོ་ནེ་དགོན་པར་འབྱོར་བའི་བུད་མེད་ཅིག་རེད། སྐབས་དེར་ཁོ་མོའི་མཉམ་དུ་རང་གི་ཁྱོ་ག་ཧྥུ་ཌེ་རེ་ཁུ(Frederick Wulsin 1891 – 1961)ལགས་ཀྱང་མཉམ་དུ་འབྱོར་ཡོད། ཡང་གཅིག་བཤད་ན། གོང་དུ་དུང་དཀར་ཚང་གིས་གསུངས་པའི«འཛམ་གླིང་རྒྱས་བཤད»( (National Geographic ) ཅེས་པ་ནི་སྒེར་དེབ་ཅིག་མིན་ནའང་། སྤྱི་ལོ་༡༩༢༦ལོར་རྗེ་ཎེ་ཌི་ཡིས(Janet Elliott Wulsin) དུས་དེབ་དེའི་སྟེང་དུ་རྩོམ་ཡིག་ཅིག་སྤེལ་ཡོད་པ་བདེན་པ་རེད།
དེས་ན། གོང་དུ་བརྗོད་པའི«འཛམ་གླིང་རྒྱས་བཤད»ཀྱི་རྩོམ་པ་པོ་སུ་ཡིན་ཞེ་ན། དེ་ནི་རྒྱལ་ཁོངས་ཨ་རི་ནས་ཡིན་པའི་ལྕམ་སྐུ་ཧྥུ་ལོ་ར ཞ་ཌིན (Flora Shelton1871-1966 )ལགས་ཡིན་ཞིང་། དེབ་དེའི་མ་ཡིག་གི་མདུན་ཤོག་ན་རྩོམ་པ་པོ་དང་སྒྲིག་པ་པོ་ནི་Mrs A.L.SHELTON ཡིན་ཞེས་འཁོད་ཡོད། སྤྱིར་བཏང་ A.L.SHELTON ཞེས་པ་ཁོ་མོའི་ཁྱོ་གའི་མིང་ཡིན་མོད། མིང་གི་སྔོན་ལ་ལྕམ་སྐུ་སྦྱར་ཡོད་པ་དེས་རྩོམ་པ་པོ་ནི་ཧྥུ་ལོ་ར ཞ་ཌིན་སྟོན། ཁོ་མོས་དེ་ལྟར་གནང་དོན་ལ་རྒྱུ་མཚན་ཡོད་དེ། སྔ་མོར་ནུབ་ཕྱོགས་ཀྱི་སྤྱི་ཚོགས་སུ་མ་རྒྱུད་གཙོ་བོར་བརྩི་ཞིང་། ཨ་མའི་མིང་ཟུར་ནས་དྲས་ཏེ་བུ་རྣམས་ལ་འདོགས་པར་བྱེད། ཕྱིས་སུ་དེ་ལ་རིམ་གྱིས་འགྱུར་ལྡོག་བྱུང་སྟེ་ཕ་རྒྱུད་གཙོ་བོར་འཛིན་ཞིང་ཕའི་མིང་ཟུར་ནས་དྲས་ཏེ་བུ་དང་བུ་མོ་རྣམས་ལ་འདོགས་སྲོལ་བྱུང་། དེ་བཞིན་དུ་ཕོ་མོ་གཉིས་གཉེན་སྒྲིག་བྱས་རྗེས་བཟའ་ཟླ་མོ་ཡིས་བཟའ་ཟླ་ཕོ་ཡི་མིང་ཟུར་དྲས་ཏེ་རང་གི་ཕ་རྒྱུད་ཀྱི་རུས་མིང་བརྗེ་བ་དང་། བུད་མེད་རེ་ཟུང་གིས་རང་གི་ཁྱོ་གའི་མིང་ཆ་ཚང་ལེན་མཁན་ཡང་ཡོད། ད་དུང་འདི་ལ་ཕོ་མོའི་ཐོབ་ཐང་སོགས་ཀྱི་སྐོར་ནས་ཀྱང་སྐད་ཆ་བཤད་རྒྱུ་ཡོད། གང་ལྟར། «འཛམ་གླིང་རྒྱས་བཤད»ཀྱི་རྩོམ་པ་པོ་ནི་ལྕམ་སྐུ་ཧྥུ་ལོ་ར ཞ་ཌིན་ལགས་རེད་ལ། དེབ་མིང་ཆ་ཚང་ལ་བོད་སྐད་དུ‘‘འཛམ་གླིང་རྒྱས་བཤད་ཞེས་བྱ་བ་བཞུགས་སོ། ཆ་འདིའི་ནང་ན་བོད་མི་རྣམས་ཀྱི་དོན་ལ་ཚོ་རིགས་དང་འཟིག་ན་རྟེན་གྱི་སྐོར་ལ་དོན་སྙིང་ལས་སླ་པོ་ཁ་ཤས་དང་། ས་ཁྲ་དང་། དཔེ་རྣམས་བསྟན་པའོ།’’ཞེས་འཁོད་འདུག་ལ། སྒྱུར་མཁན་སོགས་ཀྱི་སྐོར་ལའང‘‘འབའ་ཏང་ཡུལ་ཞེས་པའི་སྐལ་བཟང་དབང་འདུས་ཀྱིས་བོད་སྐད་དུ་གྱུར་བ་དང་། ས་ཁྲ་དང་། དཔེ་རྣམས་ནི་སྐལ་བཟང་ཚེ་རིང་གིས་གང་ཀ་རྩམ་དུ་བྲིས་པའོ།།’’[13]ཞེས་བྲིས་འདུག བོད་ཡིག་ཏུ་རྩོམ་མཁན་གྱི་མིང་སོགས་གསལ་པོ་བྲིས་མེད་མོད། ཨིན་ཡིག་ཏུ‘‘ GEOGRAPHY : CONTAINING A FEW SIMPLE FACTS ABOUT NATURE AND THE WORLD , FOR TIBETANS. WITH MAPS AND ILLUSTRATIONS . WRITTEN AND ARRANGED BY MRS . A.L. SHELTON. TIBETAN TRASLATION AND INTERPRETATION BY GEZONG ONGDU OF BATANG . MAPS AND ILLUSTRATIONS NEARLY ALL DRAW BY GEZONG TSERING.’’ཞེས་ཧ་ཅང་ཁ་གསལ་བ་ཞིག་བྲིས་ཡོད་ཅིང་། ཨིན་ཡིག་ཤན་སྦྱར་འདི་ལ་བལྟས་ན་དེབ་འདིའི་རྩོམ་པ་པོ་དང་སྒྲིག་པ་པོ་གཉིས་ནི་ལྕམ་སྐུ་ཧྥུ་ལོ་ར ཞ་ཌིན་ཡིན་པ་རྟོགས་ཐུབ། དེབ་འདི་སྤྱི་ལོ་༡༩༢༢ལོར་ཀ་ལི་ཀུ་ཏར་ཡོད་པའི་The Baptist Mission Press ཟེར་བའི་ཡེ་ཤུའི་ཆོས་ཚོགས་ཤིག་གི་མིང་ཐོག་ནས་པར་སྐྲུན་བྱས་འདུག་ལ། ཡེ་ཤུའི་ཆོས་ཚོགས་འདིས་བོད་དང་འབྲེལ་བའི་དེབ་གཞན་དག་མང་པོ་ཞིག་ཀྱང་པར་སྐྲུན་བྱས་པའི་ལོ་རྒྱུས་ཡོད་པ་མཐོང་།
སྐབས་འདིར«འཛམ་གླིང་རྒྱས་བཤད»ཀྱི་རྩོམ་པ་པོའི་ལོ་རྒྱུས་མདོར་བསྡུས་ཤིག་གླེང་ཁུལ་བྱས་ན། ལྕམ་སྐུ་ཧྥུ་ལོ་ར་ཞ་ཌིན་ནི་སྤྱི་ལོ་༡༨༧༡ལོར་ཨ་རིའི་ནུབ་དབུས་ཀྱི་ས་ཆ་ཀང་ས་ཟི(Kansas)ཞེས་པའི་ཡུལ་དུ་སྐྱེས་འདུག་ཅིང་། སྤྱི་ལོ་༡༨༩༧ལོར་ཨ་བྷལ ལེ་རོ ཞ་ཌིན (Albert LeRoy Shelton1875-1922)མཉམ་དུ་གཉེན་སྒྲིག་བྱས། སྤྱི་ལོ་༡༩༠༣ལོར་ཧྥུ་ལོ་ར་ཞ་ཌིན་ལགས་ཁྱོ་ག་དང་ལྷན་དུ་ཁམས་དར་མདོ་ཕྱོགས་སུ་འབྱོར་ཡོད་ཅིང་། རིམ་བཞིན་ཊོ་རོ་ཌི (Dorothy1904-1997) དང་ ཊོ་རེ་སི(Dorris) ཞེས་པའི་བུ་མོ་གཉིས་སྐྱེས་འདུག སྐབས་དེར་ཁམས་ཕྱོགས་སུ་ཡེ་ཤུའི་ཆོས་ལུགས་སྤེལ་མཁན་ཚོར་འགྲོ་འདུག་རང་དབང་ཆེན་པོ་མེད་ནའང་། ཁོང་ཁྱོ་ཤུག་གཉིས་ཀྱིས་ཐབས་ཤེས་སྣ་ཚོགས་བཏང་སྟེ་འབའ་ཐང་གི་ཡེ་ཤུའི་ཆོས་ཚོགས་ཤིག་ཏུ་བསྡད་དེ་འཚོ་བ་རོལ་འདུག སྤྱི་ལོ་༡༩༠༨ནས་བཟུང་འབའ་ཐང་དུ་གཞི་ཆགས་པར་བཤད་ཅིང་། སྤྱི་ལོ་༡༩༡༢ལོར«བོད་མཐའ་མཚམས་སྟེང་གི་ཉི་འོད་དང་གྲིབ་ནག» (Sunshine and Shadow on the Tibetan Border)ཅེས་པའི་དེབ་ཅིག་བརྩམས། སྤྱི་ལོ་༡༩༢༢ལོར«འཛམ་གླིང་རྒྱས་བཤད»( GEOGRAPHY) དང«ལྷ་མོའི་རྣམ་ཐར»( Lha-mohi rnams-thar, A Story Book For Tibetan Boys And Girls Being Translations Of Fairy Stories And Fables Including The Story Of Esther)པར་སྐྲུན་བྱས་ཡོད་པ་མ་ཟད། སྤྱི་ལོ་༡༩༢༣ལོར་ཁོ་མོས་རང་ཉིད་ཀྱི་ཁྱོ་གའི་ལོ་རྒྱུས་སྟེ«བོད་ཀྱི་ཞ་ཌིན»( Shelton of Tibet )ཞེས་པ་བརྩམས། ཡང་། སྤྱི་ལོ་༡༩༢༩ལོར«ཤམ་བྷ་ལ་ནས་བྱུང་བའི་གླུ»(The Chants From Shangri-La)ཞེས་པ་ཨིན་ཡིག་ཏུ་བསྒྱུར་ཡོད་ཅིང་། སྤྱི་ལོ་༡༩༥༡ལོར་སྔར་ཁོ་མོས་རང་གི་ཁྱོ་ག་དང་མཉམ་འབྲེལ་གྱིས་བརྩམས་པའི«བོད་ཀྱི་དམངས་ཁྲོད་གཏམ་དཔེ» ( Folk Tales of Tibet)ཞེས་པའི་དེབ་དེ་པར་སྐྲུན་བྱས། མཐར་སྤྱི་ལོ༡༩༦༦ལོར་ཨ་རིའི་མངའ་སྡེ་ཁ་ལི་ཧྥོ་ནེ་ཡ་ཞེས་པའི་མངའ་སྡེ་དེ་རུ་གྲོངས་འདུག[14]
ལྕམ་སྐུ་ཧྥུ་ལོ་ར་ཞ་ཌིན་ལགས་ཀྱིས་སྤྱི་ལོ་༡༩༠༤ལོ་ནས་བཟུང་བོད་ཡིག་སྦྱངས་ཡོད་པའི་ལོ་རྒྱུས་ཡོད་ཅིང་། ཁོ་མོའི་བོད་ཡིག་དགེ་རྒན་ནི«འཛམ་གླིང་རྒྱས་བཤད»བོད་ཡིག་ཏུ་སྒྱུར་མཁན་སྐལ་བཟང་དབང་འདུས་ཞུ་བ་ལགས་རེད། ཁོང་གི་ལོ་རྒྱུས་སོགས་བཙལ་འཚོལ་བྱས་ཀྱང་གསལ་པོ་ཞིག་མ་རྙེད་ཀྱང་། « བོད་ཐོག་འཛིན་པའི་ལྟ་ཚུལ་གསར་པ»(Pioneering on Tibet)ཞེས་པའི་དེབ་[15]ནང་ལྕམ་སྐུ་ཧྥུ་ལོ་ར་ཞ་ཌིན་ལགས་ཀྱི་བོད་ཡིག་དགེ་རྒན་དུ་ཇི་ལྟར་གྱུར་ཚུལ་དང་། དེ་ནས་མོའི་ལས་རོགས་སུ་ཇི་ལྟར་གྱུར་ཚུལ་སོགས་ཀྱང་བྲིས་འདུག དེ་བཞིན་དུ«ཤམ་བྷ་ལ་ནས་བྱུང་བའི་གླུ»ཞེས་པའི་དེབ་ཀྱི་གླེང་བརྗོད་[16]དུའང་སྐལ་བཟང་དབང་འདུས་ལགས་ཀྱིས་ཨ་བྷལ ལེ་རོ ཞ་ཌིན་བཟའ་ཟླ་གཉིས་ལ་ཡིག་སྒྱུར་ཐད་ལ་ཕྱག་ལས་གནང་ཞིང་། ཁོང་གཉིས་ཀྱི་བོད་ཡིག་དགེ་རྒན་ཡིན་པའི་ལོ་རྒྱུས་སོགས་ཀྱང་གསལ་པོར་བཀོད་ཡོད། ལྕམ་སྐུ་ཧྥུ་ལོ་ར་ཞ་ཌིན་ལགས་ཀྱིས་བོད་ཤར་ཕྱོགས་ཀྱི་དམངས་གླུ་སྐོར་ཞིག་བོད་ཡིག་ནས་ཨིན་ཡིག་ཏུ་བསྒྱུར་པའི་«ཤམ་བྷ་ལ་ནས་བྱུང་བའི་གླུ»ཞེས་པ་པར་དུ་བསྐྲུན་ཡོད་ཅིང་། ད་དུང་སྐལ་བཟང་དབང་འདུས་ཀྱི་རོགས་རམ་འོག«ལྷ་མོའི་རྣམ་ཐར»ཞེས་པའང་བོད་ཡིག་ཏུ་བསྒྱུར་ནས་པར་སྐྲུན་བྱས་པ་རེད། འདི་ལ་བལྟས་ན་ཁོ་མོའི་བོད་ཡིག་གི་ཤེས་ཚད་ཧ་ཅང་ཡག་པོ་ཡོད་པར་སྣང་མོད། འོན་ཀྱང་། ལྕམ་སྐུ་ཧྥུ་ལོ་ར་ཞ་ཌིན་ལགས་དང་། སྐལ་བཟང་དབང་འདུས་ལགས། སྐལ་བཟང་ཚེ་རིང་གསུམ་གྱིས་མཉམ་རུབ་ཀྱིས«འཛམ་གླིང་རྒྱས་བཤད»སྐོར་ལ་ཕྱག་ལས་གནང་ཚུལ་སོགས་འབྲེལ་ཡོད་ཀྱི་ཡིག་ཆ་ཁག་ལ་བལྟས་ཀྱང་གནས་སྐབས་རིང་མ་རྙེད་མོད། འདིར་ཞུ་འདོད་པ་གཞན་ཞིག་ནི། «མཁས་དབང་དགེ་འདུན་ཆོས་འཕེལ་མཆོག་གི་གསར་རྙེད་གསུང་རྩོམ»ནང་གི«འཛམ་གླིང་རྒྱས་བཤད»ནི་སྤྱི་ལོ་༡༩༢༢ལོར་ཀ་ལི་ཀུ་ཏ་ནས་པར་སྐྲུན་བྱས་པའི་དེབ་དེའི་ནང་གི་ལེའུ་ཞིག་རེད་ལ། ཐེངས་འདིར་ཕྲན་གྱི་ལག་ཏུ་ཧོར་ཁང་བྱམས་པ་བསྟན་དར་ལགས་ཀྱིས་སྐུ་ཚ་གཡུང་དྲུང་རྒྱལ་ལ་སྩལ་པའི«འཛམ་གླིང་རྒྱས་བཤད»དེ་མ་རག་པས། མ་ཡིག་དང་བུ་ཡིག་གཉིས་བསྡུར་བའི་རིམ་པ་དེ་སྐབས་གཞན་ཞིག་ཏུ་བསྐྱུར་བ་ཡིན་ནོ།།
འོ་ན། གལ་སྲིད་དགེ་འདུན་ཆོས་འཕེལ་གྱི་ཕྱག་ཏུ«འཛམ་གླིང་རྒྱས་བཤད»རག་ཡོད་ན་ཇི་ལྟར་རག་པ་ཡིན་ནམ་ཞེ་ན། ཕལ་ཆེར་ཁོང་རྒྱ་གར་དུ་བཞུགས་དུས་རག་ཡོད་སྲིད་ལ། སྤྱི་ལོ༡༩༤༤ལོའི་སྔ་རྗེས་ཀུན་ཏུ་ཁོང་ཀ་ལི་ཀུ་ཏར་རྒྱུན་བཞུགས་བསྐྱངས་ཡོད་པའི་སྐབས་དེ་འདྲ་ཞིག་ལ་རག་ཡོད་པའི་ཚོད་དཔག་བྱེད་རྒྱུ་ལས་མ་འདས། ཡང་ན། ག་ཤེད་ཅིག་ནས་ཧོར་ཁང་གི་ཕྱག་ཏུ་དེབ་འདི་ཐོབ་རྗེས་ཁོང་གིས་དེབ་འདི་རྒྱ་གར་ནས་པར་སྐྲུན་བྱས་པ་དང་། བོད་ཡིག་ཡིན་པ། སྔར་དགེ་ཆོས་ཀྱིས་བརྗོད་གཞི་འདིའི་ཐད་དོ་སྣང་མཛད་ཡོད་པ་སོགས་རྒྱུ་མཚན་དུ་བྱས་ཏེ་དགེ་ཆོས་ཀྱི་གསུང་རྩོམ་ཁྲོད་དུ་བཅུག་ཡོད་ཀྱང་སྲིད་མོད། དེབ་འདིའི་བུ་ཡིག་གི་ཡིག་གཟུགས་དགེ་ཆོས་ཀྱི་རེད་ཟེར་བ་དེས་དྲི་བ་འདི་རྙོག་ཟིང་ཅན་དུ་བསྒྱུར་འདུག
ལྕམ་སྐུ་ཧྥུ་ལོ་ར་ཞ་ཌིན་ལགས་ཀྱི་ཁྱོ་ག་དང་བུ་མོ།
«འཛམ་གླིང་རྒྱས་བཤད»ཀྱི་རྩོམ་པ་པོའི་ཁྱོ་ག་ཨ་བྷལ ལེ་རོ ཞ་ཌིན་ནི་སྤྱི་ལོ་༡༨༧༥ལོར་ཨ་རིའི་ཨིན་ཌི་ཡ་ན་ཞེས་པའི་གྲོང་ཁྱེར་དུ་སྐྱེས་འདུག་ལ། ཁོང་ནི་སྨན་པ་དང་ཡེ་ཤུའི་ཆོས་ལུགས་ཁྱབ་སྤེལ་གཏོང་མཁན་ཞིག་རེད།
སྤྱི་ལོ་༡༩༠༣ལོར་Foreign Christian Missionary Society ཞེས་པའི་ཆོས་ཚོགས་ཀྱིས་མངགས་བཀོད་བཞིན་རྒྱ་ནག་ཏུ་འབྱོར་ཡོད་ཅིང་། ལྕམ་སྐུ་ཟོ་ཛིས་ཁར་སོན(Susanna Carson Rijnhart 1868 – 1908)ལགས་དང་ལྷན་དུ་ཁམས་འབའ་ཐང་ཕྱོགས་སུ་ཕེབས་ཏེ་ཡུལ་དེའི་མི་རྣམས་སྨན་བཅོས་བྱས་འདུག ཁོང་གིས་ཁམས་ཕྱོགས་ཀྱི་བོད་མི་ཚོར་སྨན་བཅོས་དང་ཡེ་ཤུའི་ཆོས་ལུགས་སྤེལ་བཞིན་དུ་བོད་ཀྱི་ཅ་དངོས་རྙིང་པ་དང་ཐང་ག་སོགས་ཀྱིས་གཙོས་པའི་བོད་ཀྱི་གནའ་རབས་ཀྱི་དངོས་རྫས་དག་བསྡུ་གསོག་བྱས་འདུག ཨ་བྷལ ལེ་རོ ཞ་ཌིན་ཚང་ཁམས་ཕྱོགས་སུ་འབྱོར་ནས་མི་ལོ་བཅུ་དགུ་རིང་ཨ་རིར་ཐེངས་གཉིས་ལོག་ཡོད་ཅིང་། ཕ་ཡུལ་དུ་ལོག་ཐེངས་རེར་བོད་ཀྱི་གནའ་རབས་ཀྱི་དངོས་རྫས་དག་ཨ་རིའི་འགྲེམས་སྟོན་ཁང་(New Jersey Museum)ལ་བཙོང་བར་བཤད། སྤྱི་ལོ་༡༩༢༡ལོར་ཁོང་གིས་ཨ་རིའི«འཛམ་གླིང་རྒྱས་བཤད»(National Geographic ) སྟེང་དུ‘‘བོད་ཤར་ཕྱོགས་ཀྱི་ཡུལ་མི་རྣམས་ཀྱི་མི་ཚེ’’ཞེས་པ་སྤེལ་ཡོད་ཅིང་། ལོ་དེར«བོད་ཐོག་འཛིན་པའི་ལྟ་ཚུལ་གསར་པ»ཞེས་པའི་དེབ་དེ་ཡང་པར་སྐྲུན་བྱས་ཡོད།
སྤྱི་ལོ་༡༩༢༡ལོར་ཁོང་འབའ་ཐང་དུ་ཕྱིར་ལོག་གནང་སྟེ། ལྷ་སར་འགྲོ་བར་སྟ་གོན་བྱས་ཡོད་པར་མ་ཟད། རྒྱལ་དབང་སྐུ་འཕྲེང་བཅུ་གསུམ་པས་ཀྱང་ཁོང་ལྷ་སར་ཡོང་ཆོག་པའི་ཆོག་མཆན་ཕྱག་འཕྲིན་བསྩལ་ཡོད་ལ། ‘‘འབའ་སྟོད་རྨིའི་གོའི་ཨེམ་རྗེ་ཧྲི་ཅན་པི་ལ་སྤྲོད’’ཅེས་པའི་ཕྱག་འཕྲིན་དེ་དེང་སང་ཡང་མཇལ་རྒྱུ་འདུག འོན་ཀྱང་། སྟབས་མ་ལེགས་པར་སྤྱི་ལོ་༡༩༢༢ལོའི་ཟླ་༢པའི་ཚེས་༡༦ཉིན་ཁམས་ཕྱོགས་ཀྱི་སྒར་ཐོག་ཅེས་པའི་ཡུལ་དེའི་ལམ་བར་ནས་ཇག་པས་མེ་མདའ་བརྒྱབ་སྟེ་བསད་འདུག[17] སྐབས་དེར། ཁོང་གི་བཟའ་ཟླ་ལྕམ་སྐུ་ཧྥུ་ལོ་ར་ཞ་ཌིན་ལགས་རྒྱ་གར་ཀ་ལི་ཀུ་ཏ་ན་ཡོད་ཅིང་། ཁོ་མོས་«འཛམ་གླིང་རྒྱས་བཤད»དང«ལྷ་མོའི་རྣམ་ཐར»སོགས་པར་སྐྲུན་བྱེད་བཞིན་ཡོད།
ཁོང་བཟའ་ཟླ་གཉིས་ཀྱི་བུ་མོ་ཆུང་བ་ཊོ་རེ་སི(Dorris) ལགས་ཀྱི་ལོ་རྒྱུས་གསལ་ཙམ་མི་འདུག་མོད། ཡིག་ཆ་རེ་ཟུང་ལྟར་ན་མོས་པར་ལེན་སྒྱུ་རྩལ་དང་རི་མོའི་སྒྱུ་རྩལ་ཕྱོགས་ལ་ཕྱག་ལས་གནང་ཡོད་པ་འདྲ་ལ། བུ་མོ་ཆེ་བ་ཊོ་རོ་ཌི (Dorothy1904-1997)ལགས་ཡེ་ཤུའི་ཆོས་སྤེལ་མཁན་དང་། རྩོམ་པ་པོ་ཞིག་ཏུ་གྱུར་འདུག སྤྱི་ལོ་1930-1940ཁོ་མོས་རང་ཉིད་ཀྱི་ལོ་རྒྱུས་དང་འབྲེལ་བ་ཅན་གྱི་དེབ«བོད་ནང་གི་སའོ»(Sue in Tibet)ཞེས་པ་བརྩམས་ཏེ་པར་སྐྲུན་བྱས་ཤིང་། དེབ་དེ་གྲགས་སྐད་ཆེན་པོ་རྒྱས་སྐད། སྐུ་ཚེའི་མཇུག་ཏུ་རྒྱ་གར་དུ་ཕེབས་ཏེ་ཕྱི་སྡོད་བོད་མི་རྣམས་ལ་རོགས་རམ་གནང་བའི་ལོ་རྒྱུས་འདུག་ཅིང། ལོ་རྒྱུས་དེ་ལེའུ་གཞན་ཞིག་གོ།
དཔྱད་ཡིག་དང་ཞབས་མཆན།
[1] མཁས་དབང་དགེ་འདུན་ཆོས་འཕེལ་གྱི་གསར་རྙེད་གསུང་རྩོམ། རྡོ་རྗེ་རྒྱལ་གྱིས་བསྒྲིགས། ཞང་ཀང་གྱི་ལིང་དཔེ་སྐྲུན་ཁང་། ༢༠༠༢ ཤོག་གྲངས ༡༠
[2] མཁས་དབང་དགེ་འདུན་ཆོས་འཕེལ་གྱི་གསར་རྙེད་གསུང་རྩོམ། རྡོ་རྗེ་རྒྱལ་གྱིས་བསྒྲིགས། ཞང་ཀང་གྱི་ལིང་དཔེ་སྐྲུན་ཁང་། ༢༠༠༢ ཤོག་གྲངས ༡༠
[3] མཁས་དབང་དགེ་འདུན་ཆོས་འཕེལ་གྱི་གསར་རྙེད་གསུང་རྩོམ། རྡོ་རྗེ་རྒྱལ་གྱིས་བསྒྲིགས། ཞང་ཀང་གྱི་ལིང་དཔེ་སྐྲུན་ཁང་། ༢༠༠༢ ཤོག་གྲངས ༣༤
[4] དགེ་འདུན་ཆོས་འཕེལ་གྱི་གསུང་རྩོམ། དེབ་གཉིས་པ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་། ༡༩༩༠ ཤོག་གྲངས༡༥༧
[5] མཁས་དབང་དགེ་འདུན་ཆོས་འཕེལ་གྱི་གསར་རྙེད་གསུང་རྩོམ། རྡོ་རྗེ་རྒྱལ་གྱིས་བསྒྲིགས། ཞང་ཀང་གྱི་ལིང་དཔེ་སྐྲུན་ཁང་། ༢༠༠༢ ཤོག་གྲངས ༨
[6] སྦྲེལ་ཐག་འདི་ན་གསལ། http://www.tsanpo.com/forum/10488.html
[7] སྦྲེལ་ཐག་འདི་ན་གསལ། http://www.tibetcm.com/contemporary/critical/2014-12-11/3272.html (ལུང་ཚིག་དུམ་བུ་འདིའི་ནང་ཡིག་ནོར་སོགས་མཆིས་མོད། ཕྲན་གྱིས་མ་ཡིག་སོར་འཇོག་བྱས་ཡོད།)
[8] ངེས་པ་དོན་གྱི་མཁས་གྲུབ་ཆེན་པོ་དཔལ་ལྡན་འབྲས་སྤུངས་བཀྲ་ཤིས་སྒོ་མང་གི་གདན་རབས་སོ་གཉིས་པ་རྗེ་བཙུན་ངག་དབང་ཉི་མའི་གསུང་འབུམ། ངག་དབང་ཉི་མ། པོད་གསུམ་པ།
དཔལ་ལྡན་འབྲས་སྤུངས་བཀྲ་ཤིས་སྒོ་མང་དཔེ་མཛོད། ༢༠༠༣ ཤོག་གྲངས ༦༥༤
[9] ཚེར་མའི་ལམ་གྱི་ང་རོ། མེ་ལྕེས་བརྩམས། ཀན་སུའུ་མི་རིགས་དཔེ་སྐྲུན་ཁང་། ༢༠༠༨ ཤོག་གྲངས ༧༨
[10] སྦྲེལ་ཐག་འདི་ན་གསལ། http://www.tibetcm.com/contemporary/critical/2014-12-11/3272.html (ལུང་ཚིག་དུམ་བུ་འདིའི་ནང་ཡིག་ནོར་སོགས་མཆིས་མོད། ཕྲན་གྱིས་མ་ཡིག་སོར་འཇོག་བྱས་ཡོད།)
[11] སྦྲེལ་ཐག་འདི་ན་གསལ། http://www.tsanpo.com/forum/10488.html
[12] དུང་དཀར་བློ་བཟང་འཕྲིན་ལས་ཀྱི་གསུང་རྩོམ་ཕྱོགས་བསྒྲིགས། ཀྲུང་གོའི་བོད་ཀྱི་ཤེས་རིག་དཔེ་སྐྲུན་ཁང་། ༡༩༩༧ ཤོག་གྲངས་ ༣༤༥
[13] བོད་རིག་པ་བ་བདེ་སྦྱིན་བཟང་མོ(Heather Stoddard)ལགས་ཀྱིས་ཕྲན་ལThe Baptist Mission Press ཟེར་བའི་ཡེ་ཤུའི་ཆོས་ཚོགས་ཀྱི་མིང་ཐོག་ནས་པར་སྐྲུན་བྱས་པའི«འཛམ་གླིང་རྒྱས་བཤད»ཀྱི་ཡིག་ཆ་འགའ་གནང་བྱུང་བར་ཐུགས་རྗེ་ཆེ་ཞུའོ།།
[14] https:// exploringtibet.wikischolars.columbia.edu/Flora+BealShelton (ལྕམ་སྐུ་ཧྥུ་ལོ་ར་ཞ་ཌིན་ལགས་ཀྱི་ལོ་རྒྱུས་རྒྱས་པ«བོད་ཐོག་འཛིན་པའི་ལྟ་ཚུལ་གསར་པ»ཞེས་པའི་ནང་འདུག འོན་ཀྱང་ཁོ་མོའི་འདྲ་པར་ཞིག་ཨེ་རག་སྙམ་སྟེ་གང་ས་གང་དུ་བཙལ་ཀྱང་མ་རྙེད།)
[15] Pioneering on Tibet . A Personal Record of Life and Experience in Mission Flelds By ALBERT L . SHELTON, M.D.Copy right, 1921, by FLEMING H. REVELL COMPANY. P, 58 p, 78 p, 108 p, 124 p ;128
[16] CHANTS FROM SHANGRI-LA . Original Translation From the Tibetan by FLORA BEAL SHELTON. Copyright 1939 by Dorris Shelton Still. P, 6
[17] https :en.wikipedia.org/wiki/Albert_Shelton( ཁོང་གི་སྐུ་ཚེའི་ལོ་རྒྱུས«བོད་ཀྱི་ཞ་ཌིན»ཞེས་པའི་ནང་གསལ་བས། ཐུགས་སྣང་ཅན་ཚོས་དེ་ལ་གཟིགས་པར་ཞུ།)
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/22933.html


c: text/html

text:
རིག་གནས་གང་དང་གང་ཡིན་ཡང་། དུས་རབས་ཀྱི་རིམ་པ་དང་དགོས་མཁོ་ལྟར་ལེགས་བཅོས་དང་ཡར་རྒྱས་བྱེད་ཐུབ་དང་མ་ཐུབ་ཀྱིས་རིག་གཞུང་དེའི་སྤུས་ཚད་དང་། དེ་ཉིད་ཀྱིས་སྤྱི་ཚོགས་ཀྱི་དགོས་མཁོ་སྐོང་ཐུབ་མིན་ཡང་དེ་ལ་རག་ཡོད། རིག་གནས་གང་ཞིག་དུས་ལྟར་ལེགས་བཅོས་དང་ཡར་རྒྱས་གཏོང་མ་ཐུབ་ཚེ། རིམ་གྱིས་འཚོ་བ་དངོས་ཀྱི་ཁེ་ཕན་དང་ཁ་གྱེས་ནས་ལོ་རྒྱུས་ཀྱི་དྲན་ཐོ་ཙམ་དུ་འགྱུར་རྒྱུ་ཉག་གཅིག་ཡིན། དེས་ན་རང་རེ་བོད་ཀྱི་རིག་གཞུང་གང་ཡིན་ཡང་དུས་རབས་ཀྱི་དགོས་མཁོ་ལྟར་ཡར་རྒྱས་གཏོང་དགོས་པ་ང་ཚོས་ཁུར་དུ་བབ་པའི་ལས་འགན་ཞིག་ཡིན་ལ། གཞུང་ལུགས་གང་དང་གང་ཡིན་ཡང་། དེ་ལ་བྱུང་རབས་ལོ་རྒྱུས་དང་རིག་པའི་གཞུང་ལུགས་ཤིག་ཡོད་པ་ཆོས་ཉིད་ཀྱིས་གྲུབ་དོན་ཞིག་ཡིན་པ་སྨོས་མེད་རེད། འོན་ཀྱང་། བོད་ཀྱི་ལོ་རྒྱུས་ལ་ཕྱི་མིག་གིས་བལྟས་ཚེ། བོད་ཀྱི་མཁས་པ་སྔ་རབས་པ་ཚོ་འཛམ་གླིང་སྟེང་གི་ཚིག་མཛོད་སྒྲིག་མཁན་སྔ་ཤོས་ཀྱི་གྲས་སུ་སླེབས་ཡོད་ཀྱང་། བར་ལམ་ནས་བོད་ཀྱི་ལོ་རྒྱུས་ལ་གོད་ཆགས་སྣ་ཚོགས་བྱུང་བའི་དབང་གིས་ད་བར་ཚིག་མཛོད་འཕེལ་རིམ་གྱི་ལོ་རྒྱུས་དང་། ཚིག་མཛོད་རིག་པའི་གཞུང་ལུགས་འཐུས་ཚང་སྤུས་ལེགས་ཤིག་མེད་པ་མངོན་གསལ་ཡིན། དེས་ན་ང་ཚོས་ལོ་ཤས་ནང་ཚིག་མཛོད་ཀྱི་ལས་ཀ་བྱས་པའི་ཉམས་མྱོང་དང་འབྲེལ། ཚིག་མཛོད་ལ་རྒྱུས་མངའ་ཟབ་པའི་མཁས་དབང་རྣམས་ཀྱི་དགོངས་ཚུལ་བསྡུ་ལེན། དེ་བཞིན་དེང་རབས་ཚིག་མཛོད་རིག་པའི་གཞུང་ལུགས་གྲགས་ཅན་རྣམས་ལ་གཤིབ་བསྡུར་བཅས་བརྒྱུད། བོད་རང་གི་ཐུན་མོང་མ་ཡིན་པའི་ཁྱད་ཆོས་ལྡན་པའི་ཚིག་མཛོད་རིག་པའི་གཞུང་ལུགས་ཤིག་གསར་བསྐྲུན་བྱ་རྒྱུའི་ལས་འཆར་འགྲོ་དང་འགྲོ་བཞིན་པ་ཡིན། དེ་ཡང་དང་པོ་རྒྱལ་སྤྱིའི་ཚིག་མཛོད་ཀྱི་འཕེལ་རིམ་དང་ཁྱད་ཆོས་ལ་རྒྱུས་ལོན། དེ་བཞིན་བོད་ཀྱི་ཚིག་མཛོད་ཀྱི་འཕེལ་རིམ་དང་དགོས་མཁོ། ངོ་བོ་དང་ལག་ལེན་དངོས་ཀྱི་རྣམ་གཞག་བཅས་ཞིབ་ཚགས་པོས་སྒོ་ནས་ཉམས་ཞིབ་མཐིལ་ཕྱིན་བྱ་རྒྱུ། དེ་ལྟར་ཉམས་ཞིབ་བྱས་པའི་གྲུབ་དོན་བོད་ཀྱི་རིག་གཞུང་ལ་རྒྱུས་མངའ་ཟབ་ཅིང་། རྒྱལ་སྤྱིའི་སྤྱི་འགྲོས་ལ་གོ་རྟོགས་ལྡན་པ་རྣམས་དང་བགྲོ་གླེང་ཞིབ་བསྡུར་གྱིས་མཐའ་མའི་གཏན་འབེབས་བྱུང་བ་བཞིན། ཚིག་མཛོད་རིག་པའི་གཞུང་ལུགས་གཏན་འབེབས་ཀྱིས་བོད་རིག་པའི་ཁོར་ཡུག་ཡོངས་ལ་འགྲེམ་སྤེལ་བྱ་རྒྱུ་ལགས།
Loading...

robotstxt: allowed

filter: keep


text:
དེ་ཡང་ཆབ་འགག་གསེར་གཞོང་རིང་མོ་ཞེས་པ་ནི་མཚོ་སྔོན་ཞིང་ཆེན་མཚོ་ལྷོ་བོད་རིགས་རང་སྐྱོང་ཁུལ་གྱི་མངའ་ཁོངས་སུ་གཏོགས་ཤིང་། ཡུལ་དེར་འདུས་སྡོད་བགྱིད་པའི་བོད་རིགས་ནི་གནའ་སྔ་མོ་ནས་ཡོད་པའི་གདོད་མའི་མི་རིགས་ཤིག་ཡིན་ཞིང་། དུས་ཡུན་རིང་བའི་སྤྱི་ཚོགས་ཀྱི་འཚོ་བའི་ཁྲོད་དུ་ཁོང་རྣམས་ཀྱིས་རང་གི་རྩོལ་བ་དང་བློ་རིག་ལ་བརྟེན་ནས་རང་བྱུང་ཁམས་དང་འཐབ་རྩོད་བྱས་ཏེ་བཅོས་སྒྱུར་བགྱིད་པའི་ལག་ལེན་ནང་དུ་དངོས་པོའི་འབྱོར་བ་ཕུན་སུམ་ཚོགས་པ་གསར་སྐྲུན་གནང་བ་དང་ཆབས་ཅིག གསོན་ཤུགས་ལྡན་པའི་ཕུལ་བྱུང་རྩོམ་རིག་སྒྱུ་རྩལ་ཡང་གང་མང་ཞིག་གསར་དུ་བསྐྲུན་ཡོད། དམངས་ཁྲོད་རྩོམ་རིག་ལ་མཚོན་ན་ཐོག་མར་ངལ་རྩོལ་ཁྲོད་དུ་བྱུང་བ་དང་། རིམ་གྱིས་སྤྱི་ཚོགས་ཀྱི་འཕོ་འགྱུར་དང་བསྟུན་ནས་ཇེ་རྒྱས་དང་ཇེ་ལེགས་སུ་སོང་བ་རེད། དེར་མི་དམངས་ཀྱི་འཚོ་བ་དང་འདོད་བློ། དགའ་སྐྱོ་ཆགས་སྡང་སོགས་མཚོན་ཡོད་ལ། བགྲང་བྱ་བརྒྱ་ཕྲག་དུ་མའི་རིང་གི་འཚོ་བའི་ཉམས་མྱོང་དང་སྤྱི་ཚོགས་ཀྱི་འཕེལ་རིམ་ཡང་མཚོན་པ་ལས་གཞན། ལོ་རྒྱུས་ཀྱི་དར་རྒུད་ཀྱང་མཚོན་ཡོད་པས། དམངས་ཁྲོད་རྩོམ་རིག་ནི་མི་དམངས་མང་ཚོགས་ཀྱི་བློ་གྲོས་ཀྱི་རྩལ་ལས་ཐོན་པའི་ཁྱད་འཕགས་ཅན་གྱི་རྩོམ་རིག་གི་གྲས་ཤིག་ཡིན་པ་གདོན་མི་ཟའོ། །
དེ་ཡང་ཆབ་འགག་ཡུལ་ལ་དར་ཁྱབ་ཏུ་སོང་བའི་དམངས་ཁྲོད་རྩོམ་རིག་སྐོར་ལ་ཆ་མཚོན་ན། རྩོམ་རིག་གི་རིགས་མང་པོ་ཡོད་པ་དེ་ཡང་སྐོར་ཞིག་ས་དེ་གའི་ངལ་རྩོལ་མི་དམངས་ཐུན་མོང་གིས་གསར་རྩོམ་བགྱིས་པ་དང་། སྐོར་ཞིག་གཞན་ཡུལ་ནས་ཁྱབ་ཡོང་བ་ཡིན། ཡང་སྐོར་ཞིག་ལ་ཡོན་ཏན་པས་ལེགས་སྒྲིག་ཀྱང་གནང་མྱོང་བ་རེད། གཤམ་དུ་ཆབ་འགག་ཡུལ་དུ་དར་རྒྱ་ཆེ་བ་དང་ཁྱད་ཆོས་ཐུན་མིན་ཡོད་པའི་རྩོམ་རིག་སྟེ། གཉེན་བཤད་དང་ཆང་བཤད་སྐོར་དང་། རྒན་པོའི་བསླབ་བྱའི་སྐོར། རོགས་འཐེན་གྱི་སྐོར། གླུ་དང་ཤགས་ལ་གཞས་ཀྱི་སྐོར། འབྲས་དཀར་གྱི་སྐོར། གླིང་གེ་སར་སྒྲུང་གི་སྐོར་བཅས་པ་དམིགས་སུ་བཀར་ནས་དཔྱད་གཏམ་རགས་ཙམ་བརྗོད་པ་ལགས།
དང་པོ། གཉེན་བཤད་དང་སྟོན་བཤད་ཆང་བཤད་ཀྱི་སྐོར།
དེ་ཡང་མི་རིགས་གང་དང་གང་ཞིག་ཡིན་རུང་ཚང་མར་མི་རིགས་རང་གི་་་ཁྱད་ཆོས་ལྟར་གཉེན་སྟོན་གྱི་མཛད་སྒོ་རྒྱ་ཆེ་སྤེལ་བའི་སྲོལ་ཆགས་ཡོད། ཁྱད་པར་དུ་མདོ་སྨད་བོད་ཀྱི་གཉེན་སྟོན་གྱི་མཛད་སྒོའི་ཐོག་གླུ་ལེན་གར་རྩེ་བྱེད་པ་སྤྱི་དང་བདག་ཞང་ཚན་དང་སྐུ་མགྲོན་རྣམས་ཀྱིས་ལྷག་བསམ་ཟོལ་མེད་ཀྱིས་ཕན་ཚུན་ལ་འགྲུལ་བཀུར་དང་གཉེན་བཤད་སྟོན་བཤད་ཆང་བཤད་སྐ་རགས་བཤད་པ་བཅས་ཀྱི་ཆོ་ག་གཟབ་རྒྱས་སུ་མཛད་སྲོལ་ཡོད་པ་ནི་གཞན་དང་ཐུན་མོང་མ་ཡིན་པའི་སྲོལ་བཟང་ཞིག་ཡིན།
རང་རེའི་ཨ་མདོའི་ཆབ་འགག་ཡུལ་གྱི་གཉེན་སྲོལ་དང་བཤད་པ་རྣམ་གསུམ་གྱི་སྐོར་ཐམས་ཅད་ཀྱང་ཕལ་ཆེར་མདོ་སྨད་ཡུལ་གྱི་རོང་འབྲོག་ས་ཁུལ་གྱི་འགྲོ་ལུགས་བཤད་ལུགས་དང་མཐུན་པ་ཡིན། ཡུལ་དེར་དར་རྒྱ་ཆེ་བའི་གཉེན་བཤད་ཀྱི་ལུགས་སྲོལ་ལ་མཚོན་ན། ཐོག་མར་ཁ་བདེ་ལྕེ་བདེ་ཅན་གྱི་ཕོ་གསར་ཞིག་གིས་ལག་ཏུ་ཆང་དཀར་དང་ཁ་བཏགས་བཟུང་ནས་ཡུལ་ལྷ་གཞི་བདག་ལ་མཆོད་ཁ་འཕེན་པ་དང་། དེའི་འཕྲོར་གཉེན་གྱི་དར་ལུགས། གཏམ་གྱི་སྒོ་མོ་རྣམ་གསུམ། གཏམ་གྱི་འདུས་པ་རྣམ་གསུམ། ཨ་ཁུ་དཔོན་གྱི་སྐྱེས་རབས། ཨ་ཁུ་ཚང་གི་སྐྱེས་རྒྱུད། གཉེན་ཚང་གི་སྐྱེས་རབས། བག་མ་དང་མག་པར་བསྟོད་པ། སྐ་རགས་ལ་བསྟོད་པ་བཅས་རིམ་བཞིན་བཤད་པའི་སྲོལ་ཡོད། གཉེན་བཤད་ཀྱི་ཞུ་ཚིག་རེ་རེའི་ནང་རྗོད་བྱེད་ཚིགས་བཅད་དུ་བསྟར་ཞིང་། བཏོན་ན་ཁར་བདེ་ལ་ཉན་ན་རྣ་བར་སྙན་པས། རྒན་གཞོན་ཀུན་གྱི་སེམས་ཀྱི་སྐྱོ་སྡུག་གི་སྣང་བ་ཅི་ཡང་རང་ཡལ་དུ་འགྲོ་ཞིང་དགའ་བ་དང་སྤྲོ་བའི་སྣང་བ་རྒྱ་ཆེར་སྐྱེད་ཐུབ་པའི་ནུས་པ་བསམ་གྱིས་མི་ཁྱབ་པ་ཐོན་འདུག དཔེར་ན། གཉེན་བཤད་གསེར་གྱི་འཁོར་ལོ་ལས། དང་པོ་ལྷ་ཀླུ་གཉིས་ཀ་གཉེན་དར་ཟིག །ལྷའི་དབང་བོ་བརྒྱ་བྱིན་གྱི་བུ་མོ། །ཀླུའི་རྒྱལ་པོ་གཙུག་ན་རིན་ཆེན་ལ་མནའ་མ་བྱིན་ཟིག །བར་བ་རྗེ་བཙུན་འཇམ་དབྱངས་བྱས་ཟིག །སྔ་དཔོན་པད་མ་འབྱུང་གནས་བྱས་ཟིག །ཕྱི་དཔོན་ཕྱག་ན་རྡོ་རྗེ་བྱས་ཟིག །ལྷ་རྟ་དཀར་པོ་བག་རྟ་བྱས་ཟིག །རི་མོ་ཅན་གྱི་གོས་གོན་ཟིག །དར་ཚོན་སྣ་ལྔའི་སྐ་རགས་བཅིངས་ཟིག །རིན་ཆེན་སྣ་ལྔའི་རྒྱན་ཆ་བཏགས་ཟིག །ཡིད་བཞིན་ནོར་བུའི་རྫོང་བ་བྱས་ཟིག །ལྷ་ཚངས་པ་དཀར་པོ་མགྲོན་འགོ་བྱས་ཟིག །ལྷ་རིགས་དྲི་མ་མེད་པ་མགྲོན་ལ་ཆས་ཟིག །སྟེང་ལྷ་འོག་གཉིས་ཀྱིས་སྟོན་མོ་བྱས་ཟིག །ཞེས་པ་དང་། དེ་ནས་གནམ་ས་གཉིས་ལ་གཉེན་དར་ཟིག །ལྷ་འཛིན་གནམ་ལྷ་དཀར་པོའི་བུ་མོ། །ས་འཛིན་ལེགས་པ་ཆེན་མོ་ལ་མནའ་མ་བྱིན་ཟིག །ལྷ་ཕྲུག་མོན་ཆེན་འོད་ཟེར་མག་པ་བྱས་ཟིག །བར་བ་ལྷོ་སྤྲིན་སྨུག་པོ་བྱས་ཟིག །སྔ་དཔོན་ཉི་མ་སེར་པོ་བྱས་ཟིག །ཕྱི་དཔོན་ཟླ་བ་དཀར་པོ་བྱས་ཟིག །སྐྱི་བསེར་རླུང་ནི་བག་རྟ་བྱས་ཟིག །སྨིན་དྲུག་ཁྲ་མོ་བག་རོགས་བྱས་ཟིག །འཇའ་ཚོན་སྣ་ལྔའི་གོས་གོན་ཟིག །རིན་ཆེན་སྣ་ལྔའི་ཕྲ་བཀོད་ཟིག །དམ་ཅན་རྡོ་རྗེ་ལེགས་པ་མགྲོན་འགོ་བྱས་ཟིག །སྤྲུལ་པ་ལྷ་སྲིན་སྡེ་བརྒྱད་མགྲོན་ལ་ཆས་ཟིག །གནམ་ས་གཉིས་ཀའི་སྟོན་མོ་བྱས་ཟིག །ཞེས་པ་ལྟ་བུའི་ཚིག་དོན་ཉམས་གསུམ་ལྡན་པའི་གཉེན་བཤད་རིམ་པ་མང་པོ་ཡོད་དོ། །
སྟོན་བཤད་ལ་མཚོན་ནའང་གཉེན་བཤད་ཆང་བཤད་དང་ཕལ་ཆེར་གཅིག་མཚུངས་ཡིན་མོད། འོན་ཏེ་མི་མཚུངས་སའང་ཡོད་དེ། དེ་ཡང་སྟོན་བཤད་ནི་སྟོན་མོའི་གཞི་རྒྱ་ཆེ་ཆུང་དང་གྲལ་གྱི་རྒན་དར་གཞོན་གསུམ། མ་སྲུ་ཆེ་རྒན་ཆུང་གསུམ། སྟོན་མོའི་སྡེར་ཁའི་ཆེ་ཆུང་། སྐུ་མགྲོན་ཚོའི་ཤོམ་གྱི་བཟང་ངན་སོགས་ལ་བསྟོད་པ་བགྱིད་པ་གཙོ་བོར་བརྗོད་པ་ཞིག་གོ །དཔེར་ན། སྟོན་བཤད་གསེར་གྱི་མེ་ཏོག་ལས་ཚན་པ་ཞིག་བཀོད་ན་འདི་ལྟ་སྟེ། གནམ་ལ་བལྟས་ན་སྐར་མ་བཟང་གི །ས་ལ་བལྟས་ན་དུས་ཚོད་བཟང་གི །འདི་ལྷོ་འཛམ་བུ་གླིང་གི་ལྟེ་བ། །བོད་ཁ་བ་ཅན་གྱི་ས་ཆ། །ས་ཆབ་འགག་ཡུལ་གྱི་གནས་བཟང་། །ཐང་གཡུང་དྲུང་འདྲ་བའི་དཀྱིལ་དབུས། །ཁྱིམ་ཕྱུག་པོའི་ལྷས་ར་ཡངས་ས། །སྐྱིད་ཀྱི་ལྷ་ཁྱིམ་གུར་ཁྱིམ་འདི་ན། །བཀྲ་ཤིས་རྟགས་བརྒྱད་འདྲ་བའི་མགྲོན་པོ་ཚོགས་ཀི །འཇའ་ཚོན་སྣ་ལྔ་འདྲ་བའི་དར་འཐེན་གི །ཁུ་བྱུག་གསུང་སྙན་འདྲ་བའི་གཏམ་བཤད་གི །རབ་མཛེས་མེ་ཏོག་འདྲ་བའི་གོས་གོན་གི །བདུད་རྩི་བསིལ་མ་འདྲ་བའི་ཆང་འཐུང་གི །སྙན་མོ་པི་ཝང་འདྲ་བའི་གླུ་ལེན་གི །རྨ་བྱས་གུར་ཁང་ཕུབ་འདྲའི་བྲོ་འཁྲབ་གི །སྟོན་མོ་ཕུན་སུམ་ཚོགས་པར་རྟེན་འབྲེལ་ཞུ།། ལྟ་བུའོ། །སྟོན་བཤད་ཀྱི་ཚན་པ་འདིར་མཚོན་ན་ཚིག་སྙན་ཞིང་འཇེབས་པས་སྟོན་མོའི་ཁྱད་ཆོས་ཕལ་ཆེར་ཆ་ཚང་བར་བརྗོད་ཡོད་པ་དང་། ད་དུང་མགྲོན་གྱི་ཚོགས་པ་དང་དར་འཐེན་པ། གཏམ་བཤད་པ། གོས་གོན་པ། གླུ་ལེན་པ། གར་འཁྲབ་པ་སོགས་དང་བཀྲ་ཤིས་རྟགས་བརྒྱད་དང་འཇའ་ཚོན་སྣ་ལྔ། ཁུ་བྱུག་གསུང་སྙན། རབ་མཛེས་མེ་ཏོག སྙན་མོ་པི་ཝང་། རྨ་བྱའི་གུར་ཁང་སོགས་ལ་རིམ་པར་དཔེ་བླངས་ནས་སྟོན་མོར་བསྔགས་བརྗོད་བགྱིས་པ་འདི་ཡང་ཤིན་ཏུ་རན་ཞིང་འཚམ་ལ་ཡིད་འགུག་གི་ནུས་པ་ལྡན་པ་ཞིག་ཡིན་ཞིང་། སྟོན་བཤད་དེ་གཉེན་བཤད་དང་མི་མཚུངས་ས་ནི་སྟོན་མོར་མཚོན་ན་སྟོན་མོའི་ནང་དོན་ལྟར་དུ་བརྗོད་བྱའི་དོན་གཙོ་བོ་འབུར་དུ་ཐོན་དགོས་པ་དེའོ། ། དཔེར་ན། རྟ་རྒྱུག་དགའ་སྟོན་གྱི་སྐབས་སུ་རྟ་དང་རྟའི་སྒ་དང་སྲབ་ལ་བསྟོད་པ་བགྱིད་པ་དང་། མདའ་རྩེད་ཀྱི་སྐབས་སུ་མདའ་གཞུ་སོགས་ལ་བསྟོད་པའི་གོམས་སྲོལ་ཡོད་པ་ལྟ་བུའོ། །
གཞན་ཡང་ཡུལ་ཕྱོགས་འདིར་དར་རྒྱ་ཆེ་བའི་ཆང་བཤད་ལ་ཆ་མཚོན་ནའང་གཙོ་བོ་ཆང་གི་ཕན་ཡོན་དང་འབྱུང་ཁུངས། དགོས་གལ་གྱི་རང་བཞིན་བཅས་བརྗོད་པ་ཡིན། དཔེར་ན། ཆང་སྐྱེམས་བསྟོད་པ་ལས། འདི་ལོ་ལ་བསྙལ་བའི་ལོ་ཆང་ཡིན། །ལོ་ཆང་བདུད་རྩི་ཁམ་པ་ཡིན། །ཟླ་ལ་བསྙལ་བའི་ཟླ་ཆང་ཡིན། །ཟླ་ཆང་བདུད་རྩི་ཟིལ་མ་ཡིན། །ཞག་ལ་བསྙལ་བའི་ཞག་ཆང་ཡིན། །ཞག་ཆང་བདུད་རྩིའི་ཉིང་ཁུ་ཡིན། །གངས་ཅན་ཡུལ་གྱི་ནས་བཅུད་ཡིན། །འཇིག་རྟེན་སྲིད་པའི་སྒྲུབ་ཆང་ཡིན། །གེ་སར་རྒྱལ་པོའི་གསོལ་ཆང་ཡིན། །སྔགས་པ་རྣམས་ཀྱི་བུམ་ཆང་ཡིན། །མཁས་པ་རྣམས་ཀྱི་གཏམ་ཆང་ཡིན། །གཉེན་པོ་རྣམས་ཀྱི་སྟོན་ཆང་ཡིན། །དཔའ་བོ་རྣམས་ཀྱི་དཔའ་ཆང་ཡིན། །གཞོན་པ་རྣམས་ཀྱི་རྩེད་ཆང་ཡིན། །ཆེ་རྒན་པ་བཀུར་བའི་འབུལ་བ་ཡིན། །མགྲོན་ཚུར་ཡོང་རྣམས་ཀྱི་བསུ་མ་ཡིན། །མགྲོན་ཕར་འགྲོ་རྣམས་ཀྱི་རྫོང་བ་ཡིན། །གྲོགས་ཉེ་རིང་སྒྲིག་པའི་བར་བ་ཡིན། །གཏམ་ཀུ་རེ་འབྱེད་པའི་ལྡེ་མིག་ཡིན། །གླུ་རྩེད་མོ་གཉིས་ཀྱི་སྒོ་འབྱེད་ཡིན། །ཐག་ཉེ་རིང་མེད་པའི་གྲོགས་པོ་ཡིན། །ཞེས་པ་ལྟ་བུ་ལགས། འདིར་ཆང་བཤད་ལས་ཚན་པ་གཅིག་མ་གཏོགས་བཀོད་མེད་ན་ཡང་། བདུད་རྩི་ཆང་གི་འབྱུང་ཁུངས་གསལ་ལེར་བརྗོད་ཡོད་པར་མ་ཟད། སྔགས་པའི་བུམ་ཆང་དང་མཁས་པའི་གཏམ་ཆང་། གཉེན་པོའི་སྟོན་ཆང་། དཔའ་བོའི་དཔའ་ཆང་། གཞོན་པའི་རྩེད་ཆང་། རྒན་པོའི་བཀུར་ཆང་བཅས་པའི་ཕན་ཡོན་རིམ་བཞིན་འཇིག་རྟེན་གྱི་ལུགས་སྲོལ་ལ་མཐུན་པར་བརྗོད་འདུག ཆང་བཤད་ཀྱི་རིགས་འདི་མདོ་སྨད་ཡུལ་ཕྱོགས་འདིར་དར་ཁྱབ་ཀྱི་རྒྱ་ཆེ་ཞིང་ཡུན་རིང་ལ། ད་དུང་ཡུལ་ཁམས་སོ་སོའི་ཡུལ་སྲོལ་གོམས་འདྲིས་ལྟར་ཇེ་བཟང་ཇེ་ལེགས་སུ་འགྲོ་བཞིན་པའི་སྒང་ཡིན་ནོ། །
ད་དུང་སྐྲ་ཤད་ཀྱི་བཤད་པ་དང་། བག་མ་གཏོང་ཁའི་གདམས་ཚིག རྟ་ཁ་བསུ་བ། ལྕག་འབོད་པའི་གཏམ། མག་བཅིངས་དང་གླུ་རིང་མོ་བཅས་མང་པོ་མཆིས་ཀྱང་འདིར་རེ་རེ་གསལ་བོར་བརྗོད་པ་ལ་ཚིག་ཚོགས་ཀྱི་ལོ་འདབ་རྒྱས་པར་དོགས་ནས་མཚམས་བཞག་པ་ཡིན།
གཉིས་པ། རྒན་པོའི་བསླབ་བྱའི་སྐོར།
དེ་ཡང་རང་རེའི་མདོ་སྨད་ཆབ་འགག་ཡུལ་འདིར་གནའ་ནས་བཟུང་རྒན་པོའི་བསླབ་བྱ་འགའ་རེ་དར་ཁྱབ་བྱུང་མྱོང་མོད། ཡིན་ནའང་དུས་ནམ་ཡང་ཉམས་པ་མེད་པའི་བསླབ་བྱ་ནི་རྣམ་རྒྱལ་ཚེ་ལོའི་བསླབ་བྱ་དང་ཡ་རིའི་ཨ་བསོད་ཀྱི་སྙིང་གཏམ་ཞེས་པ་འདི་གཉིས་ཀ་ཡིན། དེའི་ནང་དུ་ཡང་དར་ཁྱབ་ཤིན་ཏུ་ཆེ་བ་ནི་རྣམ་རྒྱལ་ཚེ་ལོ་ཡིན་ལ། དེར་ཨ་མདོའི་རོང་འབྲོག་ས་ཁུལ་གྱི་མང་ཚོགས་ཀུན་གྱིས་རྣམ་རྒྱལ་ཚེ་ལོའི་བསླབ་བྱ་ཞེས་དགའ་བསུ་ཆེས་ཆེན་པོ་བགྱིད་པའི་རྒྱུ་མཚན་གཙོ་བོ་ཡང་བསླབ་བྱ་དེས་འཇིག་རྟེན་མི་ཡུལ་འདི་རུ་འཚོ་གཞེས་གནང་བའི་ཆེ་བ་རྒན་པ་དང་ཆུང་བ་བྱིས་པ་སུ་ཡིན་ཡང་འཇིག་རྟེན་གྱི་གནས་ལུགས་བརྩི་བ་དང་བྱ་ངན་སྤྱོད་ངན་སྤོང་བ། མི་བཟང་དོན་བཟང་བསྒྲུབ་དགོས་པ་བཅས་ཀྱི་བསླབ་བྱ་ཡིད་ལ་འབབ་པ་ཞིག་བཏང་ཡོད་པ་ལས་གཞན། དལ་འབྱོར་གྱི་མི་ལུས་རིན་ཆེན་འདི་རྙེད་དཀའ་བ་དང་། རྙེད་པའི་སྐབས་སུ་འཇིག་རྟེན་ལ་ཕན་འབྲས་ལྡན་པའི་ལས་དོན་ཞིག་མ་བསྒྲུབས་ན། མུན་ནག་ཕྱི་མའི་ཡུལ་དུ་སོང་ན་རྒྱུ་ཡོད་ཀྱང་བཀོལ་ས་མེད་པ་དང་གོས་ཡོད་ཀྱང་གོན་ས་མེད་པ། དཔའ་ཡོད་ཀྱང་ངོམ་ས་མེད་པའི་ལོ་རྒྱུས་དག་གསལ་ལེར་བརྗོད་ཡོད་པས་སོ། །
དེར་ཡང་རྣམ་རྒྱལ་ཚེ་ལོ་ཞེས་པའི་རྒན་པོ་དེས་ངག་ཐོག་ནས་བསླབ་བྱ་ཕུན་སུམ་ཚོགས་པ་ཞིག་རྩོམ་ཐུབ་པའི་རྒྱུ་རྐྱེན་གཙོ་བོ་ཡང་། ཁོང་རང་ནི་ཚེ་སྟོད་ལ་རྒྱུ་ནོར་ལོངས་སྤྱོད་རྒྱས་པ་དང་། རྟ་ནོར་ལུག་གསུམ་དབྱར་ཁའི་མེ་ཏོག་ཇི་བཞིན་འཛོམས་པ་ཞིག་ཡིན་ནའང་། ཚེ་སྨད་ལ་ཕྱི་ནང་ཀུན་གྱི་རྒྱུ་ནོར་ཐམས་ཅད་མེ་ཏོག་སད་ཀྱིས་བཅོམ་པ་ལྟར་ཚར་སོང་བ་ལས། ཁོང་གིས་རྒྱུ་ནོར་འདི་མི་རྟག་རྩྭ་མགོའི་ཟིལ་བ་ལྟར་ཡིན་པ་ཤེས་པས། སེམས་ཅན་ཀུན་ལ་ཁ་ཏ་བསླབ་བྱའི་ཁ་ཆེམས་འདི་གནང་བར་གྲགས་སོ། །
རྒན་པོའི་བསླབ་བྱ་འདི་ལ་ཐུན་མོང་མ་ཡིན་པའི་ཁྱད་ཆོས་ལྡན་པས་ན་ཡི་གེ་ཤེས་པ་དང་མི་ཤེས་པ་ཐམས་ཅད་ཀྱིས་གོ་སླ་ཞིང་། བརྗོད་བྱའི་དོན་ཡང་སྤྱི་ཚོགས་འཚོ་བར་ཤིན་ཏུ་མཐུན་པ་ཞིག་ལགས། དཔེར་ན། ངས་ཕོ་གསར་རྣམས་ལ་ཁ་ཏ་བྱེད། ཡང་བསོད་ནམས་ཅན་གྱི་དར་ལུགས་བཤད། ཡུལ་ཕ་མར་བརྩི་བཀུར་བྱེད་རེ་ལྟོས། །ནང་ཉེ་བོ་ཀུན་ལ་བྱམས་རེ་ལྟོས། །དུས་རྒྱུན་དུ་ཁ་ལས་དགེ་རེ་ལྟོས། །འདི་བསོད་ནམས་ཅན་གྱི་ཚོགས་བསགས་རེད། ། ཡང་མིན་ན་དེང་རབས་ཕོ་གསར་ཚོ། ། ཡུལ་ཕ་མ་གཡོག་ལ་བཀོལ་སྲོལ་ལྟོས། །ཡུལ་ཕ་མ་སྒོ་ལ་ཕུད་སྲོལ་ལྟོས། །ཡང་སྐ་རགས་བྱིན་ཕྲ་བླངས་ནོ་ལྟོས། །ད་གྲི་རིང་འཕྲེད་འདོགས་བྱས་ནོ་ལྟོས། །ཡང་འཁོར་གི་འཁོར་གི་འགྲོ་སྲོལ་ལྟོས། །ཤོམ་ཆེན་ཕུ་རུང་རིང་ནོ་ལྟོས། །ང་རྒྱལ་ཁེངས་དྲེགས་ཆེ་ནོ་ལྟོས། །བོས་ན་ཨ་ལན་རིང་ནོ་ལྟོས། །ཚིག་བཤད་ན་སྐད་མགོ་མཐོ་ནོ་ལྟོས། །རྒྱགས་བཏང་ན་རྒྱ་སྒོར་མི་ཤོང་གི །ལྟོགས་བཏང་ན་དྲ་མར་མི་ཐོགས་གི ། ཁྱོད་རྩྭ་གཟན་ཞིག་གི་གོང་རོལ་རེད། ། ཡང་རྩམ་གཟན་ཞིག་གི་ཞོལ་མ་རེད། །དེ་མ་བྱེད་དེང་རབས་ཕོ་གསར་ཚོ། །བརྩི་དགོས་ནོ་ལོ་ལོན་རྒན་པོ་རེད། །ནང་སྒོས་སུ་དྲིན་ཅན་ཕ་མ་རེད། །ཅེས་པ་ལྟ་བུར་མཚོན་ནའང་། སྐྱེ་བོ་སུས་ཀྱང་གོ་སླ་བར་མ་ཟད། ཕོ་གསར་རྣམས་ཀྱི་སྐྱོན་དག་སྦ་གསང་མེད་པར་སུན་འབྱིན་གནང་ཡོད་པས་བཤད་པ་གནད་ལ་ཕོག་འདུག
ད་དུང་མགོ་དཀར་པོ་ཅན་གྱི་ལོ་ལོན་ཚོར་ཁ་ཏ་གནང་བར་ཡང་འདི་ལྟ་བུའི་ཚན་པ་ཞིག་ཡོད་པ་སྟེ། འཇིག་རྟེན་ཁམས་ཀྱི་འཁོར་བ་འདི། །སྐྲ་ནག་པོའི་དུས་སུ་མ་འགྲུབ་ན། །མགོ་དཀར་པོ་ལོན་དུས་གང་ནས་འགྲུབ། །ཚེ་འདི་ནས་ཡུན་རིང་འདུག་ཁོམ་མེད། །ལོ་ལོན་ནས་བརྒྱད་ཅུར་བུད་དུས་སུ། །ཁ་བཀོད་པ་མ་འཐེན་ལོ་ལོན་ཚོ །ཁ་བཀོད་པ་ས་ནས་ལོངས་སོང་ཟིག །ཁ་ཚགས་མ་མང་ལོ་ལོན་ཚོ། །ཁྱོད་གོ་ཁ་ཐེམས་ནོ་དགའ་ནི་བྱོས། །ད་རྒས་པའི་སྡུག་བསྔལ་ཐོན་དུས་སུ། །མིག་གིས་རྒྱང་རིང་མི་མཐོང་གི །ཚིག་ཚུར་བཤད་རྣ་ཡིས་མི་གོ་གི །ཡང་ཕར་བཤད་ཁ་ཡིས་མི་ཁྲོལ་གི །ཟས་སྲ་མོ་སོ་ཡིས་མི་ཆོད་གི །གོས་ཡག་པ་ལུས་ལ་མི་རན་གི །འགྲོ་གོམ་པས་རྒྱང་རིང་མི་ཆོད་གི །རྩོག་བསྡད་ན་མཁལ་མས་མི་ལྕོགས་གི། ཞེས་པ་ལྟ་བུ་རྒན་པོའི་འཚོ་བར་ཤིན་ཏུ་མཐུན་པ་ཡང་གསུངས་ཡོད་དོ། །
ཡ་རིའི་ཨ་བསོད་ཀྱི་སྙིང་གཏམ་ཞེས་པའི་ངག་རྩོམ་འདིའི་རྩོམ་པ་པོ་ནི་ཨ་མདོ་ཀན་ལྷོ་ས་ཁུལ་གྱི་ཡིན་ཡང་ཨ་མདོའི་ས་ཕྱོགས་སོ་སོ་རུ་དར་ཁྱབ་ཤིན་ཏུ་ཆེ་ཞིང་། ཆབ་འགག་ཡུལ་འདིར་མཚོན་ནའང་དར་སྔ་ལ་བཤད་ཤེས་པའི་རྒན་རབས་པ་ཡང་མི་ཉུང་བ་ཡོད་པར་མ་ཟད། མི་རྣམས་ཀྱིས་དུས་རྒྱུན་གྱི་འཚོ་བའི་ཁྲོད་དུ་སྙིང་གཏམ་དེའི་ནང་གི་ཚན་པ་རེ་བླངས་ནས་གཞོན་ནུ་རྣམས་ལ་སློབ་གསོ་གཏོང་བའི་སྲོལ་ཡང་ཆགས་ཡོད་དོ། །དཔེར་ན་སྡེ་བར་ནང་མཐུན་ཡོང་བའི་བསླབ་བྱ་གཏོང་བའི་སྐབས་སུ། གྲོས་ཐར་ཐོར་སྡེ་བར་ཤུགས་མེད། །ཚིག་ཐར་ཐོར་གཏམ་ལ་མདོ་མེད། །ནང་གྲོས་ཁ་ཐུབ་ན་མཁས་པ། །ལྷ་རླུང་རྟས་སྐྱོབ་ས་གན་ཡིན། །ནང་གྱོད་ཁ་བཟོ་མི་ཁྱི་ཡིན། །སྟག་ཤ་རའི་ནང་རྫོང་མཐུན་ཡིན། ། མཐུན་མེད་ན་ཕུ་ནུ་རང་ཡིན། །ལྟ་བུའི་ཚིག་གི་དོན་བསྡུས་ན། སྡེ་བ་མཐུན་པ་ཡོང་དགོས་པ་དང་ཕུ་ནུ་མཐུན་པ་ཡོང་དགོས་པའི་གལ་ཆེན་གྱི་རང་བཞིན་བརྗོད་ཡོད་པ་ལྟ་བུའོ། །
ད་དུང་སྐྱེས་ཕོ་རབས་དང་ཕོ་ངན། མ་བཟང་མོ་དང་ངན་མོ་བཅས་ལ་སློབ་གསོ་གཏོང་བའི་སྐབས་སུའང་། ཡ་རིའི་ཨ་བསོད་ཀྱི་སྙིང་གཏམ་ལས། སྐྱེས་ཕོ་རབས་གཅིག་གི་ལུགས་སྲོལ། །དགྲ་ནག་པོས་བསྐོར་ན་དཔའ་ཡོད། །ནང་ཕུ་ནུས་བསྐོར་ན་བརྩེ་ཡོད། །ཁྱིམ་བཟའ་བས་བསྐོར་ན་བྱམས་ཡོད། །དོན་ཆེན་པོས་བསྐོར་ན་ཐབས་ཡོད། །ལྟ་བུ་དང་། སྐྱེས་ཕོ་ངན་ཞིག་གི་དཔེ་བཤད། །དགྲ་ནག་པོ་བཅར་ན་ཕྱིར་བྲོས། །ནོམ་དངོས་རྫས་རིག་ན་མིག་འཕྲུལ། །ལུས་འཆི་ཁར་ད་རུང་གྱོད་བཟོ། །སྐྱོན་ངོ་ལ་བཞག་ན་སྙིང་འདར། །ལྟ་བུ། མ་བཟང་མོ་ཞིག་གི་དཔེ་བཤད། །ཕྱི་འགྲུལ་བ་ཁྱིམ་ལ་ཡོང་དུས། །ངོ་འཛུམ་མདངས་སྐྱེས་ནས་བསུ་གི །ཇ་དྲོན་པོ་ལག་ལ་འཇོག་གི །ནང་བཟའ་ཚང་ཀུན་ལ་བྱམས་གི །ཁྱིམ་བཟའ་བའི་ནང་འཛིན་ཐུབ་གི །ལྟ་བུ། ཡང་། མ་ངན་མོ་ཞིག་གི་ཆ་ལུགས། །ལོ་ལོན་གཉའ་ནས་གནོན་གི །ཁ་ཡར་ཁྱེར་མར་ཁྱེར་བྱས་ནས། །ཁྱིམ་མཚེས་ཁ་འཁོན་གཏོང་གི །ནང་ཕུ་ནུར་ཞེ་སྡང་སློང་གི །རུ་སྡེ་བར་དཀྲུག་ཤིང་འཕེན་གི །ལྟ་བུ་བཅས་བརྗོད་པར་ཕན་ནུས་ཧ་ཅང་ཆེ་ཞིང་། མི་རྣམས་ཀྱིས་ཀྱང་རང་ཤུགས་སུ་ཕོ་མོའི་བཟང་ངན་གྱི་ཚད་གཞི་ལྟར་དུ་བརྩི་འཇོག་བྱེད་བཞིན་མཆིས། གོང་ཞུའི་ཚིག་འདི་དག་སྙན་ཞིང་འཇེབས་པ་ཞིག་མིན་ཡང་སྤྱི་ཚོགས་ཀྱི་འཕེལ་རྒྱས་དང་ཡར་སྐུལ་ལ་ཕན་པ་དང་། མི་རྣམས་ཀྱི་བསམ་པའི་ཀུན་སྤྱོད་ཇེ་ལེགས་སུ་གཏོང་བར་ཡང་ཕན་པ་ཆེན་པོ་མཆིས་སོ། །
སྙིང་གཏམ་འདིའི་བརྗོད་བྱའི་དོན་གྱི་གཙོ་བོ་ནི། རྒན་པོ་ཡ་རིའི་ཨ་བསོད་ཀྱིས་རང་གི་མི་ཚེ་གང་གི་འཚོ་བའི་ཁྲོད་དུ་སྐྱིད་སྡུག་མང་པོ་མྱངས་པའི་ལོ་རྒྱུས་ལ་དཔེ་བླངས་ནས། དཔོན་པོ་ངན་པའི་སྤྱོད་ངན་མཚང་འབྱིན་དང་དཔོན་པོ་བཟང་པོའི་སྤྱོད་པར་བསྔགས་བརྗོད་བགྱིས་ཡོད་པ་དང་། སྐྱེས་པ་རབ་འབྲིང་ཐ་གསུམ་གྱི་དབྱེ་བ་དང་སྐྱེས་མ་རབ་འབྲིང་ཐ་གསུམ་གྱི་དབྱེ་བ་བཅས་གསལ་བོར་ཕྱེ་སྟེ། དགེ་བའི་དོན་ལ་ཕྱོགས་པ་དང་མི་དགེ་བའི་ལས་དག་འགོག་དགོས་པའི་རྒྱུ་མཚན་སོགས་གོ་སླ་བའི་ཁ་སྐད་ལས་བརྗོད་ཡོད་པས་དེར་གསོན་ཉམས་ལྡན་ཞིང་མི་ཉམས་པའི་སྲོག་ཤུགས་མཆིས་ཡོད་པ་ལགས་སོ། །
གསུམ་པ། རོགས་འཐེན་གྱི་སྐོར།
དེ་ཡང་རོགས་འཐེན་ཞེས་པ་ནི་ན་གཞོན་ཕོ་མོའི་བར་གྱི་མི་ཕྱེད་པའི་བརྩེ་དུང་མཚོན་བྱེད་ཀྱི་དོན་བརྗོད་སྙན་ངག་གི་གྲས་ཡིན། རོགས་འཐེན་གང་ཡིན་ཡང་གཙོ་བོ་སླད་མེད་ཀྱི་བརྩེ་དུང་འབུར་ཐོན་བགྱིས་ཡོད་ཅིང་། མཐའ་མའི་བརྩེ་དུང་ལ་བར་ཆད་བྱུང་བའི་བརྒྱུད་རིམ་ཡང་བརྗོད་ཡོད། རོགས་འཐེན་འདིར་མཚོན་ན་རྒན་པོས་གཏམ་རྒྱུད་བཤད་པ་ཇི་བཞིན་བརྗོད་ན་མི་ཆོག་ལ། ངེས་པར་དུ་རོགས་འཐེན་གྱི་དབྱངས་ལ་བཀུག་ནས་ལེན་དགོས་པ་རེད། གལ་སྲིད་ངག་འཛོམས་ཀྱི་སྐྱེ་བོས་བླངས་ན། ཕོ་མོ་རྒན་གཞོན་སུ་ཡིན་ཡང་འགུག་ཐུབ་པའི་ནུས་པ་མཆིས། རོགས་འཐེན་དེ་ཡང་ཐོག་མར་ཡི་གེ་མི་ཤེས་པའི་དམངས་ཁྲོད་ཀྱི་སྒྱུ་རྩལ་པའི་ངག་ལས་ཐོན་ཞིང་རིམ་གྱིས་ཡོན་ཏན་པའི་སྨྱུ་གུ་བརྒྱུད་ནས་ཇེ་ལེགས་ཇེ་རྒྱས་སུ་བཏང་བ་ཞིག་ཡིན། དེ་ཡང་ངག་ཐོག་དང་ཡིག་ཐོག་གང་བརྒྱུད་ཀྱང་ཚང་མ་ཚིགས་བཅད་ཀྱི་ལམ་ནས་བརྗོད་ཡོད་པ་རེད།
ཨ་མདོ་ས་ཆ་སྤྱི་ལ་དར་ཁྱབ་ཆེ་བའི་རོགས་འཐེན་གྱི་རིགས་ལ་ཅུང་མང་པོ་འདུག དཔེར་ན། ན་གཞོན་ཟུང་གི་འདོད་གླུ་དང་ན་ཆུང་རྩེན་པའི་སྐྱོ་གླུ། མནའ་བཅད་དོན་གོ གཞོན་དཔལ་དང་པད་མཚོ། དོན་གྲུབ་རྒྱལ་ལོ་དང་ཡེ་ཤེས་སྒྲོལ་མ། ཏཱ་ནི་སྟོད། ལས་དབང་གི་སྐྱོ་གླུ། འབའ་ན་ཆུང་རྩེན་པའི་རང་མདངས། རོགས་མཐུན། ལྷ་སའི་ཁྲོམ། བུ་མོའི་མནར་སྡུག་ལྟ་བུའོ། །གོང་ཞུའི་རོགས་འཐེན་ཕལ་ཆེར་ནི་གནའ་སྔ་མོ་ནས་དར་བ་ཞིག་ཡིན་པས། མང་ཚོགས་ཀྱི་ཁྲོད་དུ་ཁྱབ་རྒྱ་ཡང་དེ་བས་ཆེ། ཡིན་ན་ཡང་ཉུང་ཤས་ཤིག་གསར་དུ་བརྩམས་པ་ཡང་ཡོད་ལ། གང་ལྟར་ཀྱང་རང་རེའི་ཆབ་འགག་ཡུལ་དུ་དར་རྒྱ་ཤིན་ཏུ་ཆེ་བའི་རོགས་འཐེན་ནི་ཏཱ་ནི་སྟོད་ཡིན་ཞིང་། ཕལ་ཆེར་རོང་འབྲོག་ས་ཁུལ་ཡོངས་སུ་ས་ཁྱབ་རྡོ་ཁྱབ་ཏུ་གྱུར་འདུག་ལ་ཆེ་བ་རྒན་པ་དང་ཆུང་བ་གཞོན་པ་སུ་ཡིན་ཡང་ཏཱ་ནི་སྟོད་ཀྱི་ཚན་པ་འགའ་རེ་བཤད་མི་ཤེས་པ་ཧ་ཅང་ཉུང་ཤས་ཡིན་ནོ། །
རོགས་འཐེན་མང་པོ་ལས་ཏཱ་ནི་སྟོད་ཅེས་པ་འདིར་གནའ་ནས་ད་ལྟའི་བར་ཉམས་མེད་ཀྱི་སྲོག་ཤུགས་ལྡན་པ་དང་། རྒྱ་ཆེའི་མང་ཚོགས་ཀྱིས་དགའ་བསུ་ཆེན་པོ་བགྱིད་པའི་རྒྱུ་མཚན་གཙོ་བོ་ཡང་རོགས་འཐེན་འདིའི་གཏམ་རྒྱུད་ཁ་ཚང་ཞིང་གསོན་ཉམས་ལྡན་པ་དང་། བརྗོད་བྱའི་དོན་དག་སྤྱི་ཚོགས་འཚོ་བ་དངོས་ལ་མཐུན་པ། རྗོད་ཚིག་སྙན་ཞིང་འཇེབས་པའི་རྐྱེན་གྱིས་སོ། །དཔེར་ན། ཏཱ་ནི་སྟོད་ལས། མཁར་སྐྱ་མོའི་ཤར་ཕྱོགས་ས་ནས། །ལྕགས་ནག་གི་གླིང་བུའི་ནང་ལ། །སེམས་འགུལ་བའི་གླུ་ཞིག་བཞག་ནས། །རྒྱང་ཞིག་ནས་རྒྱང་འབུད་བྱེད་ཀི །ངའི་གསལ་མོ་རྣ་ཡིས་ཉན་ན། །ངའི་རོགས་གི་འབུད་ཚུལ་ལྷང་རེད། །ངའི་ངོ་ལ་འཛུམ་ཞིག་ལངས་ནས། །ངའི་སེམས་ལ་དགའ་སྤྲོ་སྐྱེས་ནོ། །ནང་འཇིག་རྟེན་མི་ཡིས་ཅི་ཤེས། །ང་ཕྱི་སྒོའི་སྒོ་ཁ་འབུད་དུས། །སྡེ་ཏཱ་ནི་སྟོད་གི་དགའ་ལོ། །ཞེ་སྣང་བ་མཐུན་པའི་རོགས་ལོ། །ཁ་བགད་ལེ་སྒོ་ཁར་ཐོན་ཐལ། །ཕར་འཁོར་ནས་མགྱོགས་འདྲི་མ་བཏང་། །ཚུར་འཁོར་ནས་སྐེ་ལ་འཇུས་ནས། །ཁ་ཞིམ་པོས་འོ་ཞིག་བྱེད་ཀི །ལྟ་བུ་དང་། ངའི་ཆུང་དུས་རོགས་གི་ངོ་ལ། །སྐྱིད་ཉི་མ་འདྲ་ཞིག་ཤར་ནས། །ཁོས་ང་ཐུངས་ང་ཟོ་ཟེར་གི །ཟས་ཞིམ་པོ་ཟ་དབང་མ་བྱུང་། །ཇ་མངར་མོ་འཐུང་དབང་མ་བྱུང་། །ཚིག་སྙན་མོ་བཤད་དབང་མ་བྱུང་། །ཤ་མཆིན་པ་གླན་དབང་མ་བྱུང་། །བཞི་མ་བྱུང་ལས་ཀྱི་མཐའ་མ། །ལས་མ་བཟང་བ་ཞིག་བྱུང་ནོ། །ཕྱི་སྒོ་ཆེན་ཁྲོག་སེ་བཏང་ཐལ། །ནང་སྒོ་ཆུང་ཆོམ་སེ་བཏང་ཐལ། །དགྲ་ནག་པོ་རྒྱ་སྟག་འདྲ་བོ། །སྟག་བཞིན་དུ་ལྡིང་ནས་ཐོན་ཐལ། །ངའི་རོགས་ཀྱི་བདེ་མྱུར་བྱ་རེད། །བྱ་བཞིན་དུ་གཤོག་པ་མེད་རུང་། །མགོ་ཁང་བའི་སྐར་ཁུང་ནང་ནས། །བྱ་བཞིན་དུ་འཕུར་ནས་བུད་ཐལ། །དགྲ་ནག་པོའི་ངར་ལ་བལྟས་ན། །མ་ངེད་ཚོ་ཐར་ས་མེད་གི །ངའི་མི་ལུས་འདོམ་གང་ཕྲ་མོ། །ཤིང་སྡོང་ལོ་བཅོམ་བཅོམ་བྱེད་གི །སྐྲ་ལན་བུ་ལྗང་ལོ་འདྲ་བོ། །ཤིང་སྨྱུག་མ་གཏུབ་གཏུབ་བྱེད་གི །ངའི་མི་ཤ་རློན་པའི་སྟེང་ལ། །ལྕག་ཕྲ་མོས་ལྔ་བརྒྱ་འབྲབ་གི །ཕྱི་ཤ་པགས་རྔ་བོ་རྡུང་རྡུང་། །ཁྲག་དམར་པོ་རྐ་ཆུ་བཞུར་བཞུར། །ལྟ་བུ་དང་། ང་འཇམ་པོ་གདན་ཞིག་འདིང་གི །ནགས་གླ་ཤིང་ཚེར་མའི་རྩུབ་རེད། །ང་མཐོན་པོ་སྔས་ཤིག་འཇོག་གི །དེ་དམའ་མོ་དོང་གི་དམའ་རེད། །ང་ཡང་མོ་གོས་ཤིག་འགེབས་གི །དེ་གོར་མོ་རྡོ་ཡི་ལྕི་རེད། །ལྟ་བུ། ནམ་གུང་གི་གུང་དཀྱིལ་ཞིག་ལ། །ང་གཟེར་རྒོད་རྟ་རྒོད་རྒྱུག་རྒྱུག །གཟེར་འབྲིང་ཕུར་བ་རྡེབ་རྡེབ། །གཟེར་ཆུང་གཡག་རྒོད་ངུར་ངུར། །སྙིང་དམར་པོ་ལུ་གུ་རྩེ་རྩེ། །ཚ་ལུམ་མེ་ཡིས་སྲེག་སྲེག །ཁྲག་ཐིགས་ཆར་བ་འབབ་འབབ། །ལས་དབང་རྒྱུ་མིན་ནོ་ཤེས་གི །ལྟ་བུ་བཅས་པར་ཞིབ་ཏུ་དཔྱད་ན་གཏམ་རྒྱུད་ཀྱི་ཚིག་རྐང་རེ་རེའི་ནང་དུ་བརྩེ་དུང་ཟབ་མོ་མཚོན་ཡོད་ཅིང་། ཉན་པ་པོ་དང་ཀློག་པ་པོ་སུ་ཡིན་ཡང་སེམས་ལ་དགའ་སྐྱོ་གཉིས་ལྡན་གྱི་སྣང་ཚུལ་ཞིག་དབང་མེད་དུ་སྟེར་བ་ལས་གཞན། རྗོད་བྱེད་ཚིག་གི་ཉམས་དང་ཤུགས་ཤིན་ཏུ་ལྡན་པ་སྟེ། ལུས་ཕྲ་མོ་སྡོང་ལོ་བཅོམ་བཅོམ་དང་། སྐྲ་ལྗང་ལོ་སྨྱུག་མ་གཏུབ་གཏུབ། ཤ་ཕྱི་པགས་རྔ་བོ་རྡུང་རྡུང་། ཁྲག་དམར་པོ་རྐ་ཆུ་བཞུར་བཞུར་ལྟ་བུ་དང་ད་དུང་རྟ་རྒོད་རྒྱུག་རྒྱུག ཕུར་བ་རྡེབ་རྡེབ། གཡག་རྒོད་ངུར་ངུར། ལུ་གུ་རྩེ་རྩེ་ལྟ་བུའི་དམངས་ཁྲོད་ཀྱི་ཁ་སྐད་ཟུང་ལྡན་གྱི་ཚིག་ཉམས་ཡོད་པ་དང་ཤུགས་ལྡན་པ་མང་པོ་བཀོལ་ཡོད་པའི་དབང་གིས་བཏོན་ན་ཁར་བདེ་བར་མ་ཟད་ཡིད་དབང་ཡང་ཅིག་ཅར་དུ་འགུག་་པའི་ཤུགས་ཆེན་པོ་ཐོན་ཡོད། ད་ལྟའི་རྩོམ་རིག་གསར་རྩོམ་གྱི་ཁྲོད་དུའང་བརྩམས་ཆོས་ལེགས་པོ་ཏཱ་ནི་སྟོད་ལྟ་བུའི་རྗོད་བྱེད་ཚིག་ལ་འགྲན་ཐུབ་པ་ནི་ཡོད་རེ་སྐན། དཔེར་ན། ཏཱ་ནི་སྟོད་ལས། ཕོ་བཟང་པོ་ཉི་མ་ཚེ་རིང་གིས་མ་བཟང་མོ་ཟླ་བཟང་སྒྲོལ་མའི་སྐུ་ལུས་མ་འཚམས་པ་རྨི་ལམ་ལས་ཤེས་ཏེ། མྱུར་དུ་ལམ་ལ་སྐྱོད་པའི་ཚུལ་ནི་འདི་ལྟར་བྲིས་འདུག རྟ་འདོ་བའི་གོང་ལ་ཞོན་ནས། །ལྕག་ཕྲ་མོ་དགུང་ལ་ཕྱར་ནས། །རྟ་འདོ་བའི་གོམ་ཁ་ཕྱེ་ནས། །ངས་ཐང་ཆེན་ཐང་ཆུང་བརྒྱུད་དུས། །ཐང་ཆེན་པོ་ཤོག་སྐྱ་ལྟེབ་ལྟེབ། །ངས་ལ་རིང་ལ་ཐུང་བརྒྱུད་དུས། །ལ་རིང་པོ་གྲུ་གུ་སྒྲིལ་སྒྲིལ། །ངས་ཁུག་ཆེན་ཁུག་ཆུང་བརྒྱུད་དུས། །ཁུག་ཉག་ག་སྒྲོག་གུ་རྒྱག་རྒྱག །ངས་ཆུ་ཆེན་ཆུ་ཆུང་བརྒྱུད་དུས། །ཆུ་ཆེན་པོ་རྟ་རྔ་གཅོད་གཅོད། །ལྟ་བུར་མཚོན་ན་ཚིག་རྐང་མི་མང་ཡང་ཉི་མ་ཚེ་རིང་གི་སེམས་ཀྱི་བྲེལ་བ་དང་རྟའི་མྱུར་ཚུལ་དག་ཇི་མ་ཇི་བཞིན་དུ་བརྗོད་འདུག་ལ་ཚིག་རྐང་འདི་དག་གི་ཤུགས་ལས་བཅོས་མ་མ་ཡིན་པའི་བརྩེ་དུང་ཟབ་མོ་ཞིག་མཚོན་ཡོད་པ་ཤེས་ཐུབ་ཅིང་། རྗོད་བྱེད་ཀྱི་ཚིག་གསོན་ཉམས་ལྡན་པ་འདི་ལྟ་བུ་བརྩམས་ཆོས་གཞན་ལས་མཐོང་ཤིན་ཏུ་དཀོན་པ་ལགས་སོ། །
ཏཱ་ནི་སྟོད་ཀྱི་གཏམ་རྒྱུད་འདིའི་སྙིང་བོ་ནི། ཧོར་གཙང་ཁོག་གི་གཞོན་ནུ་མ་ཟླ་བཟང་སྒྲོལ་མ་དང་ཏཱ་ནི་སྟོད་ཀྱི་ཕོ་གསར་ཉི་མ་ཚེ་རིང་བར་གྱི་བརྩེ་དུང་ཟབ་མོ་དེར། དགྲ་ནག་མ་རུངས་པས་བར་ཆད་བཟོས་ཏེ་ཟླ་བཟང་སྒྲོལ་མར་གཅར་རྡུང་བགྱིས་ནས་མཐའ་མར་ཚེ་ལས་འདས་པ་དང་། ཉི་མ་ཚེ་རིང་གིས་གཏམ་ངན་དེ་རྨི་ལམ་ལས་ཤེས་ཏེ་ཟླ་བཟང་སྒྲོལ་མའི་དུར་སའི་སྟེང་དུ་སོང་ནས་ཁ་བཀར་དཀའ་བའི་ཚུལ་བརྗོད་ཡོད་པ་ཡིན། དམངས་ཁྲོད་ཀྱི་དོན་བརྗོད་སྙན་ངག་གི་གཏམ་རྒྱུད་འདིར་ཚིག་རྐང་ལྔ་བརྒྱ་རེ་བདུན་ཡོད་དོ། །
བཞི་པ། གླུ་དང་ཤགས་ལ་གཞས་ཀྱི་སྐོར།
གླུ་དང་ཤགས་ལ་གཞས་ནི་མདོ་དབུས་ཁམས་གསུམ་ཡོངས་སུ་དར་ཁྱབ་ཏུ་སོང་ཡོད་པའི་དམངས་ཁྲོད་རྩོམ་རིག་གི་གྲས་ཤིག་ཡིན་ཞིང་། དེ་ཡང་གཙོ་བོ་ཨ་མདོའི་ཡུལ་གྱི་ཁྲི་ཀ་དང་ཆབ་འགག རེབ་གོང་། ཀན་ལྷོ། རྔ་བ་བཅས་ས་ཁུལ་དུ་དར་རྒྱ་ཅུང་ཆེ་བ་རེད། ཡུལ་ཁམས་དེ་དག་གི་བར་དུའང་ཆེ་ཕྱོགས་གཅིག་མཚུངས་དང་ཆུང་ཕྱོགས་མི་མཚུངས་པ་ཡང་མཆིས།
དེ་ཡང་ཆབ་འགག་ཡུལ་དུ་དར་ཁྱབ་ཏུ་སོང་བའི་གླུ་ཁ་མཚར་ལ་མཚོན་ན་གཙོ་བོའི་བརྗོད་བྱ་ནི་འཇིག་རྟེན་གྱི་བྱུང་རིམ་བཤད་པ་དང་ཆེ་བ་རྣམས་ལ་བསྟོད་པ་བགྱིད་པ། འཚོ་བའི་སྐྱིད་སྡུག་བརྗོད་པ། དུས་ནམ་ཡང་བདེ་ཞིང་སྐྱིད་པའི་བཀྲ་ཤིས་བདེ་ལེགས་ཀྱི་སྨོན་ཚིག་ཞུ་བ་བཅས་ཡོད། གླུ་ཚིག་ཀྱང་ཕལ་ཆེར་ཚིག་རྐང་བཅུ་གཉིས་ཅན་དང་བརྒྱད་ཅན་དགུ་ཅན་དྲུག་ཅན་མང་ཤོས་ཡིན། རྐང་པ་རེ་ལ་ཡིག་འབྲུ་ཕལ་ཆེར་བརྒྱད་རེ་ཡོད་པ་ལགས། གླུ་རྟ་ལ་ཡང་རྣམ་པ་སྣ་ཚོགས་མཆིས། གླུ་བ་དང་གླུ་མ་གྲགས་ཅན་ཞིག་ལ་མཚོན་ན་མ་ཐ་ཡང་གླུ་རྟ་བཅུ་ལྷག་ཅིག་ཡིད་དུ་ངེས་ཡོད། གླུ་ཁ་མཚར་གྱི་ལེན་ལུགས་ལ་ཡང་ཐོག་མར་སྐྱེས་པས་གླུ་སྒོ་ཕྱེ་བ་དང་། རིམ་གྱིས་གླུ་བ་དང་གླུ་མས་ལེན་རེས་བྱེད་སྲོལ་ཡོད། གླུ་ཁ་མཚར་གྱི་འགྲོ་རིམ་ཡང་ཐོག་མར་གླུ་འགོ་རྩོམ་པའི་སྐོར་ལེན་པ་དང་། དེའི་འཕྲོར་བསྟོད་པའི་སྐོར་ལེན་པ། དེ་ནས་དྲིན་ལན་ཞུ་བའི་སྐོར་དང་སྨྲེང་བའི་སྐོར་ལེན་པ། མཇུག་དུ་བཀྲ་ཤིས་འཇོག་པ་བཅས་སོ། །
འདིར་རིམ་པ་བཞིན་དཔེར་བརྗོད་རེ་བཀོད་ན། གླུ་འགོ་རྩོམ་པའི་སྐོར་ལས། ཆོས་ཀྱི་འགོ་མ་ཀ་ཁ་ཡིན། །ཆོས་ཀ་ཁ་མ་བཏོན་འདོན་སྲོལ་མེད། །ཟས་ཀྱི་འགོ་མ་མཆོད་ཁ་ཡིན། །ཟས་མཆོད་ཁ་མ་འཕངས་ཟ་སྲོལ་མེད། །གླུ་ཡི་འགོ་མ་ཁ་མཚར་ཡིན། །གླུ་ཁ་མཚར་མ་བླངས་ལེན་སྲོལ་མེད། །ཅེས་པ་ལྟ་བུ་ནི་གླུ་འགོ་རྩོམ་པའི་སྐབས་ཀྱི་གླུ་ཞིག་གོ །བསྟོད་གླུའི་སྐོར་ལས། སེང་དཀར་མོ་གངས་རིའི་རྩེ་ནས་འགྱིང་། །སེང་གཡུ་རལ་རང་གི་ཕྲག་ན་ཡོད། །སེང་ཕྲུག་མང་པོས་བསྐོར་ནས་ཡོད། །སེང་འདི་ཚོའི་བསོད་ནམས་རང་གྲུབ་རེད། །སྟག་དར་མ་རྒྱ་རྫོང་ནགས་ནས་འགྱིང་། །སྟག་ཐིག་ལེ་རང་གི་རྒྱབ་ན་ཡོད། །སྟག་ཕྲུག་མང་པོས་བསྐོར་ནས་ཡོད། །སྟག་འདི་ཚོའི་བསོད་ནམས་རང་གྲུབ་རེད། །ནང་ཨ་ཁུ་གྲལ་ལ་བཞུགས་ནས་ཡོད། །གཏམ་ཁ་ལྕེ་རང་ལ་འཛོམས་ནས་ཡོད། །བུ་ཚ་རྒྱུད་མང་པོས་བསྐོར་ནས་ཡོད། །རྒན་ཨ་ཁུའི་བསོད་ནམས་རང་གྲུབ་རེད། །ཅེས་བརྗོད་པ་ལྟ་བུར་མཚོན་ན་ཤོ་ལོ་ཀ་གསུམ་ཡོད་པ་ལས་སྔོན་གྱི་ཤོ་ལོ་ཀ་གཉིས་ནི་དཔེ་ཡིན་ལ་རྗེས་མའི་ཤོ་ལོ་ཀ་ནི་དཔེ་ཅན་ཡིན། བསྟོད་པའི་གཞི་ནི་ཨ་ཁུའི་བསོད་ནམས་ཆེ་བ་དེ་ཡིན། ཡང་དྲིན་ལན་ཞུ་བའི་སྐོར་གྱི་ནང་དུའང་ཚིག་འདི་ལྟ་བུ་ཞིག་ཡོད་པ་སྟེ། ལུག་གཡང་དཀར་ཡན་ན་དྲིན་ཅན་མེད། །སྔ་དྲོ་བལ་དང་པགས་པས་གསོས། །ཕྱི་དྲོ་ཤ་དང་ཁྲག་གིས་གསོས། །ལུག་གཡང་དཀར་དྲིན་ལན་འཇལ་ཐབས་མེད། །ཞིང་གྲུ་བཞིའི་ཡན་ན་དྲིན་ཅན་མེད། །སྔ་དྲོ་ནས་དང་གྲོ་ཡིས་གསོས། །ཕྱི་དྲོ་བདུད་རྩི་ཆང་གིས་གསོས། །ཞིང་གྲུ་བཞིའི་དྲིན་ལན་འཇལ་ཐབས་མེད། །ཡུལ་ཕ་མའི་ཡན་ན་དྲིན་ཅན་མེད། །སྔ་དྲོ་བྲང་གི་ནུ་མས་གསོས། །ཕྱི་དྲོ་ཟས་དང་ཟ་མས་གསོས། །ཡུལ་ཕ་མའི་དྲིན་ལན་འཇལ་ཐབས་མེད། །ལྟ་བུ་ནི་ཕ་མའི་བསྟོད་པའོ། །ཡང་སྨོན་ལམ་ཞུ་པེའི་གླུ་ལའང་། སྟོད་གན་ན་དཀར་ཡག་གངས་ཀྱི་རྫོང་། །རྫོང་རེ་རེ་སེང་གེ་འགྱིང་ས་རེད། །སེང་དཀར་མོར་གཡུ་རལ་འཛོམས་ས་རེད། །ས་གན་ནས་སྐྱེ་བའི་སྨོན་ལམ་འདེབས། །སྨད་གན་ན་ཚོ་དྲུག་སྡེ་བའི་རྫོང་། །སྡེ་རེ་རེ་སྟག་ཤར་སྐྱེ་ས་རེད། །སྟག་ཤ་རར་དཔའ་རྩལ་འཛོམས་ས་རེད། །ས་གན་ནས་སྐྱེ་བའི་སྨོན་ལམ་འདེབས། །ཞེས་པ་ལྟར་ཡུལ་མཆོག་གྱུར་གྱི་གནས་ལ་བསྟོད་པ་དང་ས་དེ་རུ་སྐྱེ་བའི་སྨོན་ལམ་ཞུ་བ་ལྟ་བུའོ། །གླུ་ཁ་མཚར་གྱི་སྐོར་ལ་ཞིབ་ཏུ་བརྗོད་ན་ད་དུང་ཅུང་མང་པོ་བརྗོད་རྒྱུ་ཡོད་མོད། འོན་ཏེ་རྒྱས་པར་བརྗོད་ན་མང་པར་དོགས་ནས་འདི་ཙམ་གྱིས་ཆོག་པར་བྱའོ། །
གླུ་ཤགས་ལ་མཚོན་ནའང་འགྲོ་རིམ་ཕལ་ཆེར་གླུ་ཁ་མཚར་གྱི་འགྲོ་རིམ་དང་མཚུངས་ཤིང་། གླུ་བ་གླུ་མའི་ལེན་སྟངས་ཀྱང་གོང་ཞུའི་ཁ་མཚར་གྱི་ལེན་སྟངས་དང་མཚུངས་པ་ཡིན། གླུ་ཤགས་ཀྱི་གཞན་དང་མི་མཚུངས་པའི་ཁྱད་ཆོས་གཙོ་བོ་ནི། ཐབས་བརྒྱ་ཇུས་སྟོང་གིས་ཕ་རོལ་པོ་གནོན་པ་དང་རང་ཉིད་ལ་བསྟོད་པ། ད་དུང་ཁ་ཤོམ་འཐེན་པ། གཅིག་ལན་གཅིག་དང་གཉིས་ལན་གཉིས་བྱེད་པ། གལ་སྲིད་ཤགས་ཡོད་ཀྱང་ལན་མ་ཕོག་ན་ཕན་ཚུན་གྱིས་ཁས་མི་ལེན་པ། གླུ་ཚིག་ཀྱང་ཁ་མཚར་དང་མི་འདྲ་བར་ཤིན་ཏུ་རྣོ་ཞིང་མཚང་ལ་ཕོག་པ་ཞིག་ཡིན་པ་དེ་རེད། དཔེར་ན། ང་རྫ་མགོ་སྐོར་རེ་འགྲོ་རྒྱུ་ཡིན། །ཁྱོད་བྲེ་སེར་རུ་དམར་འཛིན་རྒྱུ་ཡིན། །ཤིང་བྲ་མའི་སྣ་གཅུ་སྤྲོད་རྒྱུ་ཡིན། །ཞིང་འདེབས་པའི་སྒོ་ཟོག་བྱེད་རྒྱུ་ཡིན། །ང་རྒྱ་རྫོང་ནགས་ལ་འགྲོ་རྒྱུ་ཡིན། །སྟག་ཐིག་ལེ་ཅན་ཞིག་འཛིན་རྒྱུ་ཡིན། །སྐེར་ལྕགས་ཐག་སྔོན་མོ་འཇོག་རྒྱུ་ཡིན། །ཁྱོད་བཟུང་ནས་སྒོ་ཁྱི་བྱེད་རྒྱུ་ཡིན། །ང་ཁྲོམ་པའི་གྲལ་ལ་འགྲོ་རྒྱུ་ཡིན། །ཤགས་ལེན་མཁན་ཞིག་ལ་གཏུག་རྒྱུ་ཡིན། །ཤགས་བླངས་ནས་ཕུག་ལ་བསྡུ་རྒྱུ་ཡིན། །ཁྱོད་ཁྲོམ་པ་ངོ་ཚ་གཏོད་རྒྱུ་ཡིན། །ལྟ་བུ་དང་། གྱང་ཁའི་བྱ་ཕོ་དཀར་པོ་འདི། །ཁྱོད་འཕུར་རྒྱུ་མེད་ལ་གཤོག་རྡེབ་ཅིག །གྱང་རྟིང་ཕག་མ་ནག་རོག་མ། །ཁྱོད་བཞོ་རྒྱུ་མེད་ལ་ངུར་རྒྱུ་ཞིག །ཁྲོམ་གྱི་གླུ་བ་ཤོབ་རྐྱལ་བོ། །གླུ་ལེན་རྒྱུ་མེད་ལ་ལུ་རྒྱུ་ཞིག །ཞེས་པ་ལྟ་བུའི་ཚིག་རྩུབ་ཅིང་གནད་ལ་ཕོག་པའི་ནང་དོན་གྱི་གླུ་ཤགས་མང་པོ་ཡོད།
གླུ་ཤགས་བླངས་ནས་ཕན་ཚུན་གྱི་རྒྱལ་ཕམ་ཐག་གཅོད་དཀའ་བའི་སྐབས་སུ། གླུ་བ་གཞན་ཞིག་གིས་བར་འབྱེད་ཀྱི་གླུ་ལེན་པའི་དཔེ་ཡང་ཡོད། དཔེར་ན། ནགས་རྒྱ་རྫོང་ཡག་གི་དཀྱིལ་ཁུག་ནས། །སྟག་དང་སྟག་མོ་ཐུག་བཏང་ཐལ། །ང་སྟག་ཕྲུག་ཡོང་ནས་བར་ཞིག་འབྱེད། །ང་སྟག་ཕྲུག་ཁ་ངོ་ཡོད་ནི་བྱོས། །ཁྲོམ་ཆེན་པོའི་དཀྱིལ་གྱི་གྲལ་བར་ནས། །ཁྱོད་གླུ་བ་གཉིས་ཀ་ཐུག་བཏང་ཐལ། །ང་ཁྲོམ་པ་ལངས་ནས་བར་ཞིག་འབྱེད། །ང་ཁྲོམ་པ་ཁ་ངོ་ཡོད་ནི་བྱོས། །ལྟ་བུའི་བར་འབྱེད་ཀྱི་གླུ་བླངས་པས་ན། ཕྱོགས་གཉིས་ཀས་དེ་མ་ཐག་མཚམས་འཇོག་དགོས་པའི་ལུགས་སྲོལ་ཡང་གནའ་ནས་ད་ལྟའི་བར་མ་ཉམས་པར་ཡོད་དོ། །
ལ་གཞས་ནི་རང་རེའི་ཆབ་འགག་ཡུལ་འདིར་ཤིན་ཏུ་དར་སྔ་བར་མ་ཟད།
དར་རྒྱ་ཡང་ཧ་ཅང་ཆེ། དེ་ནི་ཕོ་མོའི་བརྩེ་དུང་མཚོན་བྱེད་ཀྱི་ཐབས་ལམ་ཞིག་ཡིན་ལ། ཕོ་མོའི་བརྩེ་དུང་སྦྲེལ་བྱེད་ཀྱི་ཟམ་པ་ཞིག་ཀྱང་ཡིན། རྒྱུན་ལྡན་གྱི་འགྲོ་རིམ་ལྟར་ན་ལ་གཞས་འདི་གཙོ་བོ་ན་གཞོན་རྣམས་ཀྱིས་ལེན་པའི་སྲོལ་ཡོད་ནའང་རྒན་དར་གྱིས་ཀྱང་བླངས་ན་མི་ཆོག་རྒྱུ་ཅི་ཡང་མེད། ཡིན་ནའང་རང་གི་ཕ་མ་དང་མིང་སྲིང་ཉེ་འབྲེལ་བར་དུ་ངོ་སྲུང་དགོས་པས་ན་ལ་གཞས་ལེན་མི་ཆོག་པ་ཡིན། ལ་གཞས་ལ་འགྲོ་རིམ་མང་པོ་ཡོད་པ་སྟེ། ཐོག་མར་འགོ་རྩོམ་པའི་སྐོར་ལེན་པ་དང་། དེའི་འཕྲོར་མཐུན་པའི་སྐོར་ལེན་པ། དེ་ནས་དྲན་པའི་སྐོར་དང་སྨྲེང་བའི་སྐོར་ལེན་པ་དང་། མཇུག་ཏུ་བདེ་མོ་འཇོག་པའི་སྐོར་ལེན་པའི་རིམ་པ་ཡོད། གཤམ་དུ་འགྲོ་རིམ་དེ་དག་གསལ་བོར་ངེས་པའི་ཕྱིར་དཔེར་བརྗོད་རེ་བཀོད་ན་འདི་ལྟ་སྟེ། འགོ་རྩོམ་པའི་ལ་གཞས་ནི། །ཁ་ལ་གཞས་ལེན་ན་ལ་གཞས་ལེན། །ཁ་ལ་གཞས་དགུང་སྔོན་གནམ་ལ་ལེན། །འབྲུག་ཕོ་ཆུང་ཐུགས་ལ་འབབ་ནི་ལེན། །ཁ་ལ་གཞས་ལེན་ན་ལ་གཞས་ལེན། །ཁ་ལ་གཞས་སྡེ་ཆེན་གྲོང་ལ་ལེན། །སྡེ་ཆེན་པོ་ཡོ་གཟུར་མེད་ནི་ལེན། །རོགས་ཆུང་ལོའི་ཐུགས་ལ་འབབ་ནི་ལེན། །ལྟ་བུ་དང་། མཐུན་པའི་ལ་གཞས་ནི། ང་འཐད་ནས་དུངས་ནི་ཞིག་ལ། །ཐང་དཀར་རྒོད་ལ་དུངས་གི །ང་རང་གར་དུངས་ནི་ཅིར་ཡིན། །ཁྱོད་སྒྲོ་མདོག་སེར་པོ་གསེར་རེད། །ཁྱོད་སྒྲོ་སྐེད་སྔོན་པོ་གཡུ་རེད། །ཁྱོད་སྒྲོ་རྟིང་དཀར་པོ་དུང་རེད། །ང་དུངས་དོན་རྩ་བ་དེ་རེད། །ང་འཐད་ནས་དུངས་ནི་ཞིག་ལ། །ཆུང་དུས་རོགས་ལོར་དུངས་གི །ང་རང་གར་དུངས་ནི་ཅིར་ཡིན། །ཁྱོད་ཕར་འཁོར་སྨྱུག་མའི་མདའ་རེད། །ཁྱོད་ཚུར་འཁོར་བཅོ་ལྔའི་ཟླ་རེད། །ཚིག་བཤད་ན་རྗེ་བཙུན་མགུར་རེད། །ང་དུངས་དོན་རྩ་བ་དེ་རེད། །ལྟ་བུ་དང་།དྲན་པའི་སྐོར་ནི། རྟ་དྲན་པའི་ལོ་རབས་མ་བཤད། །རྟ་དྲན་པའི་ལོ་རབས་བཤད་ན། །སྲབ་སིལ་མའི་མགོ་ལུང་སྟོང་བ་རེད། །སྒ་བེ་སང་སྒ་ཁོག་འཁྱགས་པ་རེད། །རྟ་དྲན་པའི་ལོ་རབས་དེ་འདྲ་རེད། །རོགས་དྲན་པའི་ལོ་རབས་མ་བཤད། །རོགས་དྲན་པའི་ལོ་རབས་བཤད་ན། །གདན་གྲུ་བཞིའི་ཕྱེད་ཀ་སྟོང་བ་རེད། །ཤ་མཆིན་པའི་ངོ་ཡ་འཁྱགས་པ་རེད། །རོགས་དྲན་པའི་ལོ་རབས་དེ་འདྲ་རེད། །ལྟ་བུ་དང་། སེམས་སྨྲེང་བའི་སྐོར་གྱི་ལ་གཞས་ནི། ན་ཁྲ་རིས་ན་ལུང་གོང་མ་ན། །ང་སྐྱིད་ཀི་ཡོད་དང་སྡུག་གི་ཡོད། །ང་ལས་སྐྱིད་སྤང་ལུང་ཁུག་རེད།།ང་ལས་སྡུག་འདོ་བ་རིག་གི་མེད། །རིག་གི་མེད་རུང་བརྗེད་གི་མེད། །ས་གར་སོང་ས་ནས་གླེང་གི་ཡོད། །ན་ཁྲ་རིས་ན་ལུང་ཞོལ་མ་ན། །ང་སྐྱིད་ཀི་ཡོད་དང་སྡུག་གི་ཡོད། །ང་ལས་སྐྱིད་སྡེ་ཆེན་དཀྱིལ་རེད། །ང་ལས་སྡུག་རོགས་ལོ་རིག་གི་མེད། །རིག་གི་མེད་རུང་བརྗེད་ཀི་མེད། །ས་གར་སོང་ས་ནས་གླེང་གི་ཡོད། །ལྟ་བུ། བདེ་མོ་འཇོག་པའི་སྐོར་གྱི་ལ་གཞས་ནི། བདེ་མོ་གཅིག་དང་བདེ་མོ། །མཚོ་གཡས་རུ་གཡོན་རུ་བདེ་མོ། །དོན་དམ་པས་མཚོ་སྙིང་བདེ་མོ། །བདེ་མོ་གཅིག་དང་བདེ་མོ། །སྡེ་གཡས་རུ་གཡོན་རུ་བདེ་མོ། །དོན་དམ་པས་རོགས་ལོ་བདེ་མོ། ། ལྟ་བུ་མང་པོ་ཡོད་ཀྱང་འདི་ཙམ་གྱིས་ལ་གཞས་ཀྱི་འགྲོ་རིམ་དང་ནང་དོན་བཅས་རགས་ཙམ་ཞིག་གོ་བར་གྱིས་ཤིག
ལྔ་པ། འབྲས་དཀར་གྱི་སྐོར།
དེ་ཡང་འབྲས་དཀར་འཁྲབ་ལེན་བགྱིད་པ་འདི་མདོ་དབུས་ཁམས་གསུམ་དུ་གནའ་ནས་བཟུང་དར་ཁྱབ་ཏུ་སོང་ཡོད་ཅིང་། འཁྲབ་ལེན་གྱི་ཁྱད་ཆོས་དང་འགྲོ་ལུགས་སོགས་ས་ཆ་གང་ཡིན་ཡང་ཆེ་ཕྱོགས་ནས་མཐུན་པ་དང་ཆུང་ཕྱོགས་སུ་མི་མཐུན་པའང་ཡོད་དོ། །
ཨ་མདོ་ཆབ་འགག་ཡུལ་དུ་དར་ཁྱབ་ཏུ་སོང་ཡོད་པའི་འབྲས་དཀར་ལ་མཚོན་ན། མཚོ་སྔོན་གྱི་མགོ་ལོག་དང་ཡུལ་ཤུལ་ས་ཁུལ་དུ་དར་ཁྱབ་ཆེ་བའི་འབྲས་དཀར་གྱི་ཚིག་དང་འཁྲབ་སྟངས་ལ་ཕལ་ཆེར་མཐུན་ནའང་མི་མཐུན་པའི་ཁྱད་ཆོས་ཀྱང་ཡོད་པ་སྟེ། དཔེར་ན། ཆབ་འགག་ས་ཆར་འབྲས་དཀར་བཤད་མཁན་གྱི་རྒན་པོའི་ལུས་ལ་ཕྲུག་ལྭ་གྱོན་ཏེ་ལག་ཏུ་དབྱུག་པ་ཞིག་བཟུང་ནས་མང་ཚོགས་ཀྱི་དཀྱིལ་དུ་ཡོང་ཞིང་དགྱེ་དགྱེ་དང་སྒུར་སྒུར་ལན་མང་བགྱིས་་པ་དང་མཚུངས་སུ། དེ་རིང་ཉི་མ་བཟང་པོ། སྐར་མ་བཟང་པོ། བཀྲ་ཤིས་པའི་ཉི་མ། བདེ་སྐྱིད་འཛོམས་པའི་ཉི་མ་ཞེས་འགོ་རྩོམ་པ་ལྟ་བུའོ། །ཡུལ་ཤུལ་ས་ཁུལ་དུ་འཁྲབ་ལེན་བགྱིད་པའི་འབྲས་དཀར་གྱི་ཁྱད་ཆོས་ལ་མཚོན་ན། འབྲས་དཀར་བཤད་མཁན་གྱི་རྒན་པོའི་ལུས་ལ་ཁ་མདོག་དཀར་པོའི་ལྭ་བ་གྱོན་པ་་དང་། གདོང་ལ་ཞལ་འབག་གྱོན་པ། རྐང་པར་གནའ་ལྷམ་གྱོན་པ། ཕྲག་ལ་ཏཱ་ལེན་འཕེན་པ། ལག་ཏུ་དབྱུག་པ་འཛིན་པ་བཅས་ཀྱི་ཁྱད་ཆོས་ཡོད་པ་དེ་ལགས། སྤྱིར་འབྲས་དཀར་གྱི་ནང་དོན་ལ་ཡང་སྔོན་གྱི་མ་གཞིའི་སྟེང་དུས་སྐབས་གསར་བའི་ནང་དོན་འགའ་རེ་བསྣན་འདུག་ལ། ལོ་རེའི་དབྱར་ཁའི་རྟ་རྒྱུག་དགའ་སྟོན་གྱི་སྐབས་སུ་འབྲས་དཀར་འཁྲབ་ལེན་བགྱིད་པའི་སྲོལ་ཡོད་དོ། །
ཡུལ་ཁམས་སོ་སོ་རུ་འཁྲབ་པའི་འབྲས་དཀར་གྱི་ནང་དོན་ཕལ་ཆེར་གཅིག་མཚུངས་ཡིན་ཡང་མི་མཚུངས་པ་འགའ་རེའང་ཡོད། ཆབ་འགག་ཡུལ་དུ་དར་རྒྱ་ཆེ་བའི་འབྲས་དཀར་ནི་ང་འབྲས་དཀར་བསམ་པའི་དོན་གྲུབ་ཡིན་ཞེས་པ་དེ་ལགས། གཤམ་དུ་འབྲས་དཀར་གྱི་ནང་དོན་གཙོ་བོ་རགས་ཙམ་ཞིག་བཀོད་ན་འདི་ལྟ་སྟེ།
ཨོ། ཉོན་ཅིག ང་འབྲས་དཀར་རྒན་པོ་ཟེར་བ་འདི། །ང་མ་སོང་ས་ཆ་གཅིག་ཀྱང་མེད། །ཚིག་མ་ཐོས་པ་ལ་གཉིས་ཀྱང་མེད། །ང་འབྲས་དཀར་རྒན་པོར་བཤད་པ་མང་། །ངས་བཤད་པའི་ཚིག་ལ་ཉན་རྒྱུ་ཡོད། །ལྷ་དཀོན་མཆོག་གསུམ་པོ་ལྷ་རྒྱལ་ལོ། །ང་འབྲས་དཀར་བསམ་པའི་དོན་གྲུབ་ཡིན། །ང་འབྲས་ཕྲུག་ཡིད་བཞིན་ནོར་བུ་ཡིན། །ང་ད་ནངས་ཡོང་ཡོང་གང་ནས་ཡོང་། །ང་ད་ནངས་ཡོང་ཡོང་ཤར་ནས་ཡོང་། །ཤར་རྡོ་རྗེ་སེམས་དཔའི་མདུན་ནས་ཡོང་། །དགུང་ཉི་མ་དང་ནི་མཉམ་དུ་ཡོང་། །ང་དོ་ནུབ་འགྲོ་འགྲོ་གང་ལ་འགྲོ། །ང་དོ་ནུབ་འགྲོ་འགྲོ་ནུབ་ལ་འགྲོ། །ནུབ་སྣང་བ་མཐའ་ཡས་མདུན་ལ་འགྲོ། །གསེར་སེར་པོའི་འཁར་རྔ་རྡུང་སར་འགྲོ། །དངུལ་དཀར་པོའི་མཆོད་རྟེན་བཞེངས་སར་འགྲོ། །ལྷ་ས་མ་ཆགས་ལྷ་ས་ཆགས། །ལྷ་ས་རྒྱ་མཚོའི་ཁ་ནས་ཆགས། །ལྷ་སའི་རྟེན་གྱི་གཙོ་བོ་ནི། །ལྷ་ཇོ་བོ་ཡིད་བཞིན་ནོར་བུ་རེད། །ལྷ་དཀོན་མཆོག་གསུམ་པོ་ལྷ་རྒྱལ་ལོ། །ངས་འབྲས་དཀར་བཤད་ན་འབྲས་དཀར་བཤད། །ང་འབྲས་དཀར་བསམ་པའི་དོན་གྲུབ་ཡིན། །ང་འབྲས་ཕྲུག་ཡིད་བཞིན་ནོར་བུ་ཡིན། །ཀི་བསྭོ་བསྭོ་ཆེན་པོ་ལྷ་རྒྱལ་ལོ། །ལྷུ་ཆེན་ལྷུ་ཆུང་བཅུ་གཉིས་ཡོད། །སྒལ་ཚིགས་བཞི་བཅུ་ཞེ་དགུ་ཡོད། །དིང་རུ་ན་ཆུང་བཅོ་བརྒྱད་ཡོད། །མཛུབ་གུ་རྒྱལ་བ་རིགས་ལྔ་ཡོད། །ཡ་ཐོད་ཤེལ་གྱི་མེ་ལོང་ཡིན། །དབུ་སྐྲ་རྒྱ་ལྕང་ལོ་མ་ཡིན། །སྨིན་མ་དོམ་ནག་མཆོང་འདྲ་ཡིན། །མིག་གཉིས་སྐར་ཆེན་ཤར་འདྲ་ཡིན། །རྣ་བ་གསེར་གྱི་མེ་ལོང་འདྲ། །མ་ནེ་གསེར་གྱི་སྒ་རུ་འདྲ། །ཡ་ཁ་གསེར་གྱི་པ་ཏྲ་འདྲ། །མ་ཁ་དངུལ་གྱི་པ་ཏྲ་འདྲ། །ཁའི་དུང་སོ་བན་ཆུང་བསྒྲིགས་འདྲ་ཡིན། །ལྕེ་དར་མ་གློག་དམར་འཁྱུག་འདྲ་ཡིན། །ཨོལ་ཀྱོག་མཆོད་རྟེན་བརྩིགས་འདྲ་ཡིན། །སྣ་ཁུང་ཟངས་ཐུར་གཤིབ་འདྲ་ཡིན། །གློ་བ་གངས་རི་དཀར་པོ་ཡིན། །མཆིན་པ་རྫ་རི་སྨུག་པོ་ཡིན། །མཁལ་མ་ལྷ་ཕྲུག་ཀླུ་ཕྲུག་ཡིན། །རྒྱུ་མ་ལྷ་ཀླུའི་ཞགས་པ་ཡིན། །ངའི་ཐོད་པའི་དཀྱིལ་གྱི་མེ་ལོང་འདི། །ཨོ་རྒྱན་པད་མའི་ཆ་ལུགས་ཡིན། །ངའི་སྣ་མགོར་མགྲོན་བུ་བཏགས་པ་འདི། །ཨ་ཙ་ར་ཡི་ཆ་ལུགས་ཡིན། །ལྟ་བུ་དང་། །ངའི་ལག་ལ་བཟུང་བའི་དབྱུག་པ་འདི། །ལྷ་ཨོ་རྒྱན་པད་མའི་སྒྲུབ་ཤིང་རེད། །རྗེ་རིན་པོ་ཆེ་ཡི་ཕྱག་རྟེན་རེད། །གོང་མ་རྒྱལ་པོའི་ཁྲིམས་ཤིང་རེད། །ད་འདི་ལ་བསྟོད་པ་ཨེ་ཡོད་ཟེར། །ད་འདི་ལ་བསྟོད་པ་ལོས་རེ་ཡོད། །འདི་མི་རྒོད་ཀླད་པ་རྡུང་བྱེད་རེད། །ཁྱི་རྒན་འགྲམ་པ་གཏོར་བྱེད་རེད། །ང་འབྲས་དཀར་ལམ་གྱི་འགྲོ་རོགས་རེད། །ལྷ་འདྲེ་དམ་ལ་འདོགས་བྱེད་རེད། །ཅེས་པ་ལྟ་བུའི་དབྱུག་པའི་བཤད་པ་དང་། ང་ངང་པ་སེར་པོ་མ་ཡིན་ཡང་། །མཚོ་ཆེ་ཆུང་བརྒྱུད་ཏེ་འཕུར་ནས་ཡོང་། །གསུང་སྐད་རེ་རེ་བསྒྲགས་ནས་ཡོང་། །ཡང་ཨེ་བདེན་མི་བདེན་གྲགས་ན་ཤེས། །ང་བོང་། ང་བོང་། ང་བོང་། ང་ཕོ་རོག་ནག་ཆུང་མ་ཡིན་ཡང་། །རི་མགོ་རེ་རེ་བརྒྱུད་ནས་ཡོང་། །གཤོག་རྩལ་རེ་རེ་ངོམ་ནས་ཡོང་། །ཡང་ཨེ་བདེན་མི་བདེན་འཕུར་ན་ཤེས། །ཀོ་ལིང་ལིང་། ཀོ་ལིང་ལིང་། ང་ཁུ་བྱུག་སྔོན་མོ་མ་ཡིན་ཡང་། །ནགས་ཚལ་རེ་རེ་བརྒྱུད་ནས་ཡོང་། །སྐད་སྙན་མོའི་གསུང་སྐད་བསྒྲགས་ནས་ཡོང་། །ཨེ་བདེན་མི་བདེན་གྲགས་ན་ཤེས། །ཀི་ཀོ ཀི་ཀོ ཀི་ཀོ ང་ར་མ་རྒྱ་མོ་མ་ཡིན་ཡང་། །རྩྭ་རྩི་ཏོག་རེ་རེ་ཟོས་ནས་ཡོང་། །ངས་འབའ་སྐད་རེ་རེ་བསྒྲགས་ནས་ཡོང་། །ཨེ་བདེན་མི་བདེན་འབའ་ན་ཤེས། །མེས་ཨེ་ཨེ། མེས་ཨེ་ཨེ། རྒྱལ་ལོ་རྒྱལ་ལོ་ལྷ་རྒྱལ་ལོ། །ཀི་བསྭོ་བསྭོ་ཆེན་པོ་ལྷ་རྒྱལ་ལོ། །བཀྲ་ཤིས་བདེ་ལེགས་ཕུན་སུམ་ཚོགས། །ང་འབྲས་དཀར་མི་འདུག་འགྲོ་རྒྱུ་ཡིན།།ང་འབྲས་དཀར་རྒན་པོས་ཁ་གཡང་འབོད། །རྟ་ར་གོང་མ་རྟ་ཡིས་བཀང་། །ནོར་ར་བར་མ་ནོར་གྱིས་བཀང་། །ལུག་ར་ཞོལ་མ་ལུག་གིས་བཀང་། །འབྲོག་པ་རྣམས་ཀྱི་མར་གཡང་ཤོག །རོང་བ་རྣམས་ཀྱི་ནས་གཡང་ཤོག །འཇིག་རྟེན་བདེ་ཞིང་ལོ་ལེགས་ཤིང་། །འབྲུ་རྣམས་འཕེལ་ཞིང་ཆོས་འཕེལ་དང་། །བདེ་ལེགས་ཕུན་སུམ་ཚོགས་པ་རྣམས། །ཡིད་ལ་འདོད་པ་ཀུན་འགྲུབ་ཤོག །ཅེས་པ་ལྟ་བུའོ།།
གོང་ཞུའི་འབྲས་དཀར་ལས་ཞིབ་ཏུ་དཔྱད་ན་དེར་འབྲས་དཀར་རྒན་པོ་ཐོག་མ་ཇི་ལྟར་ཡོང་བ་དང་ཡོང་དོན་ཅི་ཞིག་ཡིན་པ། རང་ལུས་ཀྱི་ཕྱིའི་དབང་བོ་ཐམས་ཅད་དང་ནང་གི་དོན་ལྔ་སྣོད་དྲུག་རེ་རེ་འགྲེལ་བཤད་བགྱིས་པ། ལག་ཏུ་བཟུང་བའི་དབྱུག་པའི་ཕན་ཡོན་བརྗོད་པ། ད་དུང་ཁོང་ཉིད་ཡོང་བའི་སྐབས་སུ་མཚོ་ཆེ་ཆུང་དང་། རི་མགོ་རེ་རེ། ནགས་ཚལ་རེ་རེ་བཅས་བརྒྱུད་ནས་ཡོང་བའི་ལོ་རྒྱུས་བཤད་ཡོད་ལ། གལ་སྲིད་ཨེ་བདེན་མི་བདེན་བསམས་ན། བྱ་ངང་བ་དང་ཕོ་རོག ཁུ་བྱུག ར་མ་རྒྱ་མོ་བཅས་པ་གྲགས་ན་ཤེས་ཟེར་ནས་འདབ་ཆགས་བྱ་དང་དུད་འགྲོ་ར་མ་བཅས་ཀྱི་ངག་ཚབ་བྱས་ནས་གྲགས་པ་དང་འབའ་བ་སྟེ། ངོ་མཚར་གྱི་ལྟད་མོ་ཉམས་དང་ལྡན་པ་སྟོན་ཞིང་། མཇུག་མཐར་མི་ཕྱུགས་ཐམས་ཅད་བདེ་ཞིང་རྒྱས་པ་དང་། ལོ་ཡག་སྐལ་བཟང་ཡོང་བའི་བཀྲ་ཤིས་སྨོན་ལམ་མམ་ཁ་གཡང་ཕུན་སུམ་ཚོགས་པ་བསྒྲགས་བྱུང་། མི་རྣམས་ཀྱིས་བཤད་པ་ལྟར་ན། འབྲས་དཀར་ནི་བསམ་པའི་དོན་གྲུབ་དང་ཡིད་བཞིན་ནོར་བུའི་མཚོན་བྱེད་ཅིག་ཡིན་པས། ལོ་རེར་ཆད་པ་མེད་པར་སྡེ་བ་དང་ཚོ་བའི་ནང་དུ་བཤད་ན། ཕྱུགས་ལ་གོད་ཁ་མེད་པ་དང་མི་ལ་ན་ཚ་མེད་པ། ལོ་ལོན་ཐམས་ཅད་ཚེ་རིང་བ། གཞོན་པ་ཐམས་ཅད་ཁ་ལས་རླུང་རྟ་དར་བ། འབྲུ་རིགས་སྣ་ལྔའི་ལོ་ལེགས་ཡོང་ངེས་ཡིན་ཞེས་པའི་བཤད་ཚུལ་ཡོད་དོ། །
དྲུག་པ། གླིང་གེ་སར་སྒྲུང་གི་སྐོར།
གླིང་རྗེ་གེ་སར་རྒྱལ་པོའི་སྒྲུང་ནི་བོད་རིགས་ཐུན་མོང་གི་བློ་གྲོས་ཀྱི་རྩལ་ལས་ཐོན་པའི་བྱུང་བརྗོད་སྙན་ངག་རིང་པོ་ཞིག་ཡིན་ཞིང་། རང་རེའི་ཁ་བའི་ཡུལ་འདིར་དུས་སྔ་མོ་ནས་དར་རྒྱ་ཤིན་ཏུ་ཆེ་བ་དང་མང་ཚོགས་ཀྱིས་ཀྱང་དགའ་བསུ་ཆེན་པོ་བྱེད་བཞིན་མཆིས། ད་ལྟ་ལག་ཏུ་སོན་པའི་སྒྲུང་དཔེ་ཡང་ཉིས་བརྒྱ་ལྷག་ལ་བུད་ཡོད་ཅིང་། དེ་དག་ལས་སྒྲུང་དཔེ་བརྒྱད་ཅུ་ལྷག་པར་སྐྲུན་བགྱིས་ནས་ཕྱོགས་བཞི་མཚམས་བརྒྱད་དུ་བཀྲམ་པ་ཡིན། ད་དུང་སྒྲུང་པ་རྣམས་ཀྱིས་བཤད་ཤེས་པའི་སྒྲུང་རྣམས་ལྷན་དུ་བརྩིས་ན་སྒྲུང་གྲངས་བཞི་བརྒྱ་ལྷག་ལ་སླེབ་ཐུབ། དེའི་ཕྱིར་གེ་སར་གྱི་སྒྲུང་འདི་རང་རེའི་རྒྱལ་ཁབ་ཀྱིས་གཅེས་ནོར་དུ་བརྩིས་ནས་འཚོལ་སྡུད་དང་དག་སྒྲིག ཡིག་སྒྱུར། པར་སྐྲུན། ཞིབ་འཇུག་བཅས་བྱེད་བཞིན་ཡོད་པར་མ་ཟད། ཕྱིའི་རྒྱལ་ཁབ་ཕལ་ཆེར་སུམ་ཅུ་ལྷག་གིས་ཀྱང་ཆེད་གཉེར་གྱི་ལས་ཁུངས་བཙུགས་ཏེ་ཞིབ་འཇུག་པ་གཏན་ཁེལ་བགྱིས་ནས་གེ་སར་སྒྲུང་ལེགས་སྒྲིག་དང་ཞིབ་འཇུག་བྱེད་མུས་སུ་མཆིས།
གེ་སར་སྒྲུང་གི་བརྗོད་བྱའི་དོན་གྱི་ཆ་ནས་བལྟས་ནའང་དེ་ནི་བོད་གནའ་རབས་ཀྱི་ཆབ་སྲིད་དང་དམག་དོན། རིག་གནས། ཆོས་ལུགས། དམངས་སྲོལ་བཅས་མཚོན་པའི་དཔའ་བོའི་ལོ་རྒྱུས་བརྗོད་པའི་སྙན་ངག་རིང་མོ་ཞིག་ཡིན། དེར་གླིང་གེ་སར་རྒྱལ་པོས་གཙོས་གླིང་གི་དཔའ་རྟུལ་སུམ་ཅུས་བཙན་པོ་གཉའ་ནས་གནོན་པ་དང་དབུལ་ཕོངས་མཐའ་ནས་སྐྱོང་ཞིང་། ཕྱོགས་བཞིའི་དགྲ་བཞི་བཏུལ་ཏེ་རྫོང་ཆེན་བཅོ་བརྒྱད་དང་རྫོང་ཕྲན་གྲངས་མེད་ཆམ་ལ་ཕབ་པའི་་ལོ་རྒྱུས་དག་གསལ་ལེར་བརྗོད་ཡོད། འཇིག་རྟེན་ཁ་དཔེར་བོད་མི་རེའི་ཁ་ན་སྒྲུང་རེ་ཟེར་བ་ལྟར། གླིང་གེ་སར་གྱི་སྒྲུང་ནི་བོད་གངས་ཅན་གྱི་ཡུལ་འདིར་ས་ཁྱབ་རྡོ་ཁྱབ་ཏུ་སོང་ཡོད་ཅིང་། གེ་སར་རྒྱལ་པོ་དང་དཔའ་རྟུལ་སུམ་ཅུ། སྨན་མཆོག་བཅུ་གསུམ་བཅས་ཀྱི་ཤུལ་རྟེན་དང་རྗེས་ཤུལ་སོགས་ཀྱང་རི་ལུང་ཀུན་ཏུ་་ཁྱབ་ཡོད། ལྷག་པར་དུ་རང་རེའི་ཆབ་འགག་ཡུལ་ལ་མཚོན་ན། གནའ་བོའི་དུས་ནས་གེ་སར་སྒྲུང་བཤད་པར་དགའ་བ་དང་ཉན་པར་སྤྲོ་བ་ཡིན། ཡི་གེ་གཅིག་ཀྱང་མི་ཤེས་པའི་རྒན་པོ་རྒན་མོ་རྣམས་ཀྱང་དུས་ནམ་ཡང་ལྷན་དུ་འཛོམས་ནས་སྒྲུང་བཤད་པ་དང་སྒྲུང་ལ་ཉན་པའི་སྲོལ་ཆགས་ཡོད། ད་དུང་ཁོང་རྣམ་པས་སྒྲུང་ནང་གི་གཏམ་རྒྱུད་གཙོ་བོའི་སྐོར་བློར་བཤད་ཤེས་ཤིང་། སྒྲུང་གླུ་ཡང་རྣར་སྙན་པ་ལེན་ཤེས། གཞན་ཡང་ཡུལ་ཕྱོགས་དེར་གེ་སར་རྒྱལ་པོའི་རྟེན་འགངས་ཆེན་ཏེ། གེ་སར་གྱི་ཞབས་རྗེས་དང་ཕྱག་རྗེས། ཤན་པའི་བ་རྡོ། རྟ་རྐྱང་རྒོད་གཡེར་བའི་རྨིག་རྗེས་ཞེས་པ་སོགས་མང་པོ་མཐོང་རྒྱུ་ཡོད་པ་དང་ངག་རྒྱུན་གྱི་བཤད་སྲོལ་ཡང་མང་པོ་མཆིས། དེ་དག་ལ་སྐྱེ་བོ་ཀུན་གྱིས་མཆོད་བཀུར་བགྱིད་པར་མ་ཟད་དེ་དང་འབྲེལ་བའི་གཏམ་རྒྱུད་གསོན་ཉམས་ལྡན་པའང་མང་པོ་འཆད་ཤེས་པ་ལགས་སོ། །
ཆབ་འགག་ཡུལ་འདིར་དར་ཁྱབ་ཧ་ཅང་ཆེ་བའི་སྒྲུང་ནི་《ཨ་སྟག་ལྷ་མོ་》དང་《ཧོར་གླིང་གཡུལ་འགྱེད།》 《འཇང་ཕྲུག》 《ཤན་འདན་ནང་འཁྲུག་》)བཅས་ཡིན་ལ། སྡེ་བའི་རྒན་པའི་ནང་དུ་སྒྲུང་དཔེ་དེ་དག་བཤད་ཤེས་པའི་སྒྲུང་པ་མི་ཉུང་བ་ཞིག་ཡོད་པ་སྟེ། ལ་ལས《ཨ་སྟག་ལྷ་མོ་》བཤད་ཤེས་པ་དང་། ལ་ལས་《འཇང་ཕྲུག་》བཤད་ཤེས་པ། འགའ་རེས་《ཧོར་གླིང་གཡུལ་འགྱེད་ 》ཀྱི་ཚན་པ་འགའ་རེ་དང་ལེའུ་འགའ་རེ་བཤད་ཤེས་པ་ལགས། ཁོང་རྣམ་པས་ཡི་གེ་གཅིག་ཀྱང་མི་ཤེས་ཀྱང་སྒྲུང་བཤད་པར་ཐོགས་པ་མེད་ལ། ད་དུང་སྒྲུང་རྟ་མང་པོར་བཀུག་ནས་སྒྲུང་གླུ་ཡང་ལེན་ཐུབ་པ་ཡིན། ཁོ་བོའི་བསམ་པར། གོང་ཞུའི་སྒྲུང་དཔེ་དེ་དག་སྒྲུང་པ་ཁོང་རྣམ་པས་བློ་དང་རིག་པས་གསར་རྩོམ་བགྱིས་པ་ཞིག་མ་ཡིན་པར། ཁོང་རྣམས་ཀྱིས་རང་ཉིད་ཀྱི་དགའ་བ་དང་རྩོལ་བར་བརྟེན་ནས་བློར་ངེས་པར་བྱས་པ་ཞིག་ཡིན་ཞིང་། སྒྲུང་པ་འདིའི་རིགས་ལ་ངེད་ཅག་གིས་བསླབ་སྒྲུང་ཞེས་འབོད་བཞིན་ཡོད།
ཕྱིས་སུ་སློབ་གྲྭ་པ་དང་དགོན་པ་ནས་ཕྱིར་སྡེ་བར་ཡོང་བའི་སྐད་ངག་གཉིས་འཛོམས་ཀྱི་ན་གཞོན་ཚོས་ཀྱང་སྒྲུང་དཔེར་བལྟས་ནས་བཤད་པ་ཡང་ཡོད་ལ། གླུ་རྟ་ཡང་སྒྲུང་པ་སྐལ་བཟང་གྲགས་པའི་གླུ་རྟ་དང་མགོ་ལོག་གི་སྒྲུང་པ་ངག་རིག་གི་གླུ་རྟ། གདང་ལའི་སྒྲུང་པ་ཚེ་རིང་དབང་འདུས་ཀྱི་གླུ་རྟ་སོགས་གླུ་རྟ་ལེགས་གྲས་ཀྱི་སྐོར་ལ་སྦྱངས་པ་བགྱིས་ཏེ་ལེན་པ་ཡིན་པས། ཉན་མཁན་རྣམས་ཀྱིས་དགའ་བསུ་ཚད་མེད་བྱེད་ཀྱིན་ཡོད།
གླུ་རྟར་མཚོན་ན་སྤྱིར་དཔའ་ཆེན་རེ་ལ་གླུ་རྟ་རེ་དང་། སྐྱེས་མ་རེ་ལ་གླུ་རྟ་རེ། ད་དུང་དགའ་བའི་གླུ་རྟ་དང་སྐྱོ་བའི་གླུ་རྟ། སྡུག་པའི་གླུ་རྟ་བཅས་མང་པོ་ཡོད་ཀྱང་། ཆབ་འགག་ཡུལ་འདིར་ཁྱབ་རྒྱ་ཆེ་བའི་གླུ་རྟ་ནི་གེ་སར་ཁྲོམ་ཆེན་ཟིལ་གནོན་དང་། འབྲུག་མོའི་དགུ་སེང་དྲུག་འགྱུར། རྒྱ་ཚའི་དཀར་མོ་དྲུག་འགྱུར་བཅས་སོ། །
གེ་སར་སྒྲུང་དེ་ཡུལ་ཕྱོགས་འདིར་ཐོག་མར་ངག་ཐོག་བརྒྱུད་དེ་ཁྱབ་པ་ཡིན་ཡང་ཕྱིས་སུ་ལག་བྲིས་མ་དང་དཔར་མ་དར་ཁྱབ་ཏུ་སོང་ཡོད། ལག་བྲིས་མའི་སྒྲུང་དཔེའི་ཁ་མི་ཚང་བ་དང་ཡི་གེ་མི་དག་པ། རྗོད་ཚིག་མི་སྙན་པ་རྣམས་ཡོན་ཏན་ཅན་གྱིས་སྒྲུང་པའི་ངག་ཐོག་བརྒྱུད་ནས་ཁ་སྐོང་བགྱིས་ཏེ། དག་སྒྲིག་བྱས་པར་བརྟེན། རིམ་གྱིས་ཁ་ཚང་ཞིང་ཚིག་སྙན་པ། དག་ཆའང་ལྡན་པར་གྱུར་པ་ཡིན་ལ། ཆབ་འགག་ཡུལ་གྱི་རྒྱ་ར་དང་རྐ་གསར། ཨར་སྟི། གཡུང་རོང་བཅས་སྡེ་བའི་ནང་དུ་སྒྲུང་དཔེ་ལག་བྲིས་མ་དེ་དག་ད་རུང་ཉར་ཡོད་པར་གྲགས་སོ། །


text:
སྤྱི་ཟླ7པའི་ཚེས12ཉིན་གྱི་སྔ་དྲོར། ཀྲུང་གུང་དཀར་མཛེས་ཁུལ་ཏང་ཨུའི་དྲིལ་བསྒྲགས་པུའུ་དང་སི་ཁྲོན་ཞིང་ཆེན་རྩོམ་རིག་སྒྱུ་རྩལ་ལས་རིགས་མཉམ་འབྲེལ་ལྷན་ཚོགས། སི་ཁྲོན་དཔེ་སྐྲུན་ཚོགས་པ་བཅས་ཀྱིས་གཙོ་སྒྲུབ་བྱས་ཤིང་། དཀར་མཛེས་ཁུལ་རིག་གནས་ལུས་རྩལ་རྒྱང་བསྒྲགས་གསར་འགྱུར་ཅུས་དང་། དཀར་མཛེས་ཁུལ་ཁམས་པ་རིག་གནས་ཞིབ་འཇུག་ཁང་། དཀར་མཛེས་ཁུལ་རྩོམ་རིག་སྒྱུ་རྩལ་ལས་རིགས་མཉམ་འབྲེལ་ལྷན་ཚོགས་བཅས་ཀྱིས་སྒྲུབ་འགན་འཁུར་བའི་རིག་གནས་ཀྱི་དཀར་མཛེས། ངོ་མཚར་བའི་གཟི་བྱིན་ལྷམ་མེར་བཀྲ་ཞེས་པའི་དཀར་མཛེས་ཁུལ་གྱི་དངོས་མིན་ཤུལ་བཞག་རིག་གནས་བརྗོད་བྱ་བྱས་པའི་འགྲེམ་སྟོན་དེ་སི་ཁྲོན་ཞིང་ཆེན་མཛེས་རྩལ་ཁང་དུ་གཟབ་རྒྱས་ངང་འཚོགས།
ཐེངས་འདིའི་འགྲེམ་སྟོན་དུ་གླིང་སྒྲུང་བརྗོད་བྱ་བྱས་པའི་ཤུལ་བཞག་རིག་གནས་འགྲེམ་སྟོན་དང་། ཁམས་པའི་རིག་གནས་ཀྱི་གསར་བྱུང་ཐོན་རྫས་གཙོ་བྱས་པའི་དཀར་མཛེས་ཁུལ་གྱི་སྒྱུ་རྩལ་འགྲེམ་སྟོན། དེ་བཞིན་སྤྱི་ཚོགས་རིང་ལུགས་ཀྱི་སྲོག་ཤིང་གི་རིན་ཐང་ལྟ་བ་བརྗོད་བྱ་བྱས་པའི་གསར་ཐོན་བརྩམས་ཆོས་བཅས་ནང་དོན་ཁག་གསུམ་དུ་དབྱེ་སྟེ་དཀར་མཛེས་ཁུལ་གྱི་ལོ་རྒྱུས་རིག་གནས་ཕུན་སུམ་ཚོགས་པའི་སྒོ་ནས་འགྲེམ་སྟོན་བྱས་སྟབས། ལྟད་མོ་བ་ཀུན་གྱིས་དགའ་བསུ་ཆེན་པོ་ཐོབ།
འགྲེམ་སྟོན་དུ་གླིང་རྗེ་གེ་སར་རྒྱལ་པོའི་སྐོར་གྱི་འགྲེམ་སྟོན་ལ་གླིང་སྒྲུང་གི་གནའ་དཔེ་དང་ཞལ་ཐང་སོགས་ཡོད་ལ། དེ་ལས་དམིགས་བསལ་ལྟད་མོ་བ་ཀུན་གྱི་ཡིད་དབང་འཕྲོག་པ་ནི་པོད་སུམ་བརྒྱ་ཡི་བདག་ཉིད་ཅན་གྱི《བོད་ཀྱི་གླིང་སྒྲུང་ཀུན་འདུས་ཆེན་མོ》ཞེས་པའི་དཔེ་ཚོགས་དེ་ཡིན་ཞིང་། འདི་ནི་སི་ཁྲོན་དཔེ་སྐྲུན་ཚོགས་པས་མ་དངུལ་གྱི་མཐུན་རྐྱེན་སྦྱར་ཞིང་། ཧི་མ་ལའི་རིག་གནས་སྒྱུ་རྩལ་ལྟེ་གནས་ཀྱིས་དཔེ་འཚོལ་ཕྱོགས་བསྒྲིགས་གནང་འོག སི་ཁྲོན་མི་རིགས་དཔེ་སྐྲུན་ཁང་དང་སི་ཁྲོན་མཛེས་རྩལ་དཔེ་སྐྲུན་ཁང་གཉིས་ཀྱིས་མཉམ་འབྲེལ་སྒོས་དཔེ་སྐྲུན་བྱས་པ་ཡིན། འདི་ཉིད་ནི་ཕྱོགས་ཡོངས་དང་མ་ལག་ཚང་བའི་སྒོ་ནས་འཚོལ་བསྡུ་དང་། ཕྱོགས་བསྒྲིགས། པར་སྒྲིག །དཔེ་སྐྲུན་བཅས་བྱས་པའི་སྔར་བྱུང་མ་མྱོང་བའི་རིག་གནས་ཀྱི་ལས་གཞི་ཞིག་ཡིན་ལ། ཡིག་འབྲུ་བསྡོམས་པས་ཁྲི་བརྒྱད་སྟོང་དང་། གླིང་སྒྲུང་རིགས་སྣ་ཚོགས་སུམ་བརྒྱ་བདུན་ཅུ་ལྷག་གི་མ་དཔེ་ཕྱོགས་བསྡུས་ཀྱིས་པོད་སུམ་བརྒྱ་ལྷག་བསྒྲིགས་ནས་དཔེ་སྐྲུན་བྱས་ཡོད་པས། མིག་སྔར་ཆེས་ཆ་ཚང་བའི《འཛམ་གླིང་གེ་སར་རྒྱལ་པོའི་སྒྲུང》གི་དཔེ་མཛོད་དུ་གྲུབ་ཡོད།
《འཛམ་གླིང་གེ་སར་རྒྱལ་པོའི་སྒྲུང》ནི་བོད་གངས་ཅན་པས་ཐུན་མོང་གིས་བརྩམས་གནང་མཛད་པའི་རླབས་ཆེ་བའི་དཔའ་བོའི་བྱུང་བ་བརྗོད་པའི་ལོ་རྒྱུས་ཀྱི་སྙན་རྩོམ་རིང་མོ་ཞིག་ཡིན་ཞིང་། རྒྱུན་རིང་བའི་ལོ་རྒྱུས་དང་རི་ལྟར་བརྩེགས་པའི་གླེགས་བམ། ཕུན་སུམ་ཚོགས་པའི་ནང་དོན། ཟབ་ཅིང་ཡངས་པའི་ཤེས་རིག་གི་བང་མཛོད་ཅིག་ཡིན་པས། བོད་མི་རིགས་གཙོ་བའི་མདོ་དབུས་མཐོ་སྒང་གི་ཁོངས་སུ་འཚོ་ཞིང་གཞེས་པའི་མི་རིགས་ཀྱི་ལོ་རྒྱུས་རིག་གནས་ལ་ཞིབ་འཇུག་བྱེད་པར་ཤེས་བྱ་ཀུན་འདུས་ཀྱི་རྣམ་པ་ཅན་གྱི་རླབས་ཆེ་བའི་བརྩམས་ཆོས་ཤིག་ཡིན། 《འཛམ་གླིང་གེ་སར་རྒྱལ་པོའི་སྒྲུང》ནི་སྲུང་སྐྱོང་དང་རྒྱུད་འཛིན་བྱེད་བཞིན་ཡོད་པའི་དཔའ་བོའི་བྱུང་བ་བརྗོད་པའི་ལོ་རྒྱུས་ཀྱི་སྙན་རྩོམ་རིང་མོ་ཞིག་ཡིན་ལ། ད་ལྟའི་བར་དུ་བོད་མི་རིགས་ཁྲོད་དང་ལྷག་པར་དུ་ཞིང་འབྲོག་མང་ཚོགས་ཁྲོད་དུ་དར་ཁྱབ་ཆེན་པོ་བྱུང་ཡོད་ཅིང་། དེར་སྒྱུ་རྩལ་གྱི་གཟི་ཉམས་དང་འགྲན་དུ་མེད་པའི་གསོན་ཤུགས་རྒྱས་ཡོད། འཛམ་གླིང་ཐོག་བམ་པོའི་གྲངས་ཚད་ཆེས་མང་བའི་ལོ་རྒྱུས་ཀྱི་སྙན་རྩོམ་རིང་མོ་དེ་ཡིན་ཕྱིན་འཛམ་གླིང་ན་ཆེས་རིང་བའི་དཔའ་བོའི་རྟོགས་པ་བརྗོད་པའི་ལོ་རྒྱུས་ཀྱི་སྙན་རྩོམ་ཞེས་པའི་མཚན་གྱི་སྙན་པ་འབར།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཀྲུང་ཧྭ་མི་རིགས་ཀྱི་དཔལ་ཡོན་འཕེལ་རིམ་གྱི་མཐོ་ཚད་ནས《འཛམ་གླིང་གེ་སར་རྒྱལ་པོའི་སྒྲུང》ལ་གདེང་འཇོག་བྱས་ཡོད་པ་དང་། རང་རྒྱལ་གྱི་དམངས་སྲོལ་ཆེད་མཁས་པ་གྲགས་ཅན་ཀྲུང་ཅུན་བུན་གྱིས་བོད་རང་ཉིད་ལ《འཛམ་གླིང་གེ་སར་རྒྱལ་པོའི་སྒྲུང》ཡོད་པ་དང་ཁྱབ་སྤེལ་བྱུང་བ་ནི་མི་རིགས་ཀྱི་གཟི་བརྗིད་དང་། ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ང་རྒྱལ་དུ་རློམ་ཆོག་པར་མ་ཟད། མིའི་རིགས་ཀྱི་རིན་ཐང་བྲལ་བའི་སྒྱུ་རྩལ་གྲུབ་འབྲས་ཀྱི་མངོན་སྟངས་དང་གཟི་བརྗིད་ཅིག་རེད་ཅེས་གསུངས་ཡོད། 《བོད་ཀྱི་གླིང་སྒྲུང་ཀུན་འདུས་ཆེན་མོ》བོད་ཡིག་དཔར་མ་དཔེ་སྐྲུན་གནང་བ་ཡིས་འཛམ་གླིང་ན་ཆེས་རིང་བའི་དཔའ་བོའི་རྟོགས་པ་བརྗོད་པའི་སྙན་རྩོམ་རིང་མོའི་གཟི་མདངས་སྔར་ལས་རྒྱས་པར་བྱས་ཡོད་ལ། མདོ་དབུས་མཐོ་སྒང་ན་འཚོ་ཞིང་གཞེས་པའི་བོད་མི་རིགས་སོགས་མི་རིགས་ཁག་གི་ཀྲུང་ཧྭའི་རིག་གནས་རང་རྟོན་དེ་ངེས་པ་དོན་གྱིས་མཐོར་འདེགས་སུ་གཏོང་ཐུབ་བོ། །


text:
ཕྱི་ལོ་ ༡༩༨༩ ལོར་བྱུང་བའི་དྲུག་བཞིའི་དོན་རྐྱེན་ནི་རྒྱ་ནག་དམར་གཞུང་གིས་མི་མང་ལ་བཟོས་པའི་ཁྲིམས་འགལ་གྱི་ནག་ཉེས་ཆེན་པོ་ཞིག་ཡིན་པས་དེ་ལ་བསྐྱར་ཞིབ་ངེས་པར་དུ་དགོས་སྐོར་འབོད་སྐུལ་གནང་འདུགདེ་རིང་སྔ་དྲོའི་ཆུ་ཚོད་ ༡༡ སྟེང། དྷ་ས་མེག་གྷན་བཞི་མདོ་རུ་བོད་རང་བཙན་སློབ་ཕྲུག་ཚོགས་པའི་གོ་སྒྲིག་འོག པེ་ཅིན་གནམ་བདེ་སྒོ་མོ་ཆེའི་མདུན་ཐང་དུ་སློབ་ཕྲུག་གི་དམངས་གཙོའི་འོས་ལངས་བྱུང་སྟེ་ངོ་ལོ་ ༢༩ འཁོར་བའི་དུས་དྲན་སྲུང་གཙི་བྱས་པ་དང་འབྲེལ། རྒྱ་ནག་གཞུང་གི་སྲིད་བྱུས་ལ་ངོ་རྒོལ་གྱིས་གནམ་བདེ་སྒོ་མོ་ཆེའི་དྲུག་བཞིའི་དོན་རྐྱེན་ལ་རྗེས་དྲན་གྱི་ལས་འགུལ་ཞིག་སྤེལ་སོང་།
རྒྱ་གར་ནང་གི་བོད་རང་བཙན་སློབ་ཕྲུག་ཚོགས་པའི་ལས་འཆར་འགན་འཛིན་བསྟན་འཛིན་གྲགས་པ་ལགས་ཀྱིས། རྒྱ་ནག་གི་སྲིད་འཛིན་ཞི་ཅིན་ཕིན་མི་ཚེ་གང་བོར་སྲིད་འཛིན་གྱི་ལས་གནས་ལ་བསྡད་ཆོག་པ་བཟོས་པ་དང་བསྟུན་རྒྱ་ནག་གི་ལོ་རྒྱུས་ནང་བྱུང་པའི་དམངས་གཙོའི་ལས་འགུལ་དྲན་གསོ་བྱེད་པ་ནི་ཧ་ཅང་གལ་གནད་དུ་མཐོང་བ་དང་། རྒྱ་ནག་མི་མང་ལ་དྲང་བདེན་ཞིག་ཐོབ་དགོས་ན་ཕྱི་ལོ་ ༡༩༨༩ ལོའི་གནམ་བདེ་སྒོ་མོ་ཆེའི་དོན་རྐྱེན་ངེས་པར་དུ་དྲན་གསོ་བྱེད་དགོས། ང་ཚོ་བོད་མི་ཚོས་དོན་རྐྱེན་དེའི་ཁྲོད་འདས་གྲོངས་སུ་སོང་བ་དང་ཁོང་ཚོའི་ཤུལ་ལུས་ནང་མི་རྣམས་ལ་རྒྱབ་སྐྱོར་དང་མྱ་ངན་ཞུ་བཞིན་ཡོད། ཅེས་བརྗོད་སོང་།
ཡང་ཁོང་གིས་རྒྱ་གར་རྒྱལ་ཡོངས་ཀྱི་བོད་རང་བཙན་སློབ་ཕྲུག་ཚོགས་པའི་ཚོགས་མི་རྣམས་ཀྱིས་ས་ཆ་འདྲ་མིན་ནང་སོ་སོས་གང་ནུས་ཀྱིས་ལས་འགུལ་སྤེལ་བཞིན་ཡོད་ལ། དེ་རིང་ང་ཚོས་འདིར་ཕྱི་རྒྱལ་དང་རྒྱ་གར་ཡུལ་སྐོར་བ་རྣམས་ལ་བོད་དབྱིན་ཧིན་གསུམ་ཀྱི་སྐད་ནང་དོན་རྐྱེན་འདིའི་སྐོར་འབྲེལ་བཤད་བྱེད་བཞིན་པ་དང་བསྒྲགས་ཤོག་བཀྲམ་གྱི་ཡོད། དེ་མིན་རང་ཉིད་ཀྱི་སེམས་ཚོར་འབྲི་ས་ཞིག་དང་རྒྱབ་ལྗོངས་དྲུག་བཞིའི་དོན་རྐྱེན་བྱས་པའི་ངོ་རྒོལ་གྱི་པར་བླངས་ནའང་ཆོག་སྐོར་བརྗོད་སོང་།
ལས་འགུལ་ནང་མཉམ་ཞུགས་པ་བོད་རང་བཙན་འཐབ་རྩོད་པ་བསྟན་འཛིན་བརྩོན་འགྲུས་ལགས་ལ་དྲུག་བཞིའི་དོན་རྐྱེན་བོད་དོན་ལ་གལ་ཆེན་གང་འདྲ་ཡིན་མིན་དྲིས་པར། རྒྱ་ནག་ནང་དྲུག་བཞིའི་དོན་རྐྱེན་འོག་དམངས་གཙོའི་ཆེད་མི་ཁྲི་གཅིག་ཙམ་བསད་པ་རེད། དེ་གཅིག་ནས་དྲན་གསོ་དང་གཉིས་ནས་དེ་ང་ཚོ་སེམས་ཤུགས་འཕར་དགོས་པའི་གནས་ཚུལ་ཞིག་རེད། འཛམ་གླིང་ནང་ང་ཚོ་བོད་པའི་གནས་ཚུལ་འགྲེལ་བཤད་རྒྱག་སྐབས་ཀྱང་ཁོང་ཚོའི་གནས་ཚུལ་ཐོག་ནས་འགྲེལ་བཤད་བརྒྱབ་ན་དོན་དམ་འགྲེལ་བཤད་རྒྱག་ས་ཞིག་འདུག རྒྱ་ནག་དམར་གཞུང་གིས་ང་ཚོ་བོད་པ་གཅིག་པོ་ལ་མནར་གཅོད་དང་བསད་པ་མ་རེད། རྒྱ་མི་ཁོ་རང་ཚོའི་ནང་ལོག་ལ་ཡང་མི་དེ་འདྲ་བསད་པ་དང་མནར་གཅོད་བཏང་པ་རེད་ལབ་ན། དཀའ་ངལ་དེ་བོད་པ་གཅིག་པོ་མ་རེད། ཤར་ཊིར་ཀེ་སི་ཐན་དང་ནང་སོག རྒྱ་ནག་གཞུང་གིས་སོ་སོ་རང་གི་སློབ་ཕྲུག་སོགས་ལའང་མནར་གཅོད་བཏང་ནས་བསད་འདུག་པ་བཤད་ན། ཕྱི་རྒྱལ་བ་ཞིག་ཡིན་ཡང་བོད་དོན་སྐོར་ལ་གོ་རྟོགས་ཡོང་སླ་བ་དང་ང་ཚོས་འགྲེལ་བཤད་རྒྱག་སླ་བ་འདུག ཅེས་བརྗོད་བྱུང་།
ཟླ་འདིའི་ཚེས་ ༢ ཉིན་(Association of Parents)ཞེས་པའི་ཕ་མའི་ཚོགས་པ་ཞིག་བརྒྱུད་དེ། གནམ་བདེ་སྒོ་མོ་ཆེའི་དོན་རྐྱེན་ཁྲོད་དམར་གསོད་བཏང་བ་དང་བོར་བརླག་ཏུ་སོང་བའི་ལས་འགུལ་བའི་ཕ་མ་རྣམས་ཀྱིས་ཞི་ཅིན་ཕིན་ལ་ཕྱི་ལོ་ ༢༠༡༨ ཟླ་ ༦ ཚེས་ ༤ ཉིན་ཞེས་འཁོད་ཡོད་པའི་འཕྲིན་ཡིག་བཏང་སྟེ་དྲུག་བཞིའི་དོན་རྐྱེན་ལ་བསྐྱར་ཞིབ་དགོས་པའི་དགོས་འདུན་བཏོན་ཡོད་འདུག དེའི་ཁྲོད་ཀྱི་འཕྲིན་ཡིག་གཅིག་གི་ནང་། ལོ་ལྟར་ང་ཚོས་རང་ཉིད་ཀྱི་ཆེས་དགའ་བའི་མི་དེ་དྲན་གསོ་བྱེད་དུས་རྟག་ཏུ་ང་ཚོ་ནི་དམ་དྲག་དང་ལྟ་རྟོག་འོག་གནས་དགོས་ཀྱི་འདུག ཅེས་འཁོད་འདུག ཡང་གཞན་ཞིག་གི་ནང་། ལོ་ ༢༩ སྔོན་ནས་རྩིས་པའི་ད་བར་གྱི་རྒྱ་ནག་གི་གཞུང་འཛིན་པ་སུས་ཀྱང་འཛམ་གླིང་ལ་གཡོ་འགུལ་ཐེབས་པའི་དོན་རྐྱེན་དེའི་སྐོར་ཅི་ཡང་མ་བྱུང་བ་ལྟར་ང་ཚོར་སྐད་ཆ་ཚིག་གཅིག་དྲིས་མ་མྱོང་བ་དང་དགོངས་དག་ཞུས་མ་སོང་། ཞེས་བྲིས་འདུག
ཟླ་འདིའི་ཕྱི་ཚེས་ ༣ ཉིན་གྱི་དགུང་མོར་ཧོང་ཀོང་གི་ཝེ་ཁུ་ཁྲོ་རེ་ཡ་སྤྱི་གླིང་(Victoria Park )དུ་མི་མང་ཁྲི་ ༡༥ ཙམ་འདུ་འཛོམས་བྱས་ཏེ། གནམ་བདེ་སྒོ་མོ་ཆེའི་དོན་རྐྱེན་ཁྲོད་དམར་གསོད་བཏང་བ་རྣམས་དང་། ལོ་གཅིག་ཙམ་གོང་འདས་གྲོངས་སུ་ཕྱིན་པའི་རྒྱ་ནག་གི་དམངས་གཙོ་དོན་གཉེར་བ་ནོར་བྷེལ་ཞི་བདེའི་གཟེངས་རྟགས་ཐོབ་མཁན་ལུའུ་ཞོ་པའོ་(Liu Xiaobo)ལགས་ལ་མྱ་ངན་ཞུས་ཡོད་པ་དང་འབྲེལ། རྒྱ་ནག་དམར་ཕྱོགས་ཚོགས་པའི་ཆབ་སྲིད་གཅིག་སྡུད་ལ་ངོ་རྒོལ་དང་ཧོང་ཀོང་ལ་དམངས་གཙོ་དགོས་པའི་དགོས་འདུན་བཏོན་འདུག དེ་བཞིན་མེ་ཁའོ་ནང་དུའང་དྲུག་བཞིའི་དོན་རྐྱེན་ལ་དྲན་གསོའི་ལས་འགུལ་སྤེལ་ཡོད་འདུག
དེ་རིང་སྔ་དྲོར་ཨ་རིའི་ཕྱི་སྲིད་དྲུང་ཆེ་ཕོམ་ཕེ་(Pompeo)ལགས་ཀྱིས་ལོ་ ༢༩ འཁོར་བའི་དྲུག་བཞིའི་དོན་རྐྱེན་སྟེང་གནམ་བདེ་སྒོ་མོ་ཆེའི་ཐང་ཆེན་དུ་ཞི་བའི་འཐབ་རྩོད་བྱེད་མཁན་ཉེས་མེད་རྣམས་ལ་རྒྱ་གཞུང་གིས་དྲག་གནོན་བྱས་ནས་ཚེ་སྲོག་ཤོར་བ་རྣམས་དྲན་གསོ་བྱེད་ཀྱིན་ཡོད། ང་ཚོ་དང་རྒྱལ་སྤྱིའི་ཚོགས་སྡེ་ཁག་གིས་རྒྱ་ནག་གཞུང་ལ་དོན་རྐྱེན་ཁྲོད་རྐྱེན་འདས་སུ་ཕྱིན་པ་དང་བོར་བརླག་བྱུང་བའི་གྲངས་ཚད་མི་མང་ལ་བསྒྲག་དགོས་པ་དང་བཀག་ཉར་བྱས་པ་རྣམས་ཀློད་གྲོལ་དགོས། ཞེས་བརྗོད་འདུག་ལ། ཟླ་འདིའི་ཕྱི་ཚེས་ ༣ ཉིན་ཨ་རིར་ཡོད་པའི་རྒྱ་རིགས་སློབ་ཕྲུག་རང་བཙན་མཐུན་ཚོགས་དང་རྒྱ་རིགས་མཁས་དབང་སྐོར་ཞིག་གི་གོ་སྒྲིག་འོག ཨ་རིའི་རྒྱལ་ས་ཝ་ཤིང་ཊོན་གྱི་རྒྱ་ནག་གཞུང་ཚབ་ཁང་གི་མདུན་དུ་དྲུག་བཞིའི་དོན་རྐྱེན་ལས་འགུལ་དྲན་གསོ་ཆེད་ཧོང་ཀོང་དང་ཐའེ་ཝན། བོད་དང་ཐའེ་ཝན། ནང་སོག་དང་ཡུ་གུར་མི་རིགས་སོགས་ཀྱི་འཐུས་མི་རྣམས་འཛོམས་ཏེ་གནམ་བདེ་སྒོ་མོ་ཆེའི་དོན་རྐྱེན་དྲན་གསོ་དང་རྒྱ་གཞུང་གི་སྲིད་བྱུས་ལ་ངོ་རྒོལ་བྱས་ཡོད་འདུག
འདས་ལོར་དྲུག་བཞིའི་དོན་རྐྱེན་ལ་རྗེས་དྲན་ལས་འགུལ་སྤེལ་བའི་ཉེས་མིང་འོག་འཛིན་བཟུང་བྱས་པའི་ཧྲན་ཏུང་ཞིང་ཆེན་གྱི་ལས་འགུལ་བ་ལི་ཧོང་ཝེ་(Li Hongwei)དང་ཡས་ཤི་ཡོན་(Yu Xinyong)གཉིས་ཀྱིས་སྤྱི་ཚོགས་རྙོག་ཟིང་དང་དཀའ་ཁག་བཟོ་ཉེན་ཡོད་པའི་དོགས་གཞིའི་འོག འདི་ལོའི་ཕྱི་ཟླ་ ༥ ཚེས་ ༡༥ ཉིན་བསྐྱུར་དུ་འཛིན་བཟུང་བྱས་ཏེ་བཀག་ཉར་འོག་བཞག་ཡོད་པ་དང་། དེ་བཞིན་རྒྱ་རིགས་དམངས་གཙོ་དོན་གཉེར་བ་ཧུའུ་ཅཱ་(Hu Jia)ལགས་ཟླ་འདིའི་ཕྱི་ཚེས་ ༡ ནས་ ༥ བར་པེ་ཅིན་གྱི་རང་ཤག་ནས་སྤྱི་ལེ་ ༣༠༠ ཙམ་གྱི་སར་ཡོད་པའི་ཆིན་ཧང་ཏོ་(Qinhuangdao)རུ་བཀག་ཉར་བྱ་རྒྱུ་ཡིན་པའི་ཉེན་བརྡ་འབྱོར་ཡོད་པ་སོགས། ཟླ་གཅིག་ཙམ་གྱི་སྔོན་ནས་བཟུང་རྒྱ་ནག་གཞུང་གིས་ས་གནས་གང་སར་བཀག་སྡོམ་དོགས་གཟོན་དང་སྤྱི་ཚོགས་དྲ་ལམ་སོགས་སུ་ལྟ་ཞིབ་ནན་པོ་བྱེད་བཞིན་ཡོད་འདུག
ཀླུ་མགོན་ཐར།


text:
ཉེ་ལམ། མཚོ་སྔོན་ཞིང་ཆེན་སྲིད་གཞུང་གསར་འགྱུར་གཞུང་ལས་ཁང་གིས་བཅོས་བསྒྱུར་སྒོ་འབྱེད་བྱས་ཏེ་ལོ་འཁོར་བཞི་བཅུ་ལོན་པའི་གསར་འགྱུར་སྒྲོག་སྤེལ་ཐེངས་དགུ་པ་བསྡུས། ཞིང་ཆེན་དབུལ་སྐྱོར་གསར་སྤེལ་ཅུའུ་ཡི་ཅུས་ཀྲང་གཞོན་པ་ཧྲིན་ཙུང་དབྱི་ཡིས་ལོ་ལྔའི་རིང་ལ་རང་ཞིང་གིས་དབུལ་ཐར་མཁྲེགས་གཏོར་བྱ་བའི་ཐད་བླངས་པའི་འཕེལ་རྒྱས་དང་གྲུབ་འབྲས་སྒྲོག་སྤེལ་བྱས།
མཚམས་སྦྱོར་བྱས་པ་ལྟར་ན། 2013ལོའི་ཚུན་ལ། ཞིང་ཆེན་ཡོངས་སུ་རིམ་བསགས་བྱས་ན་དབུལ་ཕོངས་མི་གྲངས་འབུམ་དགུ་དང་སྟོང་བདུན་ཇེ་ཉུང་དུ་བཏང་། དབུལ་ཕོངས་འབྱུང་ཚད2012ལོའི་བརྒྱ་ཆའི་ཉེར་དྲུག་དང་གྲངས་ཆུང་བཞི་ནས2017ལོའི་ལོ་མཇུག་ཏུ་བརྒྱ་ཆའི་བརྒྱད་དང་གྲངས་ཆུང་གཅིག་ལ་མར་བབས། ཐོག་དང་པོར་གཅིག་གནས་གྲངས་སུ་མར་བབས་པ་རེད། ད་ལྟ། དབུལ་ཕོངས་རྫོང་དྲུག་དབུལ་ཕོངས་ལས་ཐར། དབུལ་ཕོངས་ས་ཁུལ་གྱི་རོང་འབྲོག་མང་ཚོགས་ཀྱིས་བཀོལ་ཆོག་པའི་ཡོང་སྒོ2012ལོའི་སྒོར་སྟོང་ལྔ་དང་སུམ་བརྒྱ་རེ་བཞི་ནས་ཇེ་མང་དུ་སོང་སྟེ2017ལོར་སྒོར་སྟོང་དགུ་དང་བཞི་བརྒྱ་རེ་གཉིས་སུ་སླེབས་ཡོད་ལ། ལོ་རེར་ཆ་སྙོམས་ཀྱིས་བརྒྱ་ཆའི་བཅུ་གཅིག་འཕར་བས། དབུལ་ཐར་མཁྲེགས་གཏོར་ཐད་ཐག་གཅོད་རང་བཞིན་གྱི་འཕེལ་རྒྱས་བྱུང་།
མཁྲེགས་གཏོར་གྱི་ལས་འགན་ལ་རྒྱུན་ཆད་མེད་པར་ཤུགས་བསྣན་ནས། རྩེ་གྲས་འཆར་འགོད་ཉིན་རེར་འཐུས་ཚང་དུ་བཏང་། ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གིས་འགོ་ཁྲིད་གཙོ་བོས“ཚན་གཙོ་གཉིས”ཀྱི་འགན་ཁུར་པ་དང་། ཞིང་ཆེན་རིམ་པའི་འགོ་ཁྲིད་གཞོན་པ་གསུམ་ནི་ཚན་ཆུང་གི་འགོ་འཛིན་གཞོན་པ་ཡིན་པའི་དབུལ་སྐྱོར་གསར་སྤེལ་གྱི་བྱ་བའི་འགོ་ཁྲིད་ཚན་ཆུང་བཙུགས། ཞིང་ཆེན་ཏང་ཨུའི་རྒྱུན་ལས་ཨུ་ཡོན་བརྒྱད་ཀྱིས་གཡུལ་འགྱེད་ས་ཁུལ་གྱི་གཡུལ་འགྱེད་ལ་ལྟ་སྐུལ་བྱེད་པ་རྒྱུན་འཁྱོངས་དང་། ཞིང་ཆེན་རིམ་པའི་འགོ་ཁྲིད་སོ་དགུ་ཡིས་འབྲེལ་གཏུག་བྱེད་སར་ལྟ་སྐུལ་སློབ་སྟོན་བྱས་ཏེ་རིམ་པ་ལྟར་ས་ཁུལ་ལ་ཆ་བསྡེབས་པའི་ལས་འགན་ལམ་ལུགས་རྒྱུན་འཁྱོངས་བྱས། རང་ཞིང་གི་དོན་དངོས་དང་མཐུན་ལ། མཚོ་སྔོན་གྱི་ཁྱད་ཆོས་ལྡན་པའི་དབུལ་ཐར་མཁྲེགས་གཏོར་གྱི་སྲིད་ཇུས་ཀྱི་མ་ལག་གྲུབ་པར་མ་ཟད། ནུས་ལྡན་སྒོས་ཞིང་ཆེན་ཡོངས་ཀྱི་དབུལ་ཐར་མཁྲེགས་གཏོར་གྱི“ཀ་བཞི་གདུང་བརྒྱད”བཙུགས་པ་དང་། སྲིད་ཇུས་མ་ལག་ཕལ་ཆེར་འཐུས་ཚང་དུ་བཏང་།
དབུལ་ཐར་འགན་སྲུང་དངོས་གཉེར་སྟོབས་ལྡན་དུ་བཏང་བ་དང་། མཁྲེགས་གཏོར་གྱི་རྨང་གཞི་ཕྱོགས་ཡོངས་ནས་སྲ་བརྟན་དུ་བཏང་། རང་ཞིང་གིས་རྒྱལ་ཡོངས་སུ་ཆེས་ཐོག་མར་དམངས་སྲིད་ཀྱི་མ་མཐའི་འཚོ་བའི་འགན་སྲུང་དང་དབུལ་སྐྱོར་གྱི་ཚད་གཞི་སྟེ“ཚད་གཉིས་མཉམ་བསྲེས”ཁྱབ་སྤེལ་བྱས། དབུལ་སྐྱོར་མ་དངུལ་རྫོང་དུ་བགོ་བ་དང་། ལས་གཞི་ཞིབ་བཤེར་ཆོག་མཆན་གྱི་དབང་ཆ་རྫོང་རིམ་པར་གནང་བ་ཁྱབ་སྤེལ་བྱས། “གནད་ཕིགས་དབུལ་སྐྱོར་གྱི་དངུལ་རྩའི་ཞབས་ཞུའི་རྒྱུག་ཆེའི་ཁ་པར”སྦྲེལ་བ་དང་། ཐོག་མར་དངུལ་རྩའི་གཙོ་གཉེར་ལས་རིགས་ཀྱི་ལམ་ལུགས་ཁྱབ་སྤེལ་བྱས་ཏེ། གཞི་རིམ་གྱི་ཞང་དང་གྲོང་རྡལ་སུམ་བརྒྱ་དྲུག་ཅུ་ལ་ཆེད་ལས་དང་ཞོར་འགན་ཁུར་པའི་དབུལ་སྐྱོར་ལས་བྱེད་པ་བཀོད་སྒྲིག་བྱས། དེ་དང་ཆབས་ཅིག ལས་གཞི་གཉེར་ཤེས་པ་དང་རྩིས་ཞུ་བྱེད་ཤེས་པ། རོང་འབྲོག་པའི་བྱ་བར་བྱང་ཆ་ཡོད་པའི་མི་སྣ་བཞི་བརྒྱ་སྐོང་འཐེན་བྱས་ཏེ། རིམ་པ་སོ་སོའི་དབུལ་སྐྱོར་མ་ལག་ཏུ་མངག་ནས། སྔ་རྗེས་སུ་སྐོར་གཉིས་བགོས་ནས་ཧྲུའུ་ཅི་དང་པོ་དང་དབུལ་སྐྱོར་སྡེ་བའི་ལས་བྱེད་མི་སྣ་ཁྲི་གཅིག་དང་སྟོང་བཞི་དགུ་བརྒྱ་བདམས་མངག་བྱས་པས། དབུལ་ཐར་མཁྲེགས་གཏོར་གྱི་དཔུང་སྡེའི་ནུས་པ་སྔར་ལས་ཇེ་དྲག་ཏུ་བཏང་།
དབུལ་ཕོངས་མང་ཚོགས་ཀྱི་ཡོང་འབབ་གཏན་འཇགས་ངང་འཕར་བས། རང་ཉིད་ཀྱིས་རང་ཉིད་ཕྱུག་པོར་གཏོང་བའི་ནུས་པ་མཐོར་འདེགས་བྱུང་། ཐོན་ལས་ཀྱི་དབུལ་སྐྱོར་བྱེད་ཤུགས་དང་རྩལ་ནུས་གསོ་སྦྱོང་བྱེད་ཤུགས། སྐྱེ་ཁམས་ཀྱི་དབུལ་སྐྱོར་བྱེད་ཤུགས། ལས་སྐྲུན་ལ་རྒྱབ་སྐྱོར་བྱེད་ཤུགས་བཅས་ཕྱོགས་བཞི་ཇེ་དྲག་ཏུ་བཏང་བ་དང་། ཞིང་ཆེན་ཡོངས་སུ་རིམ་བསགས་བྱས་ན་དབུལ་ཕོངས་རོང་འབྲོག་མང་ཚོགས་མི་ཐེངས་ཁྲི་བདུན་དང་སྟོང་བཞི་གསོ་སྦྱོང་བྱས་པས། བརྒྱ་ཆའི་དྲུག་ཅུའི་ལས་ཞུགས་ཀྱི་ཚད་བརྟན་འཇགས་བྱས། རྫོང་ཉེར་དགུ་རུ་གློག་རྡུལ་ཚོང་དོན་ཞིང་སྡེ་རུ་སྦྲེལ་ཏེ་དཔེ་སྟོན་གྱི་བཟོ་འགོད་ལག་བསྟར་བྱས་པ་དང་། སྡེ་བ་ཉིས་བརྒྱ་དང་བརྒྱད་དུ་ཞིང་སྡེའི་གནས་སྐོར་དབུལ་སྐྱོར་ལས་གཞི་ལག་བསྟར་བྱས་ལ། ཞིང་ཆེན་ཡོངས་སུ་རིམ་བསགས་ཀྱིས་ཉི་གློག་གི་དབུལ་སྐྱོར་ལས་གཞི་ཀྲའོ་ཝ་བདུན་བརྒྱ་ཉི་ཤུ་ལག་བསྟར་བྱས། རིམ་བསགས་ཀྱིས་སྐྱེ་ཁམས་སྤྱི་ཕན་རང་བཞིན་གྱི་དོ་དམ་དང་སྲུང་སྐྱོབ་ལས་གནས་ཁྲི་གཅིག་དང་སྟོང་དྲུག་གསར་སྤེལ་བྱས་པ་དང་། དབུལ་ཕོངས་ཁྱིམ་ཚང་གི་མི་ཁྲི་བཞི་དང་སྟོང་བདུན་བཀོད་སྒྲིག་བྱས། ཁོར་ཡུག་ལེགས་བཅོས་དང་བདེ་སྲུང་དོ་དམ་གྱི་སྤྱི་ཕན་རང་བཞིན་གྱི་དབུལ་སྐྱོར་ལས་རྐང་སྟོང་གཉིས་ལྷག་གསར་སྤེལ་བྱས། ངལ་ལས་ཡོང་འབབ་སྒོར་དུང་ཕྱུར་གཅིག་དང་བྱེ་བ་བདུན་ས་ཡ་བརྒྱད་མངོན་འགྱུར་བྱས་པས། ཆ་སྙོམས་ཀྱིས་མི་རེའི་ཡོང་སྒོ་སྒོར་སྟོང་བཞི་དང་ཉིས་བརྒྱ་ཇེ་མང་དུ་སོང་། ན་གཞོན་ལས་སྐྲུན་མི་སྣ་སྟོང་གཅིག་དང་བརྒྱ་ལྷག་ལ་རོགས་སྐྱོར་བྱས་པ་དང་། དབུལ་བོ་དང་ན་གཞོན་སྟོང་བརྒྱད་དང་བཅུ་བདུན་ལ་ལས་ཞུགས་དང་ཡོང་འབབ་ཇེ་མང་དུ་གཏོང་བའི་སྐུལ་ཁྲིད་བྱས།
ལས་རིགས་ཀྱི་རོགས་སྐྱོར་རྒྱུན་ཆད་མེད་པར་ཇེ་དྲག་ཏུ་བཏང་བ་དང་། དམངས་འཚོའི་མི་འདང་ས་རྒྱུན་ཆད་མེད་པར་ཁ་གསབ་བྱས། ཏང་གི་ཚོགས་ཆེན་ཐེངས་བཅོ་བརྒྱད་པའི་ཚུན་ལ། ཞིང་ཆེན་ཡོངས་ཀྱི་རོང་འབྲོག་ཁྱིམ་ཚང་སུམ་ཆའི་གཉིས་ཀྱི་སྡོད་ཁང་རྩ་བ་ནས་ལེགས་བཅོས་བྱས་ཤིང་། བརྒྱ་ཆའི་དགུ་བཅུའི་ཡན་གྱི་དབུལ་ཕོངས་ཁྱིམ་ཚང་ལ་བདེ་འཇགས་ཀྱི་སྡོད་ཁང་ཡོད་པར་གྱུར། ད་ལྟའི་བར་དུ། རིམ་བསགས་ཀྱིས“ལོ་ལྔའི་འཆར་གཞི་བཅུ་གསུམ”པའི་གནས་སྤོར་ལས་འགན་བརྒྱ་ཆའི་གོ་གཅིག་ཡན་ལེགས་འགྲུབ་བྱས། “སློབ་བྱོལ་ལ་ཚོད་འཛིན་དང་སློབ་ཞུགས་ལ་འགན་སྲུང་བྱེད་པའི”བྱ་བར་སྐུལ་སྤེལ་བྱས་པ་དང་། སློབ་བྱོལ་སློབ་མ་ཁྲི་གཉིས་དང་སྟོང་གསུམ་དྲུག་བརྒྱ་ཡང་བསྐྱར་སློབ་གྲྭར་བསྐྱལ། འོས་འགན་སློབ་གསོ་སྲ་བརྟན་བྱས་ཚད་བརྒྱ་ཆའི་གོ་བཞི་དང་གྲངས་ཆུང་གཉིས་ལ་སླེབས། “དྲུག་ཉུང་བཅུ་ཁེབས”ཀྱི་སྲིད་ཇུས་བྱེད་ཐབས་ལག་བསྟར་བྱས་ཏེ། ནད་ལྕི་བའི་རིགས་གཅིག་བསྡུས་སྨན་བཅོས་བྱེད་ཚད་སྣ་བཅུ་བཞི་ཡིས་ཇེ་མང་དུ་བཏང་ཡོད་པ་དང་། ནད་ལྕི་བའི་རིགས་ཀྱི་སྨན་བཅོས་ཉེན་ཚབ་སྤྲོད་ཚད་སྟོང་ལྔ་ནས་སྟོང་གསུམ་དུ་མར་ཆགས་ཡོད་ལ། “སྐོར་གཅིག་ཅན་གསུམ”གྱི་བདེ་ཐང་དབུལ་སྐྱོར་བྱ་འགུལ་ནན་ཏན་སྒོས་སྤེལ་བས། དབུལ་ཕོངས་མི་གྲངས་སྨན་ཁང་དུ་ཞག་སྡོད་བྱེད་སྐབས་རང་སྤྲོད་མ་དངུལ་གྱི་བསྡུར་ཚད་ཆ་སྙོམས་ཀྱིས་བརྒྱ་ཆའི་དྲུག་ཏུ་མར་ཆགས་ཡོད། དེ་དང་ཆབས་ཅིག ལས་རིགས་དང་སྡེ་ཁག་སོ་སོའི་བསྡོམས་པས་ལས་རིགས་དབུལ་སྐྱོར་ཐད་མ་དངུལ་སྒོར་དུང་ཕྱུར་བརྒྱ་དང་ང་བདུན་དང་བྱེ་བ་བདུན་བཏང་ནས། ལས་རིགས་བཅུའི་དབུལ་སྐྱོར་ཆེད་གཉེར་བྱ་སྤྱོད་གཏིང་ཟབ་སྒོས་ལག་བསྟར་བྱས་པ་དང་། ནུས་ཤུགས་ཡོད་དགུས་རྨང་གཞིའི་སྒྲིག་ཆས་དང་སྤྱི་བའི་ཞབས་ཞུའི་མངའ་ཁོངས་ཀྱི་མི་འདང་སར་ཁ་གསབ་བྱས།
དབུལ་སྐྱོར་གྱི་འདུ་ཤེས་མིའི་སེམས་སུ་འཇགས་པར་བྱས་པ་དང་། མཁྲེགས་གཏོར་གྱི་ནུས་ཤུགས་མཉམ་འདོན་བྱེད་ཤུགས་སྔར་ལས་གཅིག་ཏུ་སྒྲིལ། རིམ་པ་སོ་སོའི་ལས་བྱེད་པའི་འབྲེལ་གཏུག་བྱེད་ས་དང་། གནས་ས་གཏན་འཁེལ། ཁ་གཏད་རོགས་སྐྱོར། “སྦྲེལ་བ་གཅིག་དང་རོགས་སྐྱོར་གཉིས་བཅོས་སྐྱོང་གསུམ”སོགས་ཀྱི་བྱ་བའི་ནང་རྐྱེན་བཙུགས་ཏེ་དབུལ་སྐྱོར་བྱས། ཏང་ཡོན་ལས་བྱེད་པ་འབུམ་གཅིག་དང་སྟོང་དགུ་ཡིས་དབུལ་ཕོངས་ཁྱིམ་ཚང་འབུམ་གཅིག་དང་ཁྲི་དྲུག་ལ་ཁ་གཏད་རོགས་སྐྱོར་བྱས་པ་དང་། ཀྲུང་དབྱང་གི་གནས་གཏན་འཁེལ་བྱས་པའི་དབུལ་སྐྱོར་ལས་ཁུངས་བཅུ་གསུམ་དང་། ཞིང་ཆེན་དང་གྲོང་ཁྱེར། རྫོང་བཅས་ཀྱི་གནས་གཏན་འཁེལ་བྱས་པའི་དབུལ་སྐྱོར་ལས་ཁུངས་སྟོང་གཉིས་དང་ལྔ་བརྒྱ་ཡིས་སྡེ་བ་སྟོང་གཅིག་དང་བརྒྱད་བརྒྱ་ཉེར་བཞི་ལ་ཁ་གཏད་རོགས་སྐྱོར་བྱས། དམངས་གཉེར་ཁེ་ལས་བཞི་བརྒྱ་ཉེར་བརྒྱད་ཀྱིས་དབུལ་ཕོངས་སྡེ་བ་ལྔ་བརྒྱ་དོན་བདུན་ལ་ཁ་གཏད་རོགས་སྐྱོར་གྱི་འབྲེལ་བ་བཙུགས་ཤིང་། བསྡོམས་པས་རོགས་སྐྱོར་མ་དངུལ་སྒོར་དུང་ཕྱུར་བཅུ་བཞི་དང་བྱེ་བ་ལྔ་བཏང་། དེ་དང་ཆབས་ཅིག ཁ་གཏད་རོགས་སྐྱོར་གྱི་བྱ་བར་ནན་ཏན་སྒོས་ཡར་སྐུལ་བྱས་ཏེ། རྒྱལ་སྤྱིའི་ཞིང་ལས་འཕེལ་རྒྱས་ཀྱི་ཐེབས་རྩའི་དངུལ་བུན་སྒོར་དུང་ཕྱུར་བདུན་དང་བྱེ་བ་གཅིག་ས་ཡ་གསུམ་བརྩོན་ལེན་བྱས་ནས། མཚོ་སྔོན་གྱི་ལིག་ཕན་རི་བོའི་དབུལ་སྐྱོར་གསར་སྤེལ་ལས་གཞི་མགོ་བརྩམས་ཏེ་ལག་བསྟར་བྱས་པ་དང་། དབུལ་ཕོངས་མི་གྲངས་འབུམ་གཅིག་དང་ཁྲི་གཉིས་སྟོང་བརྒྱད་ལ་ཕན་ཁེ་ཐོབ།
ས་ཁོངས་ཀྱི་དབུལ་སྐྱོར་གྲུབ་འབྲས་མངོན་གསལ་ཡིན་པ་དང་། མཁྲེགས་གཏོར་གཏིང་ཟབ་བྱེད་པར་སྐུལ་སྤེལ་ཆེན་པོ་བྱས། ནུས་ཤུགས་ཡོད་དགུས་རང་ཞིང་གི་རིགས་མི་འདྲ་བའི་ས་ཁུལ་གྱི་དབུལ་སྐྱོར་གསར་སྤེལ་གྱི་དོན་དངོས་ལ་དམིགས་ཏེ། “ཆེས་དབུལ་བའི་ས་ཁུལ་ལ་དམིགས་པ་དང་། ཆེས་དབུལ་བའི་མང་ཚོགས་ལ་རོགས་སྐྱོར་བྱེད་པ། ཆེས་ཁ་ཚ་དགོས་གཏུག་གི་གནད་དོན་ཐག་གཅོད་པ”ཡི་བསམ་ཕྱོགས་ལྟར། སྔ་རྗེས་སུ་མཚོ་སྔོན། ཀན་སུའུ་དང་སི་ཁྲོན་བཅས་ཀྱི་འབྲེལ་མཚམས་ས་ཁུལ་དང་། མཚོ་བྱང་བོད་རིགས་རང་སྐྱོང་ཁུལ་གྱི་འབྲོག་ཁུལ་ཞིང་ལས་རུ་ཁག་དང་། ཐུན་ཏེ་རྫོང་། ཞིན་ཧེ་རྫོང་གི་ལྷོ་རྒྱུད་ཀྱི་དམིགས་བསལ་ཞང་གསུམ་བཅས་སུ་དབུལ་སྐྱོར་མཁྲེགས་གཏོར་གྱི་བྱ་བ་སྤེལ།
ལོ་ཙཱ་བ། ཤ་བོ་རིན་མཚོ།


text:
ངོ་སྤྲོད་གནད་བསྡུས།
ནོར་ནག་མོ་བརྒྱ་ཡི་བུ་མོ། །ལུག་ཚེ་དཀར་བརྒྱ་ཡི་ཚ་མོ། །འབབ་ས་མ་རྙེད་སྤང་ལ་བབས། །ཁེན་ས་མ་རྙེད་ནགས་ལ་ཁེན། །
སྦྲ་ནག་གི་ངོ་སྤྲོད།
༡ སྦྲ་ནག་གི་བྱུང་བ།
སྦྲ་ནག་ནི་བོད་རོང་འབྲོག་གཉིས་སུ་ཕྱེ་བའི་འབྲོག་པ་གཏན་སྡོད་བྱ་ས་ཡིན་ལ། སྦྲ་ནག་གསར་དུ་གཏོད་པ་བོ་དང༌། སྦྲ་ནག་གསར་དུ་གཏོད་པའི་དུས་སོགས་སྔོན་དུ་བཤད་མྱོང་མཁན་མེད་ལ། མ་འོངས་པར་བཤད་ཀྱང་མི་སྲིད། དེ་ཅིའི་ཕྱིར་ཞེ་ན། སྦྲ་ནག་ནི་དེང་སྐབས་མི་གང་ཞིག་གིས་གསར་གཏོད་བྱས་པའི་འཕྲུལ་ཆས་འདྲ་བ་མ་ཡིན་པར། བོད་མི་གང་མང་ཞིག་གི་བློ་སྟོབས་ལས་སྦྲ་ནག་གི་ལེགས་ཆ་རེ་རེ་བྱུང་བ་ལས་གྲུབ་པ་ཡིན། དེ་གང་གིས་ཤེས་ཟེར་ན། བོད་ཁུལ་གྱི་ཕྱོགས་སོ་སོའི་སྦྲ་ནག་ལ་ཅུང་མི་འདྲ་བའི་ཆ་ཡོད་པའི་ཕྱིར་རོ། ། བོད་མི་ཐོག་མར་བྱུང་བའི་དུས་རིམ་ངོས་འཛིན་མི་ཐུབ་པ་བཞིན་དུ་སྦྲ་ནག་བྱུང་བའི་དུས་ཀྱང་ངོས་འཛིན་མི་ཐུབ་བོ། །
དུས་ནམ་ཞིག་ལ་བོད་མི་བྱུང་བ་ནས། འཚོ་ཐབས་ཀྱི་ཕྱོགས་སུ་བློ་ཁ་རིམ་གྱིས་རྒྱས་ནས་འདུག་སའང་རོང་བས་ཞིང་བཏབ་ནས་དུས་བཞིར་གནས་གཅིག་ཏུ་བསྡད་ཆོག་པས་ཁང་བ་ལས་ནས་བསྡད་པ་དང༌། འབྲོག་པ་ཕྱུགས་ཀྱི་ཆེད་དུ་དུས་བཞིར་རྩྭ་ཆུ་གང་བཟང་དུ་གནས་སྤར་དགོས་པས་ན། སྒོ་ཕྱུགས་ལས་བྱུང་བའི་སྤུ་རིགས་གྱིས་ཐོན་བསྐྱེད་བྱས་པའི་སྦྲ་ནག་ཕྱོགས་གང་ཅིའི་ཐད་ནས་ཧ་ཅང་གི་སྟབས་བདེ་ཡིན་པས་འབྲོག་པའི་འདུག་ཁྱིམ་ལ་སྦྲ་ནག་གཏན་ཁེལ་བྱས་པ་ཡིན་འདུག
འབྲོག་པའི་སྦྲ་ནག་ནི་རུས་སྦལ་དང་འདྲ་ལ་དེའི་སྟེང་སྨེ་བ་དགུ་དང་སྤར་ཁ་བརྒྱད། ཡང་ན་རྒྱུ་སྐར་ཉེར་བརྒྱད་ཚང་བས་ས་གནོན་གྱི་མཆོག་ཏུ་གྲགས། སྦྲ་འབུབས་སྐབས་སུ་སྦྲ་ཡི་སྒོ་ལྷོ་རུ་སྐོར་སྲོལ་ཡོད་ལ། སྦྲ་སྒོ་ལྷོ་རུ་བསྐོར་བའི་རྒྱུ་མཚན་ནི། ལྷོ་ནོར་རྒྱས་ཀྱི་གྲོགས་སྒོ་ཞེས་བརྗོད་སྲོལ་ཡོད། ཐབ་ཀྱི་སྒོ་ཤར་དང་ནུབ་ཏུ་བསྐོར་ལ། ཤར་ནི་ཤར་གྱི་གྲོགས་ལམ་ཞེས་ཕྱི་ཡུལ་གྱི་གྲོགས་ནང་དུ་འབྱུང༌ཞིང་། ནུབ་ནི་མི་གཡང་དང་ནོར་གཡང་གི་གནས་གཞི་ཡིན་པར་བཤད།
ནང་མི་ཚང་མ་སྦྲའི་ནང་དུ་འདུས་པའི་ཚེ་གུང་བསང་ཞེས་བྱ་བའི་སྦྲའི་གུང་ཡོངས་རྫོགས་འབྱེད་ཅིང༌། ཐབ་ཏུ་བསང་ཤིང་གང་འཛོམས་ཀྱིས་བསང་མཆོད་འབུལ། བསང་དུད་ལས་དགེ་བའི་ལྟས་བརྟག་སྲོལ་ཡོད། ཁང་བའང་ལོ་རེ་བཞིན་ཇེ་བཟང་ཇེ་ལེགས་སུ་འགྲོ་ཡིན་ཡོད་པ་ནང་བཞིན་སྦྲ་ནག་ཀྱང་ཐོག་མར་བྱུང་བ་ལས་ཇེ་བཟང་ཇེ་ལེགས་སུ་སོང་བ་ཡིན་པ་སྙོན་དུ་མེད་དོ། །དེས་ན་སྦྲ་ནག་ནི་དུས་ནམ་ཞིག་ལ་གསར་བཏོད་པ་སུ་ཞིག་གིས་གསར་བཏོད་བྱས་པ་མ་ཡིན་པར། བོད་འབྲོག་དམངས་ཀྱིས་བློ་གྲོས་ལས་རིམ་གྱིས་མེད་པ་ནས་ཡོད་པ་དང༌། ཡོད་པ་ལས་ཇེ་ལེགས་སུ་གྱུར་པ་ཞིག་གོ །
༢ སྦྲ་ནག་གི་གྲུབ་ཆ།
༡ སྦྲ་ནག་གི་གྲུབ་ཆ་སྤྱིར་བཤད་པ། སྤྱིར་སྦྲ་ནག་གི་གྲུབ་ཆ་ནི་བོད་ཀྱི་གབ་ཚིག་ཏུ། ནོར་ནག་མོ་བརྒྱ་ཡི་བུ་མོ། ལུག་ཚེ་དཀར་བརྒྱ་ཡི་ཚ་མོ། འབབ་ས་མ་རྙེད་སྤང་ལ་བབས། ཁེན་ས་མ་རྙེད་ནགས་ལ་ཁེན། ཞེས་པ་ལྟར་དུ། རེ་ལྡེ་དང་ཐག་པ། ཀྭ་ཕུར་གྱིས་གྲུབ་པ་ཡིན། རེ་ལྡེ་ནི། རྩིད་ཁུལ་གྱིས་གྲུབ་པ་ཡིན་ལ། རྩིད་ཁུལ་ནོར་ནག་ལས་བྱུང་བ་ཡིན། ཐ་གུ་ཕལ་ཆེར་ལུག་བལ་ལས་གྲུབ་པ་ཡིན་པ། ཀ་བ་དང་ཕུར་བ་ནགས་ལས་བླངས་པ་ཡིན་པའི་རྒྱུ་མཚན་གྱིས་གོང་གི་གབ་ཚིག་འདི་ནི་སྦྲ་ནག་གི་གྲུབ་ཆ་སྤྱི་བསྡོམས་ཤིག་ཡིན་ནོ། །༢ སྦྲ་ནག་གི་གྲུབ་ཆ་བྱེ་བྲག་ཏུ་བཤད་ན། སྦྲ་ནག་གཙོ་བོ་རེ་ལྡེ་ཡིས་གྲུབ་པ་ཡིན། རེ་ལྡེ་ལ་རྒྱུ་སྤུན་གཉིས་སུ་ཕྱེ་བའི་རྒྱུ་ནི་རྩིད་པ་ཡིན་ལ་སྤུན་ནི་ཁུ་ལུ་ཡིན། སྦྲའི་ཁ་ཚུབ་དང་འདབས་ཀ་ས་འཐག་ཡིན་ལ། ས་འཐག་ནི་ལུག་བལ་ལས་གྲུབ་པ་ཡིན། ཐ་གུ་ལ་ངོ་ཐིག་དང་ཐུར་ཐིག ཐད་ཐིག ས་འདོགས། ཆོན་ཐག་སོགས་ཡོད་ལ་ཕལ་ཆེར་ལུག་བལ་ལས་གྲུབ་པ་ཡིན། ནོར་རྩིད་དང་ཀོ་བ་ལས་གྲུབ་པའང་ཡོད། ཀ་བ་ལ་སྤྱིར་ནང་ཀྭ་དང་ཕྱི་ཀྭ་གཉིས་སུ་དབྱེར་ཡོད་པ་མ་ཟད། དེ་གཉིས་ལ་བྱེ་བྲག་གི་མིང་རེ་ཡོད་ཀྱང་འདིར་རེ་རེ་བཞིན་མ་བྲིས། ཕུར་བ་དང་ཆ་རུ་ལ་བྱེ་བྲག་གི་དབྱེ་བ་མེད་པར་བཤད།
༣ སྦྲ་ནག་གི་མཚོན་དོན།
སྦྲ་ནག་གི་མཚོན་དོན་ནི། སྦྲ་ནག་གི་དབྱིབས་ནི་རུས་སྦལ་གྱི་དབྱིབས་ཀྱི་མཚོན་དོན་ཡིན་པར་རྒན་པོ་དག་གིས་བཤད་ལ། འབྲོག་པས་ཕྱུགས་ཟོག་འཚོས་ནས་ས་གཉན་ས་བཙན་ས་གང་དུ་འགྲོ་དགོས་པས། རུས་སྦལ་ལ་ས་ཆུས་མི་ཚུགས་པས་བཤད་རྒྱུན་ཡོད་པས་འབྲོག་པས་ཀྱང་རང་གི་བདེ་ཐང་གི་ཆེད་སྦྲ་ནག་གི་དབྱིབས་རུས་སྦལ་གྱི་དབྱིབས་ལྟར་བཅོས་པར་བཤད། ནང་ཀྭ་བརྒྱད་ཡོད་ལ་དེ་ནི་སྤར་ཁ་བརྒྱད་ཀྱི་མཚོན་དོན་ཡིན་པ་དང༌། ཕྱི་ཀྭ་དགུ་ཡོད་ལ་དེ་ནི་སྨེ་བ་དགུའི་མཚོན་དོན་ཡིན་པར་བཤད། སྤྱིར་བཟུང་བ་ལ་ཕོ་གཟུང་བཅུ་དྲུག་དང་མོ་བཟུང་བཅུ་དྲུག་སྟེ་བཟུང་བ་སོ་གཉིས་ལས། མཁའ་བཟུང་དང་ཕུག་བཟུང་བཞི་ཕུད་པའི་བཟུང་བ་ཉེར་བརྒྱད་ཀྱིས་རྒྱུ་སྐར་ཉེར་བརྒྱད་མཚོན་པར་བཤད་པ་དང༌། ངོ་ཐིག་བཅུ་གཉིས་ཀྱིས་ལོ་འགྲས་བཅུ་གཉིས་མཚོན་པར་བཤད། སྲིད་པ་ཧེའི་ཕྱག་རྒྱ་ཞེས་པའི་རི་མོ་མཚོན་ལྡན་མ་ཞིག་ཡོད་པའི་སྟེང་དུ་རུས་སྦལ་ཞིག་གི་གཟུགས་གན་རྐྱལ་གྱི་ལྟེ་བར་སྨེ་བ་དགུ། དེ་ནས་ཕྱི་རིམ་གྱི་མཐའ་སྐོར་དུ་སྤར་ཁ་བརྒྱད། ལོ་འགྲས་བཅུ་གཉིས། རྒྱུ་སྐར་ཉེར་བརྒྱད་སོགས་ཀྱི་རི་མོ་ཡོད་པ་དང༌། རྒན་པོ་དག་གི་བཤད་རྒྱུན་དུ་བོད་ཀྱི་སྦྲ་ནག་གི་སྟེང་དུའང་སྲིད་པ་ཧེའི་ཕྱག་རྒྱའི་སྟེང་གི་ནག་རྩིས་ཀྱི་སྐོར་གྱི་རི་མོ་མང་བོ་ཞིག་གི་མཚོན་དོན་ཡོད་པར་གཞིགས་ན་བོད་ཀྱི་སྦྲ་ནག་ནི་ནག་རྩིས་ཀྱི་རིག་པའི་གཞུང་ལུགས་ཤིག་དང་འབྲེལ་བ་དམ་ཟབ་ཡོད་པར་འདོད་ཀྱང་། ཤེས་མེད་ཅོལ་ཆུང་ཁོ་བོ་ལྟ་བུས་འོལ་ཚོད་ཀྱི་གཏམ་བཤད་མ་ནུས་པས་འདི་ཙམ་གྱིས་བཞག་གོ །
༤ སྦྲ་ནག་གི་དགེ་མཚན།
སྦྲ་ནག་གི་དགེ་མཚན་ནི། ༡ རྒྱུ་ཆའི་སྐོར་ནས་སྟབས་བདེ་བ། སྦྲ་ནག་གི་རྒྱུ་ཆ་ཕྱོགས་གཞན་ནས་ལག་ལ་ཡོང་མི་ཡོང་གིས་བཙལ་མི་དགོས་པར། འབྲོག་པ་རང་གི་སྒོ་ཕྱུགས་ལས་ཐོན་གྱི་ཡོད་པས་སྟབས་བདེ་བོ་ཡིན་པ། ༢ རུ་བ་སྤོར་བའི་ཆ་ནས་སྟབས་བདེ་བ། འབྲོག་པ་ནམ་ཟླ་དང་བསྟུན་ནས་དབྱར་དགུན་སྟོན་དཔྱིད་སོགས་དུས་བཞིར་རུ་བ་སྤོར་དགོས་པས། སྦྲ་ནག་གི་གཡས་ཁྱིམ་དང་གཡོན་ཁྱིམ་སོ་སོར་བཀར་ནས་གཡག་ལ་ཁལ་བཀལ་ནས་སོང་ན་ཤིན་ཏུ་སྟབས་བདེ་ཡིན། ༣ ཁ་དོག་གི་ཆ་ནས་དགེ་མཚན་ཆེ་བ། སྦྲ་ནག་གི་ཁ་དོག་ནག་པོ་ཡིན་པས་དགུན་ཁར་ཉི་འོད་ཀྱིས་དྲོད་འཛིན་པ་དང༌། དབྱར་ཁར་ཧ་ཅང་གི་བསིལ་བའི་རང་བཞིན་ལྡན། ལྷག་པར་དུ་དབྱར་ཁར་འབྲོག་པར་དཀར་ཆུ་སྟེ་འོ་ཞོ་མང་བའི་དུས་ཡིན་པས། ཉི་འོད་ཀྱིས་འོ་ཞོ་མི་ངར་བའི་ཁྱད་ཆོས་ལྡན། ༤ ས་ཡོམ་གྱིས་གནོན་པ་བསྐྱལ་མི་ཐུབ་པ། ས་ཡོམ་བྱུང་ཚེ་ཁང་བརྩེགས་བཞིན་འཇིགས་སྐྲག་སྐྱེ་མི་དགོས་པར། དལ་དལ་ལྷོད་ལྷོད་ཀྱིས་བསྡད་ན་ཆོག ས་ཡོམ་གྱིས་སྦྲ་ནག་ལ་གནོད་པ་སྤུ་ཙམ་ཡང་མི་ཐུབ་བོ། །མ་ཟད་སྦྲ་ནག་ནི་རླུང་ཁར་མི་ཐུབ་པ་མེད་པ་དང༌། ཆར་ཆུས་སྦངས་ནས་ལེན་རྒྱུ་མེད་པ་ཞིག་ཀྱང་བཅའ་མི་ཐུབ་པའི་དགེ་མཚན་ཆེན་པོ་ལྡན་ནོ། །
༥ སྦྲ་ནག་གི་མིང་ཚིག
སྦྲ་ནག་གི་སྐོར་གྱི་མིང་ཚིག་ནི། སྦྲ། རེ་ལྡེ། ཐ་གུ། ཆ་རུ། རྩི་ཐག རྩི་སྐུད། བལ་ཐག བལ་སྐུད། ཀོ་ཆོན། ཀ་བ། ཕུར་བ། སྦྲ་སྒོ། སྦྲ་རྒྱབ། སྦྲ་ཀླད། སྦྲ་མཁལ། སྦྲ་སྣ། སྦྲ་ཞེང་། སྦྲ་འདབས། ཁ་ཚུབ། ངོ་ཐིག མཁལ་ཐིག ཐུར་ཐིག གྲུ་ཐིག འདབས་ཐིག བཟུང་ང་། ཕོ་བཟུང་། མོ་བཟུང་། ནང་ཀྭ ཟུར་ཀྭ ཕྱི་ཀྭ ཆོན་ཐག ཕུགས་ཆོན། སྒོ་ཆོན། དཀྱིལ་ཆོན། གྲུ་ཆོན། ཧྲག་ཕྱར། ས་འདོགས་བཅས་སོ། །༼ཧི་མ་ལའི་རིག་མཛོད་ནང་ཁུལ་མི་སྣ་ཟླ་བ་འོད་ཟེར་གྱིས།༽
སྦྲ་ནག་གི་ལོ་རྒྱུས།
སྦྲ་ནག་གི་ལོ་རྒྱུས་བཤད་སྐབས། སྔོན་མ་སྔོན་མའི་ཡ་ཐོག་བོན་དབང་དུ་བྱས་པའི་ལོ་རྒྱུས་སློག་དགོས་པས་དཀའ་བར་སྣང་སྟེ། དེ་ནི་ད་ལྟ་ངག་ཐོག་མ་གཏོགས་ཡིག་ཐོག་ཆ་ཚང་ཞིག་མེད་རྐྱེན་གདོད་མའི་ཡིག་ཆ་གཤིབ་རེས་ཀྱིས་བཤད་མི་བྲའོ། །དེས་ན་ཕྱིས་བྱུང་ཡིག་ཆ་རུ་གཞིག་ན་སྦྲ་ནག་དང་འབྲེལ་ཡོད་ཀྱི་ལོ་རྒྱུས་འགའ་ཞིག་རྙེད་ཐུབ་སྟེ། དཔེར་ན།དགེ་ཆོས་ཀྱི༼དེབ་ཐེར་དཀར་བོ༽ནང་དུ།༼སྔོན་བོད་ཀྱི་དམག་རྣམས་སྦྲ་ནག་ཕུབ་ནས་འགྲོ་བ༽ཞེས་དང་།༼བཀའ་ཐང་སྡེ་ལྔ༽རུ། ༼བོད་ཀྱི་དམག་དཔུང་སྦྲ་ནག་ཕུབ་ནས་ནི༽ཞེས་པ་སོགས་ཀྱིས་བོད་བཙནཔོའི་སྐབས་ནས་བཟུང་དར་འདུག་པ་ཞིག་ཏུ་ཤེས་སོ། །དེར་བལྟས་ན་སྦྲ་ནག་ནི་ཡ་ཐོག་གདོད་མའི་འཚོ་བའི་ནང་བྱུང་བ་ཞིག་ཡིན་པ་འང་བཙན་པོའི་སྐབས་དར་ཁྱབ་ཆེ་བ་འདིས་སྟོན་ཐུབ། རྒྱུ་མཚན་ཞིག་ལོས་ཡོད་དེ། སྤྱིར་བཏང་བྱ་དངོས་ཤིག་བྱུང་བ་དང་དར་བའི་བར་དེར་ཉུང་མཐའ་ཡང་ལོ་ངོ་བཅུ་ཕྲག་ཁ་ཤས་ཤིག་དགོས་ཏེ། སྦྲ་ནག་བོད་ཁམས་ཡོངས་སུ་དར་ཁྱབ་དུ་འགྲོ་དགོས་ན་ལྷག་ཏུ་ལོ་མང་བོ་ཞིག་དགོས་པ་གདོན་མི་ཟ། སྐབས་དེའི་གནས་ཚུལ་ལ་བསམ་ན་ཡང་། བརྡ་འཕྲིན་དེང་དུས་བཞིན་སྟབས་མི་བདེ་བ། འགྲིམ་འགྲུལ་ཡོ་ཆས་སྔོན་ཐོན་མིན་པ། བོད་ཀྱི་རུ་ཁྱིམ་དག་རང་རང་ཡུལ་ལུང་དུ་སྡོདཔ། མདོར་ན་བླ་ནས་འབངས་ཀྱི་བར་དུ་བཀའ་རྒྱ་ཞིག་འཁྲོལ་དགོས་པའི་དབང་དུ་བཏང་ནའང་ལོ་ཕྱེད་ཙམ་འགོར་འགྲོ་བ་སོགས་ཀྱི་རྒྱུ་རྐྱེན་ལ་ལྟོས་ན་ཧ་ལམ་བྱུང་སྔ་བ་དར་འཕྱི་བའི་གནས་ཚུལ་དེ་སོམ་ཉི་བྲལ་བའི་ངང་འཆར་ཐུབ་བོ། །གཞན་ཡང་མཁས་དབང་དམུ་དགེའི༼ལོ་རྒྱུས་ཀུན་དགའི་ལེ་ལོང༽དུ་མཛངས་བློན་སོ་སོའི་མཛངས་པའི་ལས་བཤད་སྐབས།༼གཉིས་པ་ལྷ་བུ་མགོ་དཀར་ཏེ། །ཨེ་ཤོ་ལེགས་ཀྱི་བློན་པོ་བྱས། །མཛངས་ལས་ཞིང་ལ་དོར་ཁ་བརྩིས། །འབྲོག་ལ་ཐུལ་བརྩིས༽ཞེས་གསུངས་ཏེ་ལྷ་བུ་མགོ་དཀར་གྱིས་ནོར་ལུག་གི་ཐོན་བསྐྱེད་ཇེ་རྒྱས་སུ་བཏང་ནས་སྐུད་འཁེལ་དང་རུ་དབྱར་དགུན་བརྗེས་པ་སོགས་གང་ལ་གང་འཚམ་དེ་རྟོགས་ཤིང་། མ་ཟད་ནོར་ནག་གི་རིད་པའི་ཐོན་སྐྱེད་ལས་བཟོས་པའི་སྦྲ་ནག་ལ་རུ་སྤོར་བདེ་བ་སོགས་ཀྱི་ཁྱད་ཆོས་འདུག་པས། སྐབས་དེའི་དམག་འབངས་གཉིས་ནས་བེད་སྤྱོད་རྒྱ་ཆེན་པོ་གཏོང་གི་ཡོད་ཚུལ་བརྗོད་ཡོད། དེ་ནི་ཧ་ལམ་སྤྱི་ལོའི་དུས་རབས་དང་བོ་ཙམ་ལ་བྱུང་། དེས་ན་སྦྲ་ནག་འདི་དར་ཁྱབ་ཆེ་དུས་ཀྱང་སྤྱི་ལོའི་དུས་དང་བོའི་ནང་དེར་ཡིན་ཞིང་། སྦྲ་ནག་ཐོག་མ་བྱུང་བའི་དུས་ཚིགས་དེ་ནི་སྤྱི་ལོ་སྔོན་གྱི་རྒྱལ་ཕྲན་སིལ་མའི་སྐབས་ཤིག་མིན་ནམ་སྙམ། སྐབས་དེར་རུ་སྤོར་རེས་ཀྱི་ཆས་ཀ་ལན་མང་དུ་བྱེད་དགོས་པས། དུས་སྐབས་དེའི་ཁོར་ཡུག་དང་འཚོ་བའི་ཤུགས་རྐྱེན་གྱིས་མི་རྣམས་ལ་འདི་ལྟ་བུའི་རང་རང་གི་འདུག་གནས་གསར་བ་ཞིག་བསྐྲུན་དུ་བཅུག་པ་ལོས་ཡིན་སྙམ་མོད། ལོ་ཚིགས་འདི་དང་གན་ཞེས་སུས་ཀྱང་ཁ་ཚོན་གཅད་ཐུབ་མེད་པས། སྦྲ་ནག་གི་བོད་ཀྱི་གནའ་བོའི་དུས་ནས་བཟུང་ཡོད་པར་འདོད་དོ། །༼བོད་ཀྱི་སློབ་འབྲིང་དྲ་བ་ལས་བཏུས།༽
སྦྲ་ནག་གི་བྱུང་འཕེལ།
སྦྲ་ནག་གི་བྱུང་འཕེལ་ཞེས་པ་ནི་ཚུལ་ཇི་ལྟ་བུའི་སྒོ་ནས་བྱུང་བ་དང་ཕྱིས་ཇི་ལྟར་དར་བའམ་འཕེལ་བའི་སྐོར་བཤད་པ་ལ་ཟེར་བ་འདྲ་ལ་དེ་དམིགས་བསལ་གྱིས་འབྱེད་པ་རེད་མ་གཏོགས་སྤྱིར་བཏང་དུ་བྱུང་འཕེལ་དང་ལོ་རྒྱུས་གཉིས་ཕལ་ཅེར་མཚུངས། དང་བོ་ལ་བོད་རང་གི་ཡབ་མེས་གོང་མ་ཚོའི་བློ་གྲོས་ལ་བརྟེན་ནས་ནོར་ནག་གི་རྩིད་པ་ལས་བྱས་པའི་འདུག་གནས་ཤིག་བཟོས་པ་དེ་ལ་སྦྲ་ནག་ཟེར། དེ་ལ་དཀར་བོ་དང་ནག་པོ་གཉིས་ཡོད་པར་བཤད་དེ།༼ཇོ་བོ་རྗེའི་གདུང་རབས༽ནང་སྦྲ་དཀར་ནག་གི་ལོ་རྒྱུས་ཅུང་རྒྱས་པ་ཞིག་འཁོད་འདུག དེ་གཉིས་ལས་ནག་པོ་དེ་མདོ་ཁམས་ཕྱོགས་སུ་དར་ཞིང་། སྦྲ་རོག་རོག་ཅན་གྱི་ཁྲི་སྡེ་ཟེར་སྲོལ་ཀྱང་དེའི་རྐྱེན་པས་རེད་འདོད། དཀར་བོ་དེ་ཕལ་ཆེར་མངའ་རིས་ཞང་ཞུང་ཕྱོགས་སུ་དར་ཞིང་། སྔོན་དུས་གུར་དཀར་ཟེར་བའི་གཏམ་གོ་རྒྱུ་འདུག་པ་དེ་ཡང་སྦྲ་དཀར་བོ་ལ་གོ་དགོས་སྙམ།
ཡང་མདོ་སྨད་ཀྱི་ཕྱོགས་ལ་ལར་རོང་བོ་སྦྲ་དཀར་ནག་ཅེས་པའི་ཚོ་སྡེ་འགའ་ད་ལྟའང་གནས་པ་དེ་ཡང་མངའ་རིས་སམ་ཞང་ཞུང་སྦྲ་དཀར་གྱི་ཁོངས་གཏོགས་ཨེ་ཡིན་བསམ། འདིར་སྦྲ་ནག་དམིགས་སུ་འཆད་པ་ཡིན་པས་དཀར་བོ་དེ་བསྐྱུར། ནག་པོ་ལ་ཡོངས་གྲགས་སུ་ཆེ་ཆུང་རབ་འབྲིང་གཉིས་སུ་བཤད། གོང་དུ་སྨྲས་པ་ནང་བཞིན་མང་ཆེ་ཤོས་དེ་བོད་ཀྱི་རུ་བའམ་དམག་དཔུང་ཚོས་བེད་སྤྱད་ཅིང་ཕྱིས་སུ་དམངས་ལ་ཁྱབ་པ་ཡིན། དེ་ལྟ་བུའི་སྦྲ་ནག་གི་རྒྱུ་ཆ་ནོར་རྩིད་ཡིན་ཞིང་། ཚུགས་ཀ་དང་རྣམ་པ་ནི་རུས་སྦལ་གྱི་གཟུགས་སམ། གཏན་ཚིགས་ཀྱིས་བརྗོད་ནས་དགྲ་དགུ་ཐུབ་ཀྱི་ཕྱག་རྒྱ་ལྟར་དུ་བཟོས་ཡོད་ལ་འབྱུང་བཞིས་མི་གནོད་པའི་ཁྱད་ཆོས་ཚང་། གཞན་ཡང་༼རྗེ་མི་ལའི་མགུར་འབུམ༽དུ༼ཐུབ་བཅུའི་ཕྱག་རྒྱ་ཆེན་མོའི་རྣམ་པ་ལྟར་བྱས༽ཡོད་ཚུལ་ཏེ། ཆོན་ཐག་བཞིས་ལྟ་བ་བཀར་བཏགས་ཀྱི་ཕྱག་རྒྱ་བཞི་མཚོན་ཞིང་གྲུ་ཐིག་ལ་སོགས་བཅུ་གཉིས་ཀྱིས་བསྟན་མ་བཅུ་གཉིས་མཚོན་པ་བཅས་སུ་གསུངས་ཏེ་ཆོས་ལུགས་དང་འབྲེལ་བའི་བཤད་སྲོལ་ཀྱང་ཡོད་འདུག གང་ལྟར་ཕྱིས་ཀྱི་འཇོན་མི་གང་མང་ཞིག་གིས་འདིར་བཅོས་བསྒྱུར་དང་ཁྱད་ཆོས་གང་ལེགས་བསྣན་ཏེ་མདོ་དབུས་མཐོ་སྒང་གི་མཁའ་དབུགས་དང་ཁོར་ཡུག་ཀུན་པོར་འཚམ་པའི་སྡོད་ཁང་སྦྲ་ནག་འདི་ད་ལྟའི་བར་གནས་ཐུབ་སོང་བ་མིག་མཐོང་དུ་གྲུབ་བསྡད་ཡོད་པ་རེད།༼རྩོམ་པ་བོ་སྡོམ།༽
སྦྲ་ཡི་དོན་བཤད་པ།
སྤྱིར་སྦྲ་ནི་ནོར་ནག་གི་རྩིད་པས་བཟོས་པའི་ཁང་ཁྱིམ་ལ་ཟེར་ཞིང་། ནག་ནི་ཁྱད་ཆོས་བརྗོད་པའི་མིང་སྟེ། སྦྲའི་ཁ་དོག་ནག་པོ་ཡིན་པའི་ཆ་ནས་དེ་ལྟར་བརྗོད་པ་ཡིན། དབྱིབས་ཀྱི་ཆ་ནས་སྦྲ་ནག་གྲུ་བཞི་ཞེས་འབོད་སྲོལ་ཡང་ཡོད། བོད་མི་རིགས་ཀྱི་འཚོ་བའི་ཁྲོད་སྦྲ་ནག་ཏུ་འཚོ་བ་རོལ་མཁན་མང་ཆེ་བ་འབྲོག་པ་ཡིན་ལ། དེ་ནི་སྦྲ་ནག་འཁྱེར་བདེ་བ་དང་ཕུབ་བདེ་བ་སོགས་སྒོ་ཕྱུགས་ཀྱི་དོན་དུ་རང་དགར་གནས་སྤོར་བྱེད་ཆོག་པས། འབྲོག་པའི་དངོས་ཡོད་འཚོ་བའི་དགོས་མཁོ་དང་ཧ་ཅང་འཚམ་པོ་རེད། སྦྲ་ཞེས་པའི་མིང་འདི་ནི་ཡིག་སྐད་ཡིན་ཏེ། རོང་བ་རྣམས་ཀྱིས་སྦའམ་རྦ་ཞེས་འབོད་པ་དང་། འབྲོག་པ་རྣམས་ཀྱིས་དུས་རྒྱུན་གྱི་འཚོ་བའི་ཁྲོད་རྭ་ཞེས་འབོད་པ་མ་གཏོགས་སྦྲ་ཞེས་འབོད་མཁན་ཤིན་ཏུ་ཉུང་། མཁས་དབང་དགེ་འདུན་ཆོས་འཕེལ་གྱི་རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ་ལས། མདོ་སྨད་ཀྱི་འབྲོག་པ་རྣམས་ཀྱིས་རེ་ནག་གི་གུར༼སྦྲ་གུར་ལ་རེ་ལྡེ་ནག་པོའི་ཟེར༽ལ་རྭ་ཞེས་འབོད་ཅེས་གསུངས་ཡོད་ལ། འབྲོག་པའི་བཏགས་ས་ཞིག་ལས་ཀྱང་། རྭ་ནག་ནང་གི་འབྲོག་ནག་ཅེས་པ་དང་། ཡང་གཏམ་དཔེ་ལས་ཀྱང་རྭ་རོག་རོག་དང་ཁང་སྐྱ་སྐྱ་ཞེས་འབྱུང་བ་ལྟ་བུའོ། །
མི་མང་ཆེ་བས་སྦྲ་ནི་འདོད་རྒྱལ་གྱི་མིང་ཁོ་ན་ཞིག་ཏུ་ངོས་བཟུང་ནས་དེར་དོན་བཤད་དུ་མེད་སྙམ་གྱིན་ཡོད་མོད། ཕྲན་གྱི་འདོད་ཚུལ་ལྟར་ན་སྦྲ་ནི་འདོད་རྒྱལ་གྱི་མིང་ཞིག་མ་ཡིན་པར་དེ་ལ་དོན་བཤད་དུ་ཡོད་པར་འདོད། དེས་ན་འདིར་ཐོག་མར་བོད་ཀྱི་སྦྲ་ནག་ལས་འཕྲོས་པའི་མིང་གི་ཐ་སྙད་སྐོར་ཞིག་དྲངས་ཏེ་དཔྱད་པ་ཅུང་ཙམ་བགྱིད་ན། སྦྲ་ཞེས་པ་ལ་འབོད་སྲོལ་མང་དུ་མཆིས་ཏེ། སྦྲ་ལས་གཞན་ད་དུང་སྦའམ་རྦ་དང་རྭ་ལྟ་བུའོ། །སྦྲ་ཞེས་པ་ནི་ཡིག་སྐད་ཡིན་ཏེ། ༼བོད་ལ་ཡི་གེ་གསར་དུ་བྱུང་ཚེ་། ཡི་གེ་རྣམས་ཡུལ་མིའི་སྐད་གདངས་བཞིན་བྲི་དགོས་པས།༼སྔོན་གྱི་ཚེ་དེ་ལྟར་སྐད་རང་ལ་ཡོད་པ་ལ་ཡི་གེས་ཕར་བསྟུན་ནས་བཅོས་པ་ཡིན་ལ། ཡི་གེ་མ་བྱུང་བའི་སྔོན་དུ་བོད་པ་རྣམས་ཀྱིས་སྦྲ་ལ་རྭ་དང་སྦའམ་རྦ་ཞེས་འབོད་ཀྱིན་ཡོད་པ་ནི་བོད་ཀྱི་ད་ལྟའི་འཚོ་བའི་ཁྲོད་སྔོན་གྱི་འབོད་སྲོལ་དེ་དག་ད་དུང་མ་ཉམས་པར་རྒྱུན་ཆགས་སུ་གནས་ཡོད་པའི་རྗེས་ཤུལ་ལས་རྟོགས་ནུས་སོ། །
རྭ་དང་རྦ་གཉིས་ནི་འབྲི་ཚུལ་མི་འདྲ་བ་ཙམ་ལས་གཅིག་ཡིན་ཏེ། ༼རྭ་ལ་ཝ་ཡིག་ཆུང་ལ་ར་ཡིག་ཆེ་བ་བྲིས། རྦ་ལ་བ་ཡིག་ཆེ་ལ་ར་ཡིག་ཆུང་བར་བྲིས་པ་ཙམ་གྱི་ཁྱད་པར་ཡིན།༽ སྦ་དང་རྦ་གཉིས་ནི་ཡིག་གཟུགས་ཀྱི་སྟེང་ནས་ཁྱད་པར་བྱུང་བ་མ་གཏོགས་སྒྲ་གདངས་གཅིག་ཡིན་པས། རྦ་ནི་ཡང་དག་པར་མཐོང་ངོ་། །དེས་ན་འདིར་གླེང་བར་བྱ་བའང་རྭ་དང་རྦ་ཡིན་ལ། ༼རྭ་ནི་ཁྱིམ་གྱི་མིང་དུ་བྱེད་པ་འདུག་ལ། མི་བསྐྱོད་རྡོ་རྗེའི་གཙུག་ལག་ཁང་ལ་ཡང་ར་མོ་ཆེ་དང་། སྐྱོ་ལུང་འདར་ཡང་ར་མོ་ཆེ་བྱ་བ་ཞིག་དང་། གཞན་ཡང་རྭ་སྟོད་རྭ་སྨད། རྭ་བ་གོང་འོག རྭ་ཆེ་ཆུང་སོགས་སྔོན་གྱི་མིང་འདོགས་ཚུལ་ལ་ཅི་བས་ཀྱང་མང་པ་ཞིག་གོ །༽ གོང་དུ་བརྗོད་པ་བཞིན་རྭ་དང་རྦའམ་སྦ་རྣམས་དོན་གཅིག་ཏུ་སྣང་བས་རྦའམ་སྦ་ཡི་དོན་ཡང་ཁྱིམ་དང་ཁང་བའི་དོན་དུ་འཇུག་པ་ཡིན་ཏེ། གཏམ་རྒྱུད་གསེར་གྱི་ཐང་མ་ལས་ཀྱང༼དེས་ན་ཁྱིམ་ནག་བྱ་བ་དང་རྦ་ནག་བྱ་བ་ཡང་གོ་རྒྱུ་གཅིག་པ་འདུག༽ཅེས་གསུངས་ཡོད། དེ་བས་སྦྲའི་དོན་ཡང་ཁྱིམ་གྱི་དོན་ཡིན་པ་ངང་གིས་རྟོགས་ནུས་ལ། དུས་རྒྱུན་རྭ་ནང་དུ་འགྲོ་ཞེས་དང་རྦ་ནང་དུ་འགྲོ་ཞེས་པ་ཡང་ཁྱིམ་ནང་དུ་འགྲོ་ཞེས་པའི་དོན་ཡིན། འདིར་བསམ་དགོས་པ་ཞིག་ལ་བོད་ཀྱི་རྩ་བའི་རུས་ཆེན་བཞི་བགྲང་སྐབས་ཀྱང་། སྦྲ་ཞེས་པའི་མིང་འདི་འབྲི་སྲོལ་ཡོད་པ། ༼སློབ་དཔོན་པད་མ་སམ་བྷ་ཝས་མཛད་པའི་ལྷ་བསང་རྒྱག་བརྔན་ཆེན་མོ་ལས། གདོང་གི་གདོང་ལྷ་མོ་ཆུང་བསང་། སྦྲ་ཡི་སྦྲ་མོ་རེ་ཁྲ་བསང་། འབྲི་ཡི་འབྲི་མོ་ཁྲོམ་ཁྲོམ་བསང་། སྒ་ཡི་སྒ་མོ་ལེ་ལེ་བསང་། ཞེས་རྩ་བའི་རུས་ཆེན་གདོང་དང་སྦྲ འབྲུ། སྒ། བཞི་བགྲང་ཡོད་ཅིང་། རིགས་བཟང་ངན་གྱི་ཆ་ནས༼བསེའི་ནང་གི་བཟང་བོ་གཙོ་བོ་རྣམས་ལ་བསེ་ཁྱུང་སྦྲ༽དང༼སྦྲ་མིང་རྣ་ཅན་ཞེས་ཕྱུག་དཔལ་ཆེ་བའི༽དོན་ལ་སྦྱོར་བཞིན་ཡོད་པས་འདི་དང་སྦྲ་ནག་གི་སྦྲ་གཉིས་ཀྱི་བར་དུ་འབྲེལ་བ་ཅི་ཞིག་ཡོད་མེད་ནི་དཔྱད་པར་བྱ་བའི་ཡུལ་ཞིག་གོ །
འོ་ན་རྭ་དང་རྦ་གཉིས་ཀྱི་དོན་གཅིག་ཡིན་ན་དེ་ལ་ཅིའི་ཕྱིར་སྒྲ་གདངས་མི་འདྲ་བ་གཉིས་བྱུང་བ་ཡིན་ཞེ་ན། ༼དེའི་རྒྱུ་མཚན་ནི་སྔོན་གྱི་ཀློག་ལ་སྔོན་རྗེས་ཐམས་ཅད་སྒྲ་མཐོན་པོར་ཀློག་པའི༽ རྐྱེན་གྱིས་ཡིན་ཏེ། དཔེར་ན། ༼འབྲས་ལྗོངས་པ་རྣམས་ཀྱིས་བྱིན་པ་བྱ་བ་ལ་བི་ཡ་ན་པ་བྱ་བ་དང་། ཁྱིམ་ལ་ཁི་ཡ་མ། ཡང་བླ་དྭགས་པ་རྣམས་ཀྱིས་སྐྲ་ལ་ས་ཀ་ར༽ཞེས་པ་ལྟ་བུར། རྦ་དང་རྭ་ཞེས་པའང་ར་བ་ཞེས་ཀློག་པ་ལ་རྦ་ནི་ར་ཡིག་སྐོང་ནས་རྦ་ཞེས་བ་ཡི་སྒྲ་གདངས་ཆེ་བར་ཀློག་པ་དང་། རྭ་ནི་བ་ཡིག་སྐོང་ནས་རྭ་ཞེས་ར་ཡི་སྒྲ་གདངས་ཆེ་བར་ཀློག་པ་ཡིན་པར་འདོད། མིང་གི་བྱུང་འཕེལ་གྱི་ཆོས་ཉིད་སྟེང་ནས་བཤད་ནའང་སྦྲ་ཞེས་པའི་མིང་འདི་འདོད་རྒྱལ་ཡིན་མི་སྲིད་དེ། ༼འདོད་རྒྱལ་ནི་མིང་གི་ཐོག་མའི་འདོགས་ལུགས་ཡིན༽ལ། རྗེས་གྲུབ་ནི་འདོད་རྒྱལ་གྱི་མིང་གི་གོ་བ་སྔར་སོང་གི་རྨང་གཞིའི་སྟེང་། འདྲ་བའམ་འབྲེལ་བ་སོགས་རྒྱུ་མཚན་ནམ་སྒྲ་བཤད་དང་བཅས་ཏེ་བློ་གྲོས་ཅན་གྱིས་ཕྱིས་སུ་བཏགས་པའི་མིང་ཡིན། དེ་བས་ས་སྐྱ་པན་ཊི་ཏའི་ཞལ་ནས། དེ་ཡི་དང་བོ་འདོད་རྒྱལ་སྒྲ། །དེ་ལ་བརྟེན་ནས་ཕྱི་ནས་དོན། །གཞན་ལ་སྒྲོ་བཏགས་རྗེས་གྲུབ་སྒྲ། །ཞེས་གསུངས་ཡོད་ལ། སྨྲ་སྒོ་ལས་ཀྱང༼འཐད་པར་སྒྲུབ་པའི་རིགས་པ་དག །ཆོས་ཉིད་ལ་ནི་བརྟེན་པ་བཞིན། །དོན་ལྡན་མིང་ཡང་དེ་བཞིན་དུ། །འདོད་རྒྱལ་ཐོག་མ་ཉིད་ལ་བརྟེན། །༽ཞེས་གསུངས་ཡོད། དེས་ན་བོད་ཀྱི་མེས་པོ་རྣམས་ཀྱི་རང་གི་བློ་གྲོས་ཀྱི་རྩལ་ལ་བརྟེན་ནས་ཁང་ཁྱིམ་དྲོན་མོ་བཟོས་པའི་ལོ་རྒྱུས་ལ་རིགས་པའི་རྗེས་སུ་དཔག་ནའང་སྦྲ་ནག་ཐོག་མར་བྱུང་བར་ནམ་ཡང་གཞི་མི་གྲུབ་སྟེ། ༼མིའི་རིགས་རང་བྱུང་ཁམས་དང་ཡུན་རིང་འཐབ་རྩོད་བྱས་ཏེ་ཆགས་འཇིག་དང་གནོད་འཚེ་སོགས་ལས་ཚུར་སྣང་བྱས་པའི་འདུ་ཤེས་གསར་བ་ཞིག་བྱུང་ནས༼རང་བྱུང་གི་སྡོད་ཁང་སྤྱིལ་བུ་དང་གད་ཁུང་། བྲག་ཕུག་སོགས་སྟེས་དབང་གི་ཐོབ་ཅིང་སྤྱོད་པ་སོགས་རྡོ་ཆས་རྙིང་མའི་དུས༽སུ་བྱུང་བ་དང་། དེ་ནི་མིའི་རིགས་ཀྱི་ཁང་ཁྱིམ་གྱི་ཐོག་མའང་རེད། རང་རེའི་བོད་ལ་མཚོན་ནའང༼ས་རྡོ་ཤིང་གསུམ་གྱིས་བཟོས་པའི་ཁང་བ་མ་བྱུང་གོང་ནས་སྤྱོད་རྒྱ་ཆེ་ཞིང་ལོ་རྒྱུས་རིང་བ་ནི་ཕྱིང་གུར་ཡིན༽ལ། ༼དེའི་མུར་སྦྲ་གུར་བྱུང༽བ་ཡིན། དེས་ན་སློབ་དཔོན་ཀླུ་སྒྲུབ་ཀྱིས༼འཇིག་རྟེན་རྨོངས་པ་སེལ་བའི་ཕྱིར། །མིང་དུ་གདགས་པར་མཛད་པ་ཡིན། །༽ཞེས་གསུངས་པ་བཞིན་མིའི་རིགས་སྟེས་དབང་གིས་འཕྲད་པའི་ཆེས་ཐོག་མའི་སྡོད་ཁང་དེ་དག་ནི་འདོད་རྒྱལ་གྱིས་བཏགས་པའི་མིང་ཡིན་སྲིད་ལ། དེ་རྗེས་ཀྱི་ཡུན་རིང་བའི་ལོ་ཟླའི་ཁྲོད་དུ་མིའི་རིགས་ཀྱི་བློ་གྲོས་གོང་དུ་འཕེལ་བ་དང་བསྟུན་ནས། ཕྱིང་གུར་སོགས་བཟོས་པ་ཡིན་པས། དེ་ནི་རྗེས་གྲུབ་ཀྱི་མིང་ཞིག་ཡིན་ངེས་ཏེ། མིའི་རིགས་ཀྱི་འདུ་ཤེས་ཀྱི་སྟེང་ན་ཁང་བ་ཞེས་པའི་བརྡ་རྟགས་ཤིག་ཡོད་པས། དཔེར་ན། ཐོག་མར་ས་ཞེས་འདོད་རྒྱལ་གྱི་མིང་ཞིག་བཏགས་པ་ནས་བཟུང་མིང་གི་གོ་བ་སྔར་སོང་གི་རྨང་གཞིའི་སྟེང་། འདྲ་བའམ་འབྲེལ་བ་སོགས་རྒྱུ་མཚན་དུ་བྱས་ནས། ས་གཞི་དང་ས་སྒང་། ས་སྐྱ་ཞེས་བཏགས་པ་བཞིན་རྗེས་གྲུབ་ཀྱི་མིང་ཞིག་འདོགས་དགོས་ལ། ལྷག་པར་དུ་སྦྲ་ནག་གི་བྱུང་བ་ནི་ཅུང་འཕྱིས་ཏེ། ༼འབྲོང་ཕོ་མོ་གཡག་དང་འབྲི་རུ་བཏུལ༽བ་ནས། ༼ད་འཕྲང་ཅང་འཕྲང་ལག་ཆར་ཞགས་པ་འཕེན༽པའི་ཐག་བརྒྱུས་ཀྱི་རྨང་གཞིའི་ཆ་རྐྱེན་མང་བོ་ཞིག་སྔོན་དུ་སོང་ཞིང་དུས་ཡུན་རིང་བའི་འཕེལ་རྒྱས་ཁྲོད་ད་གཟོད་ད་ལྟའི་དུས་ཀྱི་འཁལ་འཐག་གི་ལག་རྩལ་ཤིན་ཏུ་སྔོན་ཐོན་ལས་གྲུབ་པའི་སྦྲ་ནག་འདི་བྱུང་བ་ཡིན་པས་དེ་ནི་རྗེས་གྲུབ་ཀྱི་མིང་ཞིག་ཡིན་པ་རྗེས་སུ་དཔག་ནུས་སོ། །༼ ཡོང་ཁུངས། མཚོ་སྔོན་པོ་བོད་ཡིག་ཟིན་བྲིས།༽
འབྲོག་པའི་སྦྲ་ཁྱིམ།
འབྲོག་མི་དག་གི་རྒྱུན་གྱི་སྡོད་གནས་ནི་རྩིད་རེས་བཟོས་པའི་སྦྲ་ཆེ་ཆུང་དག་ཡིན་ཞིང་། ཡུལ་དེ་དག་ཏུ་རོང་ཡུལ་ལྟ་བུའི་མཁར་ཁང་ནི་གོང་གསལ་དགོན་སྡེ་ཁག་མ་གཏོགས་སུ་ལའང་མེད་པ་རེད། དེའི་དོན་ནི། སྤྱིར་འབྲོག་ཡུལ་དུ་ཤིང་ཆའི་རིགས་ཧ་ཅང་དཀོན་ཞིང་། དགོས་ངེས་པའི་སྦྲའི་ཀ་བ་སོགས་ཀྱང་ཧ་ཅང་ས་ཐག་རིང་ཞིང་འགྲུལ་བཞུད་བྱེད་དཀའ་བའི་ཡུལ་ཁག་ནས་འཐོན་དགོས་ཀྱི་ཡོད་པ་དང་། མ་ཟད་འབྲོག་དམངས་ཀྱི་འཚོ་རྟེན་གཙོ་བོ་ནི་དེ་དག་ལ་གང་ཡོད་པའི་སྒོ་ཕྱུགས་དག་ཡིན་ཞིང་། སྒོ་ཕྱུགས་ནི་རྟག་པར་གཟས་ཁ་གང་བཟང་གི་གནས་ལ་བརྟེན་དགོས་པ་ལྟར། དབྱར་དགུན་སྟོན་དཔྱིད་ཀྱི་དུས་སོ་སོར་སྡོད་ཡུལ་སྤོ་དགོས་པས་ཁང་ཁྱིམ་གྱིས་ཕན་ཐོགས་མེད་པ་རེད། འབྲོག་པའི་སྦྲ་ཕལ་ཆེ་བ་ནི་ཧ་ཅང་ཆེ་ཞིང་སྤུས་དག་པོ་ཤ་སྟག་ཡོད་འདུག་ཅིང་། དེ་དག་ནི་འབྲོག་མི་རང་ཉིད་ཀྱི་ལག་ཤེས་ལ་བརྟེན་ནས་འཁལ་འཐག་བྱས་པའི་རྩིད་རེ་ནག་པོ་འབའ་ཞིག་གིས་བཟོས་པ་རེད། སྦྲ་ཆེན་པོ་འགའ་ཤས་ཀྱི་ནང་དུ་ཀ་བ་བཅུ་གཉིས་དང་། ཡང་ན་བཅུ་དྲུག་ཙམ་ཡོད་འདུག་པ་དང་། སྦྲའི་ཕྱི་ལོགས་སུ་ཆོན་ཐག་རིང་ཐུང་ཧ་ཅང་མང་བོ་ཞིག་ཡོད་པ་རེད། འབྲོག་པའི་གཞོན་ནུ་དག་གིས་ཁེད་རྩོད་པའི་ཚེ། ༼གཡག་ཡུ་བརྒྱ་ལ་སྣ་ཐག་གཅིག །༽ཅེས་པའི་དོན་གང་རེད་ཅེས་དྲིས་པའི་ལན་དུ། དེ་ནི་ཕྲེང་བ་རེད་ཅེས་དང་། ཡང༼གཡག་ཡུ་གཅིག་ལ་སྣ་ཐག་བརྒྱ། །༽ཞེས་པའི་དོན་གང་རེད་ཅེས་དྲིས་པའི་ལན་དུ། དེ་ནི་སྦྲ་ཆེན་རེད་ཅེས་ཤོད་སྲོལ་ཡོད་འདུག་པ་དེ་བདེན་པ་འདྲ་ཞིག་སྣང་། སྤྱིར་བཏང་སྦྲ་ཕུག་ནས་སྒོར་ཁ་བལྟས་པའི་གཡས་ཕྱོགས་ཀྱི་མིང་ལ༼མོ་སྦྲ༽ཞེས་པ་སྟེ། དེའི་ནང་དུ་རྟག་པར་བུད་མེད་ཀྱི་རིགས་རྣམས་གནས་ཤིང་། ཞོ་མར་ལ་སོགས་པ་དཀར་ལས་ཀྱི་རིགས་གཙོ་ཆེ་བའང་དེའི་ནང་དུ་བྱེད་ཅིང་། སྦྲ་ཆེན་འགའ་ཤས་ལ་མོ་སྦྲའི་ནང་དུ་གཉེར་ཁང་ཟུར་ཆོད་བཟོས་པའང་སྣང་ངོ་། །གཡོན་ཕྱོགས་ལ༼ཕོ་སྦྲ༽ཞེས་པ་སྟེ། རྟག་པར་ཕོའི་རིགས་དེར་གནས་ཤིང་འགྲིམ་པའི་སྡོད་གནས་ཀྱང་དེར་བྱེད་པ་དང་། ཤ་སོགས་དམར་ལས་གང་བྱེད་དགོས་པའང་དེར་བྱེད་ཆོག་གི་ཡོད་པ་རེད། སྦྲ་ཆེན་ཕལ་ཆེ་བའི་ཕོ་སྦྲའི་ནང་དུ་མཆོད་ཁང་ཆུང་ངུ་རེ་ཟུར་ཆོད་བཟོས་འདུག་པ་དེ་དག་ཏུ་རྒྱུན་གྱི་མཆོད་གནས་འབྲེལ་ཆེ་བ་དག་བཞུགས་སྲོལ་ཡོད་པ་རེད། འབྲོག་མི་དག་གིས་མོ་སྦྲའི་ནང་དུ་ཤ་དམར་རྗེན་གཏན་ནས་ཁྱེར་སྲོལ་མེད་ཅིང་། གལ་ཏེ་ཁྱེར་བ་ཡིན་ན་གུང་ལྷ་འཁྲུགས་ནས་མི་ཕྱུགས་ལ་གོད་ཁ་འབྱུང་བར་བཤད་དོ། །དེ་ཡང་མོ་སྦྲའི་ནང་དུ་གུང་ལྷ་ཞེས་བྱ་བའི་ལྷ་རྟེན་སོགས་ཕོ་སྦྲ་ལས་ཐ་དད་པ་ནི་གང་ཡང་མི་སྣང་ཞིང་། གུང་ཞེས་པའི་མིང་འདོགས་ཡུལ་དངོས་ནི་སྦྲའི་ཀླད་ཁུང་སྟེ། དེས་མཚོན་བྱེད་དུ་བྱས་པའི་མཚོན་བྱའི་ལྷ་ཞིག་ལ་ཡིད་བརྟན་བྱས་པའམ་ཡང་ན་གནའ་དུས་ཀྱི་ལོ་རྒྱུས་འགའ་ཞིག་ལ་ལྟོས་པ་གང་ཡིན་མ་ངེས་ཤིང་། ཡང་ཡ་མཚན་འོས་པ་ཞིག་ལ། འབྲོག་མི་དག་གིས་ཁ་ཆར་ཧ་ཅང་དྲག་པོ་འབབ་པའི་དུས་སུ་མ་གཏོགས་ཉིན་མཚན་གང་གི་དུས་ཡིན་ཡང་རུང་སྦྲའི་གུང་ཡོངས་རྫོགས་བསུམ་སྲོལ་མི་འདུག སྐབས་འགར་གཞོན་ནུ་དག་གིས་གུང་ཐག་འཐེན་ཆེས་པས་ཡོངས་རྫོགས་བསུམས་པའི་ཚེ་ཕ་མ་དག་ན་རེ། ༼གུང་ནག་མ་བྱེད། དམུ་གབ་ཡོང་དོག་གི༽ཅེས་ཟེར་ཞིང་གུང་ཅུང་ཟད་ཕྱེ་ནས་འཇོག་སྲོལ་འདུག
འབྲོག་མི་ཕྱུག་པོ་དག་གི་སྦྲ་ཆེན་གྱི་གཡས་གཡོན་དུ༼ནག་ཚང༽ཞེས་བྱ་བ་སྦྲའི་བཟོ་དབྱིབས་ཐ་དད་པ་ཆུང་ངུའི་གྲས་འགའ་རེའང་ཡོད་འདུག་པ་དེ་དག་ནི་ནང་གི་ཕ་མའི་སྡོད་ཁང་ངམ། བླ་མཆོད་ཀྱི་ཆེད་དམ། འགྲིམ་པའི་ཆེད་དམ། ལག་བཟོ་བ་སོགས་དགོས་པ་མི་འདྲ་བ་དག་གི་ཆེད་དུ་ཡིན་འདུག་པ་དང་། ཡང༼གུར་ར༽ཞེས་བྱ་བ་ཆུང་ངུ་དག་ཕྱུགས་ལྷས་ཀྱི་མཐའ་བསྐོར་རྣམས་སུ་ཡོད་འདུག་པ་དེ་དག་ནི་ཕྱུགས་སྲུང་བ་དག་གི་ཆེད་དུ་ཡིན་པ་རེད། གཞན་ཡང༼གཡབ༽ཅེས་པ་ཚོང་འགྲུལ་པའི་ཆེད་དང་། རས་ཀྱིས་བཟོས་པའི་གུར་དང་། ཁྲ་གུར། ཅོག་གུར་སོགས་བཟོ་དབྱིབས་མི་འདྲ་བ་མང་དག་སྣང་བ་དེ་དག་ཀྱང་གནས་དུས་ཀྱི་དགོས་པ་མི་འདྲ་བ་དག་ལ་བརྟེན་ནས་བཟོས་པ་སྟེ། མདོར་ན་རོང་ཡུལ་གྱི་གྲོང་དང་གྲོང་གསེབ་ན་གནས་པའི་མི་དག་གི་མཁར་ཁང་ཆེ་ཆུང་སྣ་ཚོགས་པ་དག་དང་འདྲ་བ་ཡིན་ནོ། །༼ཡོང་ཁུངས་ནམ་མཁའི་ནོར་བུའི་གསུང་རྩོམ་ཕྱོགས་བསྒྲིགས།༽
མཐིང་སྨུག་སྦྲ་ཁྱིམ།
སྦྲ་ནི་འབྲོག་པའི་སྡོད་ཁང་སྟེ། བོད་དུ་འཁེལ་འཐག་གི་ལག་ཤེས་བྱུང་བ་དང་བསྟུན་ནས་དར་ཞིང་། སྦྲ་བཟོ་བྱེད་ཀྱི་རྒྱུ་ནི་བལ་རྩིད་ཀྱིས་བཏགས་པའི་ཐགས་ཏེ་རེ་ལྡེ་བྱ་བ་ཡིན། ཡིན་ནའང་སྦྲ་ནག་གཅིག་ཕུབ་པ་ལ་ད་དུང་ཆོན་ཐག་དང་ཀ་བ། གདུང་མ། ཕུར་བ་བཅས་ཡོད་པ་དང་། ཀ་བས་གདུང་མ་འདེགས་པ། གདུང་མས་སྦྲ་ནག་བཏེགས་ཐོག ཆོན་ཐག་གིས་བརྐྱངས་ཏེ་ཡོ་གཟུར་མེད་པ་བྱ་དགོས་ཤིང་། དེ་ནས་ཕུར་བ་གདབ་སྟེ་འདོགས་པར་བྱེད། སྦྲ་ནག་གི་གྲུབ་སྟངས་དང་བཟོ་བཀོད་སྟབས་བདེ་ཞིང་བཀོལ་སྤྱོད་ཀྱི་རིན་ཐང་ཆེན་པོ་ལྡན། བཀོད་སྤྱོད་ཀྱི་ཆ་ནས་བཤད་ན། ༼སྒྲུབ་པ་གཅོད་རྒྱལ་གྱིས་བཤད་པའི་འཛམ་གླིང་གེ་སར་རྒྱལ་བོའི་སྒྲུབ་བདམས་བསྒྲིགས༽སུ་སྐྱིད་ཀྱི་གཡུ་སྦྲ་གོང་དགུ་ཡོད། །ཕོ་ལོང་ཐམས་ཅད་གསེར་ལོང་རེད། །མོ་ལོང་ཐམས་ཅད་དངུལ་ལོང་རེད། །ཆ་རུ་ཐམས་ཅད་དུང་སྒྲོག་རེད། །ངོ་ཐིག་ཐམས་ཅད་མུ་ཏིག་རེད། །རིན་པོ་ཆེ་ཡི་དོ་ཆ་ཡོད། །རྨང་ནག་གོས་ཀྱི་དོ་ཕྱར་ཡོད། །གླིང་ཕ་ཆོས་དུམ་པ་བཅུ་གཉིས་ཡོད། །གསེར་སེར་བོའི་ཐར་མདོ་དགུ་བརྒྱ་ཡོད། །དངུལ་དཀར་བོའི་མ་ཎི་བཀའ་འབུམ་ཡོད། །བྱུ་རུའི་ཚེ་དཔག་མེད་མགོན་ཡོད། །གཡུ་ཡི་སྒྲོལ་མ་རང་བྱོན་ཡོད། །ཕུགས་ཆོན་དབུས་གཙང་ཡུལ་ལ་འཐེན། །དཀྱིལ་ཆོན་སྐུ་རྒྱལ་བོད་ལ་འཐེན། སྒོ་ཆེན་རྒྱ་ནག་ཡུལ་ལ་འཐེན། །ཞེས་བཀོད་ཡོད་པ་བཞིན། སྦྲའི་ཁ་འཚུབ་ཀྱི་ཕོ་སྦྲའི་ཕྱོགས་སུ་ཕོ་ལོང་ཞེས་པའི་ཆ་རུ་དང་། མོ་སྦྲའི་ཕྱོགས་སུ་མོ་ལོང་ཞེས་པའི་ཐིག་གུའི་ཨ་ལོང་བཏགས་ཡོད་པ་དང་། སྦྲའི་ངོས་ལ་ངོ་ཐིག་དང་འདབས་ལ་འདབས་ཐིག་འདོགས་པ། སྦྲའི་ནང་གི་གཡས་ཕྱོགས་ལ་ཡར་སྒྱེད་དང་གཡོན་ཕྱོགས་ལ་མ་སྒྱེད་ཅེས་ཟེར། དེ་དག་ལ་མོ་ཁྱིམ་དང་ཕོ་ཁྱིམ་དུ་འབོད་པའང་ཡོད། མ་སྒྱེད་ཀྱི་ཕྱོགས་སུ་བུད་མེད་རྣམས་ཀྱིས་འོ་ཞོ་མར་གསུམ་སོགས་ཀྱི་ཁྱིམ་ལས་གཉེར་བ་དང་། ཡར་སྒྱེད་ཕྱོགས་སུ་ཕུགས་བསྐོར་ནས་དོ་ཆ་བརྩིགས་པ་དང་། ཕུགས་ཆོན་གྱི་ཕྱོགས་སུ་སྐུ་གསུང་ཐུགས་རྟེན་གྱི་མཆོད་ཁྲི་བཤམས།
སྦྲའི་དབྱིབས་ཀྱི་ཆ་ནས་བཤད་ན། སྦྲའི་ཡན་ལག་ཐམས་ཅད་རེ་རེ་བཞིན་སྤར་ཁ་བརྒྱད་དང་སྨེ་བ་དགུ། ལོ་རིས་བར་སྐལ་བཅུ་གཉིས་ཀྱི་དཔེ་རུ་བཀོད་ནས་སྣང་སྲིད་ཀྱི་འཁྲུག་པ་ཐམས་ཅད་ཞི་བར་བྱེད་པའི་ཕྱིར་སྦལ་གཟུགས་སུ་བྱས་པར་གྲགས་ལ། དེ་ལྟར་བྱས་པའི་ཕན་ཡོན་ནི་སྦལ་གཟུགས་སུ་གྲུབ་པ་དེས་ས་དགྲ་ནོན་པས་སྦྲ་ཕུབ་སྐབས་ས་ཆུ་ལ་བརྟག་མི་དགོས་པ་དང་། རླུང་གིས་བསྒྱེལ་དཀའ་བར་བཤད། སྦྲའི་སྒོ་ཕྱར་དཀར་བོར་བྱས་པ་དེས་གདོན་དང་འདྲེ། བཙན། གཉན། གཟའ་བཅས་ཀྱི་གནོད་པ་འགོག་ཐུབ་པ་དང་། ཕུག་སྟག་སྒོ་ཤུག་ཅེས་གྲགས་པ་ལྟར་ཕུག་གི་སྟག་ཤིང་གི་ཀ་བས་ཁྱིམ་མིའི་སྐུ་ཚེ་བརྟན་པར་རྟེན་འབྲེལ་བསྒྲིགས་པ་མཚོན་ལ། སྒོ་ཡི་ཤུག་པའི་ཀ་བས་རྒྱུ་ཡི་འཕེལ་ཁ་དར་བ་མཚོན། སྦྲའི་ཕུག་ཆོན་སྲུང་མའི་རྟེན་དང་། དཀྱིལ་ཆོན་ཕྱུགས་ཀྱི་རྟེན། སྒོ་ཆོན་འཁོར་བའི་རྟེན་གྱི་མཚོན་བྱེད་དུ་བཤད་པས། རྒྱུན་ལྡན་གྱི་འཚོ་བའི་ཁྲོད་ཕུག་ཆོན་ལ་བསང་ཕུལ་བའི་རྟེན་བཏགས་ཏེ་ལྷ་བསང་གཏོང་བ་དང་། དཀྱིལ་ཆོན་ལ་གཡང་རྟེན་གྱི་བལ་ཁྱིམ་འདོགས་པ། སྒོ་ཆོན་ལ་བག་གསར་གྱི་གཡང་རྟ་འདོགས་པ་སོགས་བྱེད། སྦྲ་ལ་ཆར་བ་སོགས་བབས་ཚེ་འཐག་སྐུད་ཀྱི་བར་གསེང་ལ་ཆུ་འཐིམས་ནས་དྲོད་སྲུང་ཐུབ་པ་དང་། ཉི་མ་ཤར་ཚེ་ཆུ་བསྐམས་ནས་དབུགས་རྒྱུ་ཐུབ་པས་བསིལ་སྐྱིད་ཀྱི་ནུས་པ་ལྡན། ཕྱིས་སུ་བོད་སོག་མི་རིགས་ཕན་ཚུན་བར་རིག་གནས་དང་འཚོ་བའི་འབྲེལ་བ་བྱུང་བ་དང་བསྟུན་ནས། སོག་པོའི་གུར་ལ་ལད་ཟློས་བྱས་ཏེ་བོད་ཀྱིས་ཀྱང་ཕྱིང་གུར་དང་རས་གུར་སྣ་ཚོགས་གསར་དུ་བཟོས་པ་དང་། ལྷག་པར་དུ་ཐོན་སྐྱེད་ནུས་ཤུགས་ཀྱི་འཕེལ་འགྱུར་དང་འཚོ་བའི་དགོས་མཁོ་ལྟར་ཚོགས་པ་འཚོགས་སའི་གནས་བྱེད་པར་དམིགས་ནས་བཟོ་བཀོད་བྱས་པ་ལ་ཚོགས་གུར་དང་། བླ་མ་བཞུགས་སའི་གནས་སུ་དམིགས་ནས་བཟོ་བཀོད་བྱས་པ་ལ་བླ་གུར་ཞེས་བྱེ་བྲག་གི་རིགས་མང་བོ་ཞིག་བྱུང་ཡོད་པ་རེད།༼བོད་སྤྱི་བཤད་ལས་བཏུས།༽
གསེར་འབྲོག་གི་སྦྲ་ནགསྦྲ་ནག་ནི་འབྲོག་པའི་ལག་ཤེས་ལ་བརྟེན་ཏེ་ཁུལ་རྩིད་འཁེལ་འཐག་བྱས་པའི་སྦྲེ་འདོམ་བརྒྱ་དང་བརྒྱད་ཅུ་ཡས་མས་ཀྱི་ཚེམས་དྲུབས་བྱས་པའི་དབྱིབས་རུ་སྦལ་གཟུགས་སུ་བྱས་ཡོད་པ་ཞིག་ཡིན། སྦྲ་དེ་གང་དུ་ཕུབ་ནའང་ས་དགྲ་དང་ལྷས་སྐྱོན་མེད། དེས་ན་སྦྲའི་ཆོན་ཆེན་བཞི་སའི་སྲུང་བཞི་དང་། ཕུག་ཆོན་དཀར་བོ་སའི་དམུ་ཐག་སྒོ་ཆོན་ཉི་ཟླ་ཤར་ལམ་གནམ་གྱི་དམུ་ཐག མཁལ་ཆོན་དྲུག་སའི་ལེགས་དྲུག ནང་གི་ཀ་བཞི། སྟེང་ལྷའི་ཀ་བ། བར་གཉན་གྱི་ཀ་བ། འོག་ཀླུའི་ཀ་བ། མི་འགྱུར་གནམ་གྱི་ཀ་བ་དང་བཞི་ཟེར། སྦྲའི་ཟུང་མཆར་ཉེར་བདུན་གྱིས་རྒྱུ་སྐར་ཉེར་བདུན་མཚོན། ནང་བྲན་གྱི་ཐག་བར་བཅུ་གཉིས་ཀྱིས་ལོ་སྐོར་བཅུ་གཉིས་མཚོན། སྦྲའི་བྱ་བྲང་བྱ་རྒྱལ་ཁྱུང་གི་བྲང་གཟུགས་ཡིན་པས་ཀླུ་གནོད་འགོག སྦྲའི་སེང་ཐོད་སེང་གེའི་ཐོད་གཟུགས་ཡིན་པས་གློག་ཞགས་ཀྱི་ཐོག་འགོག་པ་སོགས་བཤད་པ་མང་། ཡང་འཚེར་སར་ཐོན་དུས་སྦྲ་ཐང་ཅན་ནས་སྦྲ་སྟེང་དུ་ཕྱིང་དཀར་འགེབས་པ་རི་བཙན་གྱིས་གནོད་པ་མེད་ཕྱིར་ཡིན། དེ་ནས་སྦྲ་ཕུབ་ཚར་རྗེས། ཁྱིམ་བདག་གིས་ཁ་སྨོན་ལ་བསོད་ནམས་གསེར་གྱི་ཀ་བ་མ་ཆག རིགས་རྒྱུད་དངུལ་གྱི་ཆོན་ཐག་མ་ཆད། ཕྱྭ་གཡང་དུང་གི་ཕུར་བ་མ་འབུད། དབང་ཐང་གཡུ་ཡི་ཀ་གདུང་མ་ལྷུང་། ལྷས་ཁ་འཕྲག་དགོས། མཚེར་ཁ་དྲོ་དགོས་ཟེར། དེ་ནས་སྒྱེད་པུ་བཟོས་ནས་མི་ངར་ཤུགས་ཅན་གྱིས་དང་བོ་མེ་སྦར་ལ། ཚ་ངར་གྱིམེ་ལྕེ་མྱུར་དགོས། བསྐོལ་བའི་ཇ་ལ་ཇ་ཁུ་འབུད་དགོས། གཡོ་བའི་ཟས་ལ་རོ་བཅུད་ལྡན་དགོས། གཡང་སྒྱེད་པོ། གྲོགས་སྒྱེད་པོ། གྲོགས་འདུས་གྲོགས་འདུས་ཕར་རི་སྲིབ་ཀྱི་གྲོགས་འདུས། ཚུར་རི་ཉིན་གྱི་གྲོགས་འདུས། ཉིན་སྲིབ་ཐང་གི་གྲོགས་འདུས། ཁྱོད་འབར་ཡུན་མ་ཆད་ངས་གཡོ་ཡུན་མི་ཆད། གཡང་སྒྱེད་པོ་ཟེར། སྒྱེད་པུ་ལ་འབྱུང་བཞི་ཚང་ཞིང་འདུས་པ་རྒྱུ་ས་དང་། སྣོད་ནང་གི་ཆུ། མེ་འབར་བ། སྒྲོ་ཡུག་དང་ཁོལ་རྐྱལ་གྱི་རླུང་དང་བཅས་བཞི་ཚང་བས་འབྱུང་བཞིའི་གནོད་པ་འགོག་ཟེར་སྒྱེད་པུའི་གཟུགས་རྔ་བོང་ཡིན་པ་ལ། ཐལ་ཕྱེ་མའི་ཚུལ་ཡིན་པས་ཐན་འགོག་ཐུབ་ཟེར། སྦྲ་ཡི་སྒོ་རུ་རི་བོང་གི་མགོ་བཏགས་པ་དེ་འགོང་བོ་འགོག་བྱེད་ཡིན་ཟེར་རོ། །ད་དུང་བཤད་པ་ཤིན་ཏུ་མང་ཡང་རེ་ཞིག་དེ་ཙམ་ལས་མི་སྤྲོའོ། །༼གསེར་ཐལ་གྱི་ལོ་རྒྱུས་དང་སྲོལ་རྒྱུན་ལས་བཏུས༽